
ብዙ መከራና ችግሮችን አሳልፌለዚህ ያበቃኝን አምላኬን አመሰግነዋለሁ፡፡ እንዲሁም ርዕስ ከመምረጥ ጀምሮ ውድ ጊዜያቸውን ሰውተው አቅጣጫ በመጠቆም የጎደለውን በመሙላት የተጣመመውን በማቃናት ገንቢና ሙያዊ ምክራቸውን በመለገስ ጥናታዊ ፀሀፌን ላረመልኝ አስተማሪዬ ዶ/ር አንተነህ አወቀና ለአማካሪዬ ዶ/ር አየነው ጓዱ ምስጋናዬ ላቅ ያለ ነው፡፡ እግዚአብሄር እድሜና ጤና ይስጥልኝ፡፡
ትምህርት በተከታተልኩባቸው አመታት ከመጀመሪያው እስከመጨረሻው ፍቅርህን በመቸር ትምህርቴ ከግብ ይደርስ ዘንድ፣ የገንዘብና የሀብት ድጋፍ በማድረግ፣ ማቴሪያል፣ በማባዛት፣ ላልተለየኸኝ ውድ ባለቤቴ ለአቶ ዳንኤል ኃ/ጊወርጊስና ወንድሞቸ፣ እህቶቸና ቤተሰቦቼ ከልብ የመነጨ ምስጋናየ ይድረሳችሁ እግዚአብሄር ውለታችሁን ይክፈላችሁ፡፡
የትምህርት እድሉን በመፍቀድና የምርምር ወጭ ድጋፍ በማድረግ ለረዱኝ፣ የአማራ ክልል የመንግስት ኮሙኒኬሽን ጉዳዬች ጽ/ቤት እንዲሁም የባህርዳር ዩኒቨርሲቲን አመሰግናለሁ፡፡
ለጥናቱ ግብአት የሚሆን መረጃወችን በመስጠትና በጥሩ መስተንግዶ ለተቀበሉኝ የአምባሰል ወረዳ ባህልና ቱሪዝም ጽ/ቤት ባለሙያወች ምስጋናዬ ይድርሳችሁ፡፡
በካልዓይ የመረጃ ምንጭነት የሚሆኑ መረጀወችን በመስጠት ለተባበራችሁኝ ጓደኞቸ እየሩስ እና መለሰች በጣም አመሰግናለሁ፡፡

ይህ ጥናት ቀን ፀሀዩን ማታ ጨለማው ሳይገድባት አቀበት ወጥታ ቁልቁለት ወርዳ ላስተማረችኝ በኋላም ልጀን በመያዝ ደከመኝ ሰለቸኝ ሳትል ስኬቴን ለማየት ለምትናፍቀውና አንደበቷ ሰላሜ፣ ምግቤ፣ ፀሎቷ ጤንነቴ ሆኖ ለዚህ ላደረሰችኝ ውድ እናቴ እናኒ አድሴእና ለልጀ ሞግዚትለወይንሸት ይሁንልኝ፡፡ እናቴ የደከምሽበት ፍሬ ትበይ ዘንድ እድሜና ጤና ይስጥልኝ፡፡

ይህ ጥናት <<የአሆላሌ ጨዋታ ቃል ግጥሞች ፋይዳ ትንተና>> በሚል ርዕስ የተደረገ ጥናት ነው፡፡ ለጥናቱ መነሻ ምክንያቶች የሆኑት ለጥናት በመረጡት አካባቢዎች የሚኖረው ማህበረሰብ በተለያዩ ጊዜያት ለተለያዩ ችግሮች እየተጋለጠ የኖረ በመሆኑ፣ ብሶቱን፣ ጭንቀቱን፣ ጥላቻውንና ተቃውሞውን ወዘተ የሚገባቸውን ቃል-ግጥሞች እየፈጠረ ስሜቱን ሲያንፀባርቅ ቆይቷል፡፡ በአካባቢው በዓላት ወቅት በጥምቀት፣ በሰርግ፣ በእንጨት ሰበራ፣ በነዚህ ሁሉ ገጠመኞች ሳቢያ ማህበረሰቡ የፈጠራቸው ቃል- ግጥሞች ተሰብስበው አልተጠኑም፡፡ ከዚህ በተጨማሪ አሁን ባሉት ማህበራዊና ኢኮኖሚያዊ ምክንያቶች ቃል-ግጥሞች የሚከወኑባቸው ማህበራዊና ባህላዊ አጋጣሚወችና ሁኔታወች እየተለወጡና እየቀሩ በመሆናቸው ከትውልድ ወደ ትውልድ ይተላለፉ የነበሩ ቃል-ግጥሞች እየተረሱ፣ እየተለወጡ፣ በሂደትም እየጠፉ የመሄድ አጋጣሚወች ሰፊ እየሆነ መጥቷል፡፡ በነዚህና በሌሎች ምክንያቶች ይህ ጥናት አስፈላጊ ሆኗል፡፡
ለዚህ ጥናት ለመረጃ መሰብሰቢያ የተመረጡ አካባቢወች በአምባሰል ወረዳ የሚገኙ ቀበሌወች ናቸው፡፡ የጥናቱ ዋና ዓላማ በተመረጡት አካባቢወች የሚገኙትን የአሆላሌ ጨዋታ ቃል-ግጥሞች ፋይዳ መተንተን ሲሆን፣ እነዚህን አላማዎች ለማሳካት መስክ ላይ የተሰበሰቡት 61 ግጥሞች ናቸዉ፡፡ ቃል ግጥሞቹም በሶሰት  ዋና ዋና አርዕስቶች የተከፈሉ ሲሆን የሙገሳ፣ የነቀፌታና የፍችር በሚሉ ጭብጣዊ መከፋፈያዎች ከተግባራዊ ፋይዳቸዉ አንፃር ተደራጅተው ቀርበዋል ማለትም በሙገሳ ቃል ግጥሞች ስር አካባቢንና ወጣቶች/ጎልማሶችን የሚያሞግሱ፣ ልጃገረዶች እርስ በርሳቸው የሚሞጋገሱበት፣ ከተለያዩየሰዉነት መልኮች ጋር የተገጠሙ፣ የፍቅር ስሜትን የሚገልፁ፣ የልጃ ገረዶች የጥርስ፣ የከንፈር፣የአይን፣ ተፈጥሮአዊ ዉበት አጉልቶ የተገለፀበት ሲሆን በነቀፌታ ቃል ግጥሞች ስር ደግሞ ወንዶችን ብቻ የሚተቹና ልጅ ገረዶቹ እርስ በርሳቸዉ የሚነቃቀፉበት በሚል የቀረቡ ሲሆን ፍችር ደግሞ ራሱን ችሎ ቀርቧል፡፡       
በእያንዳንዱ ምድብ በተደረገው ትንተና መሰረት፣ ጥናቱን ከደረሰባቸው ግኝቶች መካከል የሚከተሉት ጥቂቶቹ ናቸው፡፡ የሙገሳና የውዳሴ ቃል-ግጥሞች አካባቢወችንና ሰወችን የሚያሞግሱ ናቸው፡፡ የፍችት ግጥሞቹ ሴቶችና ወንዶች የሚተቹ ሲሆን፣ ሴቶችን የሚተቹት ከሴቶች የሙያ ባልትና ከቁጠባ ጋር በተገናኘ ነው፡፡ ወንዶቹን ከግብርና ሥራና ተያያዥ ጉዳዩች ጋር በተገናኘ ነው፡፡ ከጀግንነትና ከኃላፊነት ጋር ተያይዘው የተተነተኑት ቃል-ግጥሞች ሁሉም ወንዶች ብቻ የሚያመላክቱ ናቸው፡፡
በአጠቃላይ ቃል-ግጥሞቹ የአካባቢውን ማህበረሰብ፣ ማህበራዊ፣ ኢኮኖሚያዊ፣ ታሪካዊ፣ ስነ-ልቦናዊ፣ ባህላዊ ገጠመኞች የሚያሳይ ስለሆነ የሚመለከታቸው የማህበረሰብ አጥኝወች፣ የታሪክና የስነስብ ተመራማሪወች የስነ-ፀሁፍ ባለሙያወች፣ የትምህርት ባለሙያወች፣ የፖለቲካና የአስተዳደር ሰወች ወዘተ ይህንን ጥናት እንደመነሻ በመጠቀም ለማህበረሰቡ ለማስተዳደርም ሆነ ለእድገትና ለልማት ቢገለገሉበት የተሻለ ይሆናል፡፡

የጥናቴ ርእስ ትኩረቴን ስለሳበው እና ከዚህ በፊትም በትውልድ ቦታየ በአሆላሌ ጨዋታ ቃልግጥሞችን ሲደረድሩ በመሳተፍ እስማቸው ስለነበረ በስነፀሁፉ ትምህርት ባገኘሁት እውቀት ምክንያት ጉዳዩን ተጠግቸ የማጥናት ፍላጎት አደረብኝ፡፡
በተጨማሪም ቃል-ግጥም ከቦታ ቦታ፣ ከከዋኝ ከዋኝ ሊለያይ የሚችል በመሆኑ እና የልጃገረዶችን ማህበራዊ ህይወትና የዕለት ተዕለት ውሎ ምን ምን እንደሚመስል መግለፅ አለበት በሚል እምነት ጥናቴን የአሆላሌ ጨዋታ ቃላዊ ግጥሞች ፋይዳ ትንተና በሚል ርዕስ ጉዳይ ላይ ለማድረግ ተነሳስቻለሁ፡፡
ለጥናት በተመረጠው አካባቢ የሚኖረው ማህበረሰብ በበዓላት ጊዜ፣ በሰርግ፣ በእንጨት ሰበራ፣ በቃል ግጥሞች፣ አማካኝነት ደስታቸውን ሲገልፁ ይስተዋላል፡፡ በእነዚህ በዓላት እና ገጠመኞች ወቅት ማህበረሰቡ የፈጠራቸው ቃል-ግጥሞች ተሰባስበው ቢጠኑ ቃል-ግጥሞቹ እየተረሱ ወይም ከትውስታ ውጭ አይሆንም በተለይ አሁን ባለው ማህበረሰብና ኢኮኖሚያዊ ሁኔታ ቃል-ግጥሞቹ ከትውልድ ወደ ትውልድ የሚተላለፉበት እድልና ሁኔታ አስቸጋሪ እየሆነ መጥቷል፡፡ ስለሆነም እስከዛሬ ከተፈጠሩት ቃል-ግጥሞች ከመረሳታቸው በፊት መሰብሰብ የማህበረሰቡን ያለፈ ማንነት ለማወቅና ለማጥናት ስለሚሆን ጥናቱ አስፈላጊ ሆኖ ተገኝቷል፡፡ 
ይህንንየሚመለከቱ አንዳንድ የስነ-ፅሁፍ ተመራማሪዎች ልዩ ልዩ አስተያየቶችን ይሰጣሉ፡፡ ለምሳሌ፡- እንደ ጌቴ /2001፣3/ አገላለፅ ዘመነ እልፎ ዘመን ሲተካ የቃል ግጥሞቹ ሥነ-ጥበባዊና አውዳዊ አገልግሎት እየደበዘዘና እየጠፋ ነው፡፡ ስለዚህ ግጥሞችን ሰብስቦ ከውቀት አኳያ ያላቸውን ባህላዊ፣ ታሪካዊ፣ ማህበራዊ እና ፖለቲካዊ ፋይደ ማጥናት የገጠሩን ህዝብ መንፈሳዊና ቁሣዊ አስተሳሰብ ለመረዳትና ከዘመናዊ እውቀት ጋር በወጉ ለማሳገኘት ከፍተኛ ግልግሎት አለው፡፡ ግጥሞች ለታሪክ፣ ለባህል፣ ለትምህርት፣ ለስነ-ልቦና፣ ለስነ-ፀሁፍና ቋንቋ ጥናት መስኮች ከፍተኛ ጠቀሜታ እንዳለው ይታመናል፡፡ ከዚህ አንፃር ለጥናትበተመረጠው አካባቢ እስከ አሁን የተገጠሙ የቃል-ግጥሞች በተሟላ ሁኔታ ተሰብስበው የተጠናከረ መረጃ ያለው ትንተና የቀረበበት አይደሉም፡፡ ስለሆነም አንደኛ የዚህ ጥናት አቅራቢ በደቡብ ወሎ ዞን አምባሰል ወረዳ ተወልዳ ያደገች በመሆኗና በአካባቢው የነበረውን የአሆላሌ ጨዋታ የቃል-ግጥሞችን እየሰማሁ በማደጌ በአጠቃላይ ስለ አሆላሌ ጨዋታ የተጫወቷቸው ግጥሞች ባለመሰብሰባቸው እየተረሱ እየተለወጡ እና እየጠፉ በማየቴ ቃል-ግጥሞችን ሰብስቦና ሰንዶ ማስቀመጥ ጠቃሚ መሆኑን በመረዳትና የስነ-ፀሁፍ ተመራማሪዎችን እንደሚሉት የራሳቸውን ባህል ለማጥናት የሚሞክሩ ለሌሎች የተሻለ ጥናት ሊያቀርቡ የሚችሉ መሆኑን ያስረዳል፡፡ 

የዚህ ጥናት ዋና ዓላማ የአሆላሌ ጨዋታ የቃል ግጥሞች ፋይዳ ትንተና፡፡ ዝርዝር ዓላማወቹ ደግሞ የሚከተሉት ናቸው፡፡
· ልጃገረዶቹ ግጥሞቹን የሚደረድሩባቸውን የጨዋታ አይነቶች ለይቶ መግለፅ፡፡
· ልጃገረዶቹ ዕርስ በርስ ያላቸው ማህበራዊ ግንኙነት እና የዕለት ተዕለት ውሎ ምን እንደሚመስል መግለፅ፣
· የቃል ግጥሞቹን አደራረስ፣ ተስተላልፎና በማን፣ ለማን፣ ለምን፣ እንዴት እንደሚከወኑ መግለፅ፣
· የጨዋታው ቃል ግጥምች ከዋኝና ተሳታፊዎች በክዋኔ ወቅት ያላቸውን ሚና መግለፅ፣

ይህ ጥናት የተነሳበት ዓላማ ከግብ ለማድረስ የሚከተሉትን የምርምር ጥያቄወች መልሷል፣
· ልጃገረዶቹ የሚያከናውኗቸው የጨዋታ አይነቶች ምን ምን ናቸው?
· ልጃገረዶቹ በጨዋታው ምን ምን ርዕስ ጉዳዮችን ያነሳሉ?
· በጨዋታው ላይ ልጃገረዶቹ ቃል-ግጥሞቹን ማዜም ፋይዳው ምንድን ነው?
· ልጃገረዶቹ ጨዋታው እንዴት ይጫወቱታል? እንዴትስ ያስተላልፉታል?
· ልጃገረዶቹ በጨዋታው ላይ ያላቸው ተሳትፎ ምን ይመስላል? 

ቃል-ግጥም እንደማንኛውም የሥሜት መግለጫ፣ በእለት ተእለት ህይወታችን ውስጥ የሚያጋጥመንን ችግር፣ የሚሰማንን ስሜት፣ ለመግለፅና ለማሳየት ከምንችልባቸው መንገዶች አንዱ ነው ማለት ይቻላል፡፡ ለጥናቱ በተመረጠው አካባቢ የሚኖረው ማህበረሰብ ምናልባት በየዘመኑ ካጋጠመው ችግር ሳቢያ ይመስላል፡፡ ሀሳቡን በቃል-ግጥም የመግለፅ ልማድ እንዳለው በተለያየ አጋጣሚ ለመሰብሰብ ከሞከርኳቸው ቃል-ግጥሞች የመፍጠር ልማዱ ከፍተኛ ነው ማለት ይቻላል፡፡ ስለዚህ እነዚህ ግጥሞች ሰብስቦ ማጥናትና መሰነድ በተከታይ ለሚደረጉት ተመሳሳይ ጥናቶችና በሌሎች የሙያ ዘርፎች ለሚደረጉ ጥናቶች ምቹ ሁኔታ ይፈጥራል፡፡ ከዚህ አንፃር ቃል-ግጥሞቹ ማህበረሰቡ ያለፈባቸውን ልዩ ልዩ የህይወት አጋጣሚወች ሊያንፀባርቁ ስለሚችሉ ይህ ጥናት የሚከተሉትን ጠቀሜታወች ይኖሩታል ተብሎ ይታሰባል፡፡
· በወረዳው  በአሆላሌ ጨዋታ ቃል ግጥሞች ባህል፣ አመለካከና ታሪኩ ላይ ሰፋ ያለ ጥናት ለሚያካሂዱ የባህል፣ የስነ-ልቦና፣ የስነ-ፀሁፍና የታሪክ አጥኝወች መረጃ ይሆናል፡፡
· የወረዳውን ልጃገረዶች የአኗኗር ዘይቤ፣ እምነት፣ የህይወት ፍልስፍና አመለካከት፣ የዕለት ተዕለት ውሎና ማህበራዊ ግንኙነት ማወቅ ለሚሹ ፍንጭ ይሰጣል፡፡
· የአካባቢው ማህበረሰብ ማህበራዊና ባህላዊ እሴቶቹ በቃል-ግጥሞቹ ውስጥ ሊንፀባረቁ ስለሚችሉ፣ በሂደትም የማህበረሰቡን ስነ-ልቦና እና ፍላጎት ተረድቶ አካባቢውን ለማልማት በሚደረግ እንቅስቃሴ ጥናቱ ጠቋሚ መረጃ ይሰጣል፡፡ 
· በትምህርት ተቋማት ለሚሰጡ የስነ-ፀሁፍ ኮርሶች ጠቃሚ የመረጃ ምንጭ ሊሆን ይችላል፡፡ እንዲሁም በማስተማሪያ መፀሀፍት ዝግጅት ሂደት ቃል-ግጥሞች እንደ ይዘት ተከትለው ሊቀርቡ ስለሚችሉ ከፍተኛ ጠቀሜታ ይኖረዋል፡፡ 
· ስብስቡ /መረጀው/ በተለይ ለስነ-ግጥምና ለቃል-ግጥም በአጠቃላይ ለስነ-ፀሁፍ ንፅፅራዊ ጥናቶች  አስተዋፅኦ ያደርጋል፡፡
· የቃል-ግጥሞቹ ስብስብ ለዘመናዊ ሆነ ለባህላዊ የኪነ-ጥበብ ባለሙያወች ለጥበባዊ ስራቸው እንደ አንድ የመረጃ ምንጭ በመሆን ጥናቱ ሊጠቅም ይችላል ተብሎ ይታመናል፡፡ 

ይህ ጥናት በደቡብ ወሎ ዞን በአምባሰል ወረዳ ከሚገኙ 24 ቀበሌዎች መካከል በ4 ቀበሌዎች ላይ ያተኮረ ነው፡፡ እነሱም ውጫሌ፣ ሮቢት፣ ጐልቦና ማርየ ናቸው፡፡ እነዚህ ቀበሌዎች የተመረጡበት ምክንያት አንደኛ ካለው የጊዜና የገንዘብ እጥረት የተነሳ ሁሉንም ቀበሌዎች ለማካተት አስቸጋሪ ስለሆነና በአብዛህኛው ጨዋታው የሚታወቀው በቆላማ አካባቢ ባሉ ቀበሌዎች ላይ በመሆኑ ነው፡፡ ጥናቱ ከቃል ግጥም አይነቶች የአሆላሌ ጨዋታ ቃል ግጥም ትንተና ሲመለከት የዕለት ተዕለት ውሏቸውንና ማህበራዊ ለግንኙነታቸውንም ይጨምራል፡፡ 
ጥናቱ ልጃገረዶቹ ቃል-ግጥሞቹን ከሚያቀነቅኑባቸው የበዓላት አጋጣሚዎች በጥምቀት ጥር 11 እና ጥር 12፣ በእንጨት ሰበራ፣ በሰርግ እና በአስተርዮ ማርያም ጥር 21 በአል ላይ የተወሰነ ነው፡፡
እነዚህንየመረጥኩበት ምክንያት በዚህ በዓል ላይ ጨዋታውን በድምቀት ስለሚጫወቱት በስሜትና በደስታ በርካታ የቃል ግጥሞች የሚወጡበት በመሆኑ ነው፡፡ በእነዚህ ተጫዋቶች እና ገጣሚዎች ለጥናቱ ግብዓት በመሆን የቃል ግጥሞቹን አስገኝተዋል፡፡  
 በጥናቱ ሁለቱም የፆታ ክፍሎች ሴት፣ ወንድ የተሳተፉ ሲሆን እምነታቸው ኦርቶዶክስና የእስልምና እምነት ተከታዮች ናቸው፡፡ ጥናቱ ከተነሳበት ዓላማ አንፃር የአሆላሌ ጨዋታ ቃል ግጥሞች ትንተና እና ማህበራዊ ፋይዳ ላይ ያተኮረ ነው፡፡
የዚህ ጥናት ትኩረት አሁን እስካለንብት ጊዜ ድረስ በቃል እየተፈጠሩ ከትውልድ ወደ ትውልድ  ሲተላለፉ የሚኖሩትን ቃል-ግጥሞች በመሰብሰብና በመተንተን ላይ የተወሰነ ነው፡፡ 
ይህ ጥናት በደቡብ ወሎ ዞን በአምባሰል ወረዳ ከሚገኙት 24 ቀበሌወች መካከል በ4 ቀበሌወች ላይ ያተኮረ ነው፡፡ እነርሱም ውጫሌ፣ ሮቢት፣ ጎልቦና ማርዬ ናቸው፡፡ እነዚህን ቀበሌዎች የተመረጡበት ምክንያት አንደኛ ካለው የጊዜና የገንዘብ እጥረት የተነሳ ሁሉንም ቀበሌወች ለማካተት አስቸጋሪ ስለሆነ ሲሆን ሌላው ደግሞ ይህ ጨዋታ በአብዛኛው የሚታወቀው በቆላማው አካባቢወች ባሉ ቀበሌወች በመሆኑ ነው፡፡
[bookmark: _Toc526870512]1.7. በመረጃ አሰባሰብ ወቅት ያጋጠሙ ችግሮችና መፍትሄዎች

ለጥናት  ግብአት የሚሆኑትን መረጃዎች በመስክ ላይ በምሰበስብበት ወቅት በርካታ ችግሮች አጋጥመውኛል፡፡ ነገር ግን ወደፊት ለሚያጠና ሰው መረጃ ይሆናሉ ያልኳቸውን ዋና ዋና ችግሮችና መፍትሄዎቻቸውን እገልፃለሁ፡፡ 
በመሥክ ስራ ወቅት አንዳንድ ችግሮች አጋጥመውኝ ነበር፡፡ በተለይ በመረጃ አቀባዮች በኩል የታዩት ችግሮች የሚከተሉት ነበሩ፡፡ አንደኛው ፍርሀት ነው፡፡ ልጃገረዶቹ በካሜራ ለመቅረፅ እና ድምፃቸውን ለመቅዳት ስሞክር የማፈር እና ፈቃደኛ ያለመሆን ችግር አጋጥሞኛል፡፡ ሁለተኛው የማስታወስ ችግር ነው፡፡ ቀደም ባለው ጊዜ ይነገሩ የነበሩትን ቃል ግጥሞች መረጃ አቀባዮቹ በቀላሉ እያስታወሱ ለማናገር ይቸገሩ ነበር፡፡ ይህንን ችግር ለማስወገድ የሚፅፉበት ወረቀትና እስክብሪቶ በመስጠት ግጥሞቹ ትዝ ሲላቸው እየፃፉ እንዲይዙ በማድረግ ችግሩን ለማስወገድ ተችሏል፡፡ ሦስተኛው ችግር የበአል ቀናት /በተለይ ጥምቀት/ በተመሳሳይ ቀን፣  በሁሉም አካባቢወች ስለሚከበር በሁሉም ቦታ ተገኝቶ መረጃ መሰበሰብ አስቸጋሪነበር፡፡ ይሁን እንጅ ሌሎች የመስክ ረዳቶች እንዲቀርፅልኝ በማድረግ መሰብሰብ ተችሏል፡፡ አራተኛው ችግር የካሜራ ባለሙያ ማግኘት አለመቻል ነው፡፡ ወረዳ ኮሙኒኬሽን ጽ/ቤት  ኃላፊ የካሜሪ ባለሙያ እንዲሰጠኝ ቢያዙም ባለሞያው በመስክ ስራ ምክንያት ሊገኝ አለመቻሉና ቀረፃ በሚካሄድበት ጊዜ የመቅረፀ ድምፅ ብልሽት መከሰቱ አስቸጋሪ ነበር፡፡
በመስክ ቆይታየ እንደተመለከትኩት የአካባቢው ልጃገረዶች በጨዋታው ወቅት ተጠቃለው ወደ ጨዋታው የሚገቡት ታቦቱ ከቤቱ ሲገባ ነው፡፡
ይህንንም የሚሰበስበው መረጃ ለባህል፣ ለታሪክ ወዘተ ጥናት ጠቋሚ ሊሆን እንደሚችል በማስረዳትና በማሳመን ችግሩን ለማለፍ ተችሏል፡፡
[bookmark: _Toc526870513]1.7.1.የተወሰዱመፍትሄዎች
በመረጃ  አሰባሰብ ወቅት በመቅረፀ ድምፅ ብልሽት ምክንያት የተፈጠረውን የመረጃ ክፍተት ከሁለት የመስክ ረዳቶቸ ጋር በመሆን ቪዲዩ ካሜራና ማስታወሻ ደብተር በመጠቀም ማሟላት ችያለሁ፡፡
ልጃገረዶች ጨዋታ እስከሚጀምሩ አንደኛ ልጃገረዶቹ የጨዋታው ቃል ግጥሞችን የሚከውኑት ክብ ሰርተው እርሰ በርስ ወገብ በወገብ በመያያዝ ስለሆነ እስከዚያ  ድረስ አንደኛው ክብ ላይ ያሉት ልጃገረች እስከሚዘጋጁና እስከሚጀምሩ ድረስ ወደሌላኛው ክበብ መሄድ እና ለመዘዋወር ጨዋታው የሞቀበትን በመፈለግ ቃል-ግጥሞቹን ስበስስብ ቆይቻለሁ፡፡ 
በምስልና በመቅረፅ ድምፅ መረጀ መስጠት ፈቃደኛ ያልሆኑትን ልጃገረዶች የተለያዩ ስልቶችን በመጠቀም መረጃ መሰብሰብ ተችሏል፡፡ እነዚህም ቀድሞ የተቀረፀውን በማሰማት የሌሎችን ምስል በማሳየትና የራሳቸውን ድምፅ በማሰማት፣ ምስላቸውን በማሳየትና ምንም ችግር እንደሌለው በማስረዳትና በማሳመን ነው፡፡ እንዲሁም ፍፁም በምስልና በመቅረፅ ድምፅ መረጃ መስጠት ፈቃደኛ ያልሆኑትን ማስታወሻ ደብተር በመጠቀም ሰብስቢያለሁ፡፡ በተጨማሪም መረጃው በማስታወሻ ደብተር ሆነ በመቅረፅ ድምፅ መያዙ በእሱ ላይ የሚያመጣው ምንም ችግር  እንደሌለው በመረዳትና በማሳመን ነው፡፡ እንዲሁም ፍፁም በምስልና በመቅረፅ ድምፅ መረጃ ለመስጠት ፈቃደኛ ያልሆኑትን ማስታወሻ ደብተር በመጠቀም ሰብስቤያለሁ፡፡ 
በተጨማሪም መረጃው ለማስታወሻ ደብተርም ሆነ በመቅረፅ ድምፅ መያዙ በእሷ ላይ የሚያመጣው ምንም ችግር እንደሌለው በማስረዳት፣ ዓላማውን ደጋግሜ በመግለፅና በማሳመን የተደበቀውን መረጃ ማግኘት ችያለሁ፡፡ መረጀውንም ከሌላ መረጃ ሰጭ በመጠየቅ  ማረጋገጥ ተችሏል፡፡
መረጃ ለመስጠት ፈቃደኛ ያልሆኑ መረጃ አቀባዮችን የቀረፃውን ዓላማና ጥናቱም ለእነሱ በምን መልኩ ሊጠቀም እንደሚችል በማስረዳትና በማሳመን መሰብሰብ ችያለሁ፡፡
በአካባቢው ማህበረሰብ ለማያውቁት ሰው መረጃ በቀላሉ ለመስጠት ፈቃደኛ ያልሆኑትን ልጃገረዶች በአካባቢው ታዋቂ የሆነችውን የተማረች ልጃገረድ ይዤ በመሄድ እና በጨዋታው እየተሳተፉ እራሱ በመፎከርና የነሱንም ስሜት ለጨዋታው በማነሳሳት እኔም በጨዋታው በመግባትና አብሬ በማለት መረጀውን ማግኘት ችያለሁ፡፡ 
[bookmark: _Toc526870514]1.7.2. የመስክተሞክሮ
ለዚህ ጥናት የመስክ ተግባር የተከናወነው በሁለት ዙር ነው፡፡ ይህ የሆነበት ምክንያት በአንደኛው ዙር ሁሉንም አካባቢወች መድረስ ባለመቻሉና በቂ መረጃ ባለማግኘት ነው፡፡ በመሆኑም ከ2010 ዓ.ም ከጥር ወር ጀምሮ የመስክ መረጃ የመሰብሰብ ተግባርን ማካሄድ ጀምሬያለሁ፡፡
ለጥናት በተመረጠው አካባቢ የተጓዝኩት ከጥር ወር መጀመሪያ ሳምንት ነበር፡፡ለጥናቱ ግብአት የሚሆኑ መረጃወችን ለመሰብሰብ ጥር 10 ቀን 2010 ዓ.ም ከወረዳው ዋና ከተማ ተነስቸ 09 ቀበሌ ማርዬ ገብቸ አደርኩኝ፡፡ ጥር 11/2010 ዓ.ም ቀን በዓሉ ወደ ሚከበርበት ቦታ ሄድኩኝ ታቦቱ ከቦታው ተነስቶ ወደ ማደሪያው ቦታ (ወደ ቤተክርስቲያን) እስከሚገባ ድረስ ክብረ በዓሉን ሳከብር ቆይቸ የአሆላሌ ጨዋታው የመጨዋቻው ሰዓት ሱደርስ ቀድሜ ወደ ቦታው በመገኘት መረጃወችን ለመሰብሰብ ችያለሁ፡፡ 
ጥር 18/2010 ዓ.ም የቅዱስጊወርጊስ የሰባራጥም በአል ሲከበር መረጃውን ለመያዝ እና በዓሉን ለማክበር ከወረዳው ዋና ከተማ ተነስቸ ወደ 04 ቀበሌ ጎልቦ በጥዋት በመገኘት ታቦቱ ከአደረበት ቦታ ተነስቶ ወደ መንበረ ፅባወቱ እስከሚገባ ድረስ አብሬ ክብረ በዓሉን በማክበር እና ታቦቱን ካስገባሁ በኋላ የጨዋታው ሰዓት ሲደርስ በቦታው ላይ በመገኘት እና አብሬ በመጨወት ቃል ግጥሞቹን ለመሰብሰብ ችያለሁ፡፡
ጥር 12/2010 ዓ.ም ወደ ወረዳው ዋና ከተማ ውጫሌ በመገኘት የቅዱስ ሚካኤል ታቦትን ከአደረበት ወደ ቤተክርስቲያኑ እሰከሚገባ ድረስ ክብረ በዓላቱን በማክበር እና ታቦቱን ካስገባሁ በኋላ የአሆላሌ ጨዋታውን ወደሚጫወቱበት ቦታ በመገኘት ከልጃገረዶቹ ጋር አብሬ ክቡ ውስጥ በመግባትና ሞራል በመስጠት ጨዋታው እንዲሟሟቅልኝ በማድረግ ባሉት ከ6 በላይ ክቦች ውስጥ በመዘዋወር የቃል ግጥሞቹን ለመሰብሰብ ችያለሁ፡፡ 
ጥር 21/2010 ዓ.ም የአስተሮየ ማርያምን ክብረ በዓል ለማክበር ከወረዳው ዋና ከተማ በጥዋት ተነስቸ ወደ 03 ቀበሌ ሮቢት በጥዋት በመሄድ ታቦት ንግሱን ከአደረበት ቦታ ተነስቶ ወደ ማደሪያው ቦታው እስከሚገባ ክብረ በዓሉን በማክበር የአሆላሌ ጨዋታው ሰዓት እስከሚጀምር ድረስ ቆይቸ፡፡ ከዚያም ታቦተፅዮኑ ወደ ቦታው ሲገባ የአሆላሌ ጨዋታው በሚካሄድበት ቦታ ላይ በመገኘት ቃል ግጥሞቹን ለመሰብሰብ ችያለሁ፡፡ ስለ ልጃገረዶች ማህበራዊ ግንኙነትና የዕለት ተዕለት ውሎ መረጃ ለመሰብሰብ ሀሳቤን ስሰነዝር መረጀውን መስጠት ጀምራልኝ እያለ ማስታወሻ ደብተር እና መቅረፀ ድምፅ መጠቀም ስጀምር እየተናገረች የነበረውን በፍርሀት መናገሯን አቆመችና ሌላ ሀሳብ ለመቀየር ጀመረች፡፡ ከዚያም የጥናቱን ዓላማና ጥቅም በማስረዳት በእሷ ላይ የሚያመጣው ችግር እንደሌለ በማሳመን ወደ ነበረችበት ሀሳብ በመመለስ መረጃውን እንዲሰጠኝ አድርጌአለሁ፡፡
የመስክ መረጀው አሰባሰብ ሂደት እስከ ጥር 22 የቀጠለ ነበር፡፡ ከዚያም ጥር 23 ቀን ወደ ወረዳው ዋና ከተማ ውጫሌ ተመልሸ አደርኩኝ፡፡ ከመስክ መልስም በመቅረፀ ድምፅና ምስል የተሰበሰቡትን መረጀወች ወደ ማስታወሻ ደብተር በመገልበጥ በተሰበሰቡት አውድ መሰረት በርዕሰ ጉዳይ ምደባ አደረኩ፡፡
ሁለተኛው ዙር የመስክ ተግባር ለማከናወን ምክንያት የሆነው በወረዳው ውስጥ ለጥናት ከተመረጡት ቀበሌወች መካከል አንዱን ቀበሌና በአንዳንድ ርዕሰ ጉዳዮች ላይ የተገጠሙ ግጥሞች በቂ መረጃ ባለመሰብሰቡ ምክንያት ነው፡፡ የአምባሰል ወረዳም በመጀመሪያው ዙር መረጃ ያልተሰበሰበበት ስለነበረ የሁለተኛው ዙር የመስክ ተግባር ተካሂዷል፡፡
በወረዳው ባለሙያወች እይታ የወረዳው ቀበሌወች ቆላማና ደጋማ ወረዳወች ተብለው በሁለት ሊከፈሉ የሚችሉ ናቸው፡፡ ቆላማ ቀበሌወች የሚባሉት ከአዲስ አበባ እስከ መቀሌ የሚያዘልቀውን የመኪና መንገድ መነሻ አድርገው ወደ ምስራቅ አቅጣጫ ያሉትን አካባቢወች የሚያካትት ነው፡፡ ደጋማ ቀበሌወች የሚባሉት ደግሞ ይህንኑ መነሻ አድርገው ወደ ምዕራቡ አቅጣጫ ያሉትን ተራራማ አካባቢወች የሚሸፍን ነው፡፡ ስለሆነም በተመረጡት ቆላማ አካባቢዎች በቂ መረጃ ባለመሰብሰቡና የጥናት አካባቢወች ባለመሸፈናቸው ምክንያት የሁለተኛ ዙር የመስክ ተግባር አስፈላጊ ሆኖ ተገኝቷል፡፡
የሁለተኛውን ዙር የመስክ ተግባር ለማከናወን ሌላው ምክንያት በአንደኛ ዙር በቀላሉ  ሊገኙ ባልቻሉት የመረጆ አቀባዮችና የቃል ግጥም ላይ የተመሰረተ ነው፡፡ ለምሳሌ ከላይ እንደተጠቀሰው በአንደኛው  ዙር ማርዮ እና ውጫሌ ላይ ጥር 12 የቅዱስ ሚካኤል ክብረ በዓል በተመሳሳይ ቀን በመዋሉ በሁለቱም ቦታ ተገኝቶ መረጃውን ለመያዝ አልተቻለም፡፡ በመሆኑም በሁለተኛው ዙር የመስክ እንቅስቃሴ ከጥር 2010 ዓ/ም መጨረሻ ጀምሮ እስከ ሰኔ ወር 2010 ዓ/ም  ድረስ ተከናውኗል፡፡ 
በአጠቃላይ በሁለቱ ዙር የመስክ ተግባር ከ61 በላይ ቃል ግጥሞች መሰብሰብ ተችሏል፡፡ ከዚህ መረጃ ውስጥ 61ሁሉንም ቃል ግጥሞች በሦስት ዋና ዋና ምድቦች በይዘት ወይም በጭብጥ ተመድበዋል፡፡ በእያንዳንዱ ምድብ ውስጥ ሌሎች ንዑስን ምድቦችን በመለየት ገለፃ ከተደረገ በኋላ ትንተና ተደርጎባቸዋል፡፡
[bookmark: _Toc526870515]1.8. የቁልፍ ቃላት ብያኔዎች፣
በዚህጥናት ውስጥ የሚከተሉት ቃላት በሚከተለው ፍች ጥቅም ላይ ውለዋል፡፡ 
በመረጃው ውስጥ ፍችና ማብራሪያ የሚያስፈልጋቸው የአማርኛ ዘየ-ቃላትና አካባቢያዊ ስሞች፣
· ሀሩ			= የጥርስ ክፍተት (የፊት ጥርስ)
· ሄበሎ			= በወንዝ ዳር የሚበቅል ሰፊና ረጅም የሳር  አይነት                             
· መለይካ			= መላዕክት
· መልጎም			=  ከበር የተሰራ ጌጥ (በቀሚስ አንገት ዙሪያ የሚሰካ)
· መወላዳት			= አለማጤን፣ አለማስተዋል፣ በግዴለሽነት ድርጊት የተፈፀመ
· መደፋለቅ			= መቀባት
· መገራት			= እድፍ (የእግር ቆሻሻ)
· ሙሃባ			= ፍቅር (የሰው መውደድ)
· ሚዶ			= ማበጠሪያ
· ሰባሰገን			= ክርስቶስ በተወለደ ጊዜ ኮከብ የመራችው ከምስራቅ
                       መጥተው እጅ መንሻ በማቅረብ የሰገዱለት ሰዎች መጠሪያ                    
· ሰንቦ			= ዋርካ አይነት ግዙፍ ዛፍ
· ሰገደ			= የዛፍ አይነት (ከወይራ ጋር ተመሳሳይነት ያለው)
· ሲወጠውጠኝ		= ስያስጨፍረኝ
· ሲዳሞ			= ሰፊ ቀበቶ፣ የራሱ ዚኘ ያለው ከቆዳ የተሰራ፣
· ሳዱላ			= ያልተዳረች ወጣት ሴት ልጅ (ልጃገረድ)
· ስንድድ			= በክር ተሰክቶ ለጌጥነት የሚያገለግል ትንንሽ መስባሃ (ጨሌ 
                          ጌጥ)
· ሶርድያ			= ከሸማ የተሰራ፣ የተጠለፈና በሸሚዝ መልክ የሚለበስ
· ቁርሾ			= ቂም በቀል
· ቁኒ				= ደርቆ የተፈጨ የአዲስ ቅጠል፣ ከቅቤ ጋር ተቀላቅሎ የሚቀባ (ለፀጉር)
· ቃርኔሳ			= ከመሀል አናት የሚሰራ የፀጉር ስሬት
· ቅብቅብ			= በሚገባ ርሶና ተለስልሶ ለዘር የተዘጋጀ የእርሻ መሬት
· ቆራሲማ			= ለወተት እቃ ማጠኛነት የሚያገለግል የእንጨት አይነት
· በለው			= ለሚጥሚጣነት የሚያገለግል የበርበሬ እንጨት 
· ብርኩማ			= ከእንጨት የሚሰራ ባለመሰል ትራስ
· ብትር			= ዱላ
· ብገን			= የእሳት ሙቀት የጠበሰው ጭን፣ ባት
· ናትራ			= ጥሩ ሽታ ያለው አመዳማ ቅጠል
· አልነባም			= አልጮኸም
· አርቲ			= ከቀጤማ ጋር ተቀላቅሎ የሚጎዘጎዝ  ጥሩ ሽታ ያለውና እንደ እጣን የሚጨስ የዛፍ ሙጫ
· ኢማነኛ			= አደብ የገዛ፣ አቅል ያለው (ወደ ሀይማኖቱ ያደላ)
· ከርቤ			= አስከሬን እንዳይበሰብስ (እንዳይፈርስ) የሚቀባ ጥሩ ሽታ ያለው ቅጠል፣
· ወለባ			= ከብር የተሰራ ፀጉር ላይ የሚሰካ ጌጥ
· ወሬዛ			= ደም ካልፈሰሰ የሚገድል የጥዋት በሽ
· ውሽማ			= በድብቅ የሚያዝ (የምትያዝ) ወዳጅ
· የተግለሰለሱ		= ያማሩ
· ያወከውካል		= ይገሰግሳል
· ይመጅናል			= ያመልካል
· ይዘጋል			= ይከላከላል፣ ያቅባል
· ደረት			= ከሻማ የተሰራና የተጠለፈ ቀሚስ
· ጉተና			= ጎፈሬ
· ጋሜና ቃሬንሳ		= የልጃገረዶች የፀጉር አሰራር አይነት (ከግራና ቀኝ ጎን      
                        ተላጭተው የመሀል አናታቸውን ፀጉር የሚሰሩበት) 
· ዓመሮ			= መርዝነት ያለው የእንጨት አይነት 
· ጎፍላ			= የራስ ብዙ ፀጉር (ጆፌ) የተነሰነሰ የሴት ፀጉር
· ጓል			= እርሻ ሲታረስ በትልቁ የሚነቀል አፈር
· ፈል			= ለም አፈር
· ፈሰስ			= ከብር የተሰራ አንገት ላይ የሚጠለቅ ጌጥ
· ፍችር			=ቅኔያዊ አቀራረብ ያለው በጥያቄና መልስ የሚቀርብ ቃላዊ ግጥም

[bookmark: _Toc526870518]2.1. የቀደምትጥናቶችቅኝት
በዚህ ንዑስ ክፍል ከዚህ ጥናት ጋር ቀጥተኛ ግንኙት ያለው ጥናት አላገኘሁም፡፡ ሆኖም ተመሳሳይነት ያለው በጎበና ጌታነህ በ2002 ዓ.ም ለአርት ማስተርስ ድግሪ ማሟያ የቀረበ << በወሎ (ቦረና) የቆንጆ ዘፈን ግጥሞች >> የሚል ጥናታዊ ጽሁፍ አግኝቷል፡፡ 
ጎበና ጌታነህ የቆንጆ ዘፈን ግጥምን በተመለከተ አካባቢያዊ ብያኔውን የቆንጆ ዘፈን ግጥሞችንና ገጣሚያንን፣ የግጥሞቹን ይዘት፣ የግጥሞቹን ቅርፅ፣ የአዝማች አጠቃቀምና የግጥሞቹን የመነሻ ስንኞች፣ የግጥሞቹን መሰናስል፣ የቆንጆ ዘፈን የዜማ አይነቶችንና የዘፈኑ በተጓዳኝ የሚከወኑ ተግባራትን ተመልክቷል፡፡
አጥኝው የቆንጆ ዘፈን ሲል የልጃረገዶች ዘፈን በማለት እንደሆነ ገልፆ የልጃገረዶች ዘፈን ቢባልም የጎረምሶችን እንደሚያጠቃልል አስፍሯል፡፡ የጨዋታውም ክዋኔ በሁለቱም ፆታ የጋራ መስተጋብር ላይ የተመሰረተ እንደሆነ ገልፆል፡፡
የቆንጆ ዘፈን ግጥም ከነዜማው የሚወረሰው ከህብረተሰቡ ሆኖ ከፍተኛው ድርሻ የሚይዙት አረጋውያን በእንጉርጉሮ የሚያሰሟቸውን ግጥሞችንና… ዜማዎች፣ ቆንጆዎችና ጎረምሶች በመቅሰም እንደሚጠቀሙባቸው አብራርቷል፡፡ 
የቆንጆ ዘፈን መከሰቻዎችም የሰርግ ዋዜማ፣ ከብት ጥበቃ፣ ክብረ በዓላት፣ በእንጨት ለቀማ፣ አክርማ ቀጨታ ወዘተ እንደሆኑ አስቀምጧል፡፡
በጥናቱ አራተኛው ምዕራፍ የይዘት ትንተና አድርጓል፡፡ የይዘት ትንተናውም የይዘት ምደባ በማካሄድ የተደረገ ሲሆን ለእያንዳንዱ ምድብ ሰፊ ማብራሪያ በመስጠት አከናውኗል፡፡ ከዚህም በተጨማሪ አጥኝው በግጥሞቹ ቅርፅ ላይ ትንተና አድርጓል፡፡ በቅርፅ ትንተና ከተመለከታቸው አንዱ የአዝማች አጠቃቀም ነው፡፡ አዝማች በአንድ ግጥም ውስጥ ተደጋግሞ የሚሰማ መሆኑን ጠቅሶ ለአንድ ዋና ግጥም መግቢያና ማሰሪያ በመሆንና ከአንድ ዜማ ወደ ሌላ ዜማ ለመሸጋገሪያነት እንደሚያገለግል ገልፆል፡፡ 
የቆንጆ ዘፈን ግሞች ስንኞች እንደሁኔታው አንድ፣ ሁለት ወይም ሦስት ሊሆኑ እንደሚችሉ ብዙውን ጊዜ ከሌላ የግጥም አካል ጋር ግንኙነት የሌላቸው ነገር ግን የግጥሙ መጠሪያ ሆነው እንደሚያገለግሉ ጥናቱ ያስረዳል፡፡ የግጥሞቹ ዋና ሀሳብ የሚጀምረው ከመነሻ ስንኞች በኋላ መሆኑንም ገልፆል፡፡ 
ጥናቱ እንደሚተነትነው የቦረና የቆንጆ ዘፈን ግጥም የስንኞቹ ቁጥር ብዙ ነው፡፡ እስከ ሃያ ስምንት የሚደርሱ ስንኞች ያሏቸው ግጥሞች አሉ፡፡ ሆኖም የተሰናሰሉ በመሆናቸው በቃል ስለመያዙም ሆነ ለመከወን የሚያስቸግሩ አይደለም፡፡ ሁለተኛው ከአንደኛው፣ ሦስተኛው ከሁለተኛው ወዘተ ቃል (ሀረግ) ወስደው ደግመው ስለሚቀርቡ የግጥሙን መሰናሰል ይጠብቃሉ ተደጋግመው የሚመጡትን ቃላትና ሀረጋት ለግጥሙ መልዕክት አጽንኖትለመስጠት ይጠቀማሉ፡፡ 
የቦረና የቆንጆ ዘፈን የራሱ የሆነ የዜማ አይነቶች አሉት፡፡ እነዚህ የዜማ አይነቶች የተባሉት አዝማች የሚባሉት ናቸው፡፡ የዜማ አይነቶች ይለያዩ እንጅ ዋና ግጥሞቹ ለሁሉም ዜማዎች ያገለግላሉ፡፡ አጥኝው እንዳለው የዜማ አይነቶቹ አራት ናቸው፡፡ እነዚህም የዜማ አይነቶች ተከትለው ዋና ግጥሞች እንደሚባሉ ነገር ግን አዲስ አዝማቾች በየጊዜው እንደሚፈጠሩና ይህም ዘፈኑን ተወዳጅ፣ የማይረሳ እንዳደረገው አስፍሯል፡፡
የቦረና ቆንጆ ዘፈን ከአሆላሌ ዘፈን የሚመሳሰልበትም የሚለያይበትም ገፅ አለው፡፡ ሁለቱም በመከሰቻ አጋጣሚዎቻቸው በሚነገሩት ይዘት ዘፈኑን (ጨዋታውን)ተከትሎ በሚካሄደው የከንፈር መሳሳም ይመሳሰላሉ፡፡ በሌላ በኩል የቦረና ቆንጆ ዘፈን በሁለቱም ፆታዎች የሚዘፈን ሲሆን የአሆላሌ ዘፈን ግን በሴቷ ብቻ ይዜማል፡፡ የግጥሞቻቸውን የስንኝ ብዛትም የአሆላሌ ቢበዛ አምስት ሲሆን የቦረና የቆንጆ ዘፈን ግጥሞች ግን እስከ ሃያ ስምንት ይደርሳሉ፡፡ እንደዚሁም በልጃገረዶች የኔናት፣ የኔናት ሰበብ በአሆላሌ ጨዋታ ላይ ጎረምሶች በሚፈጥሩት አለመግባባት የሚከተሰው ትግል (ፊልሚያ) ከጨዋታው በኋላ ከሚከናወነው የፍችር ግጥምና የከንፈር ስሞሽን ተከትሎ አልፎ አልፎ የሚፈፀሙ ሽልሸላ (ክብረ ንፅህናን በማያሳጣ መልኩ የሚደረግ የግብረ ስጋ ግንኙነት) በቦረና የቆንጆ ዘፈን ጨዋታ ወቅት የሉም፡፡ በጠቅላላው በአሆላሌ ጨዋታና በቦረና የቆንጆ ዘፈን ጨዋታ መሀል አንድነት ያላቸውን ያህል ልዩነትም ይታይባቸዋል፡፡ 

[bookmark: _Toc526870519]2.2.ንድፈ-ሐሳባዊ ማዕቀፍ (theoretical Fram work)
ርዕሱ እንደሚጠቁመዉ ይኸኛዉ የምዕራፍ ክፍል የጥናቱ ንድፈ ሐሳባዊ ማዕቀፍ ተብራርቶ የቀረበበት ነዉ፡፡ ጥናቱ ከልዩ ልዩ ንድፈ ሐሳባዊ ፅንስ ሐሳቦች ( theoretical concepts) ጋር የመያያዝ ባህርይ ስላለው መልከ ብዙ የትንተና ወይም የጥናት መንገድ( an eclectic theoretical- critical approach) ሊጠቀም ይችላል፡፡ ነገር ግን መዋቅራዊ ተግባራዊ የጥናት ፈለግ (structural functional approach) የአሆላሌ ጨዋታን ቃል ግጥሞች ለማጥናት በእጅጉ ተሳማሚ ሆኖ ሰለተገኘ የዚህ ጥናት ንድፈ ሐሳባዊ ማዕቀፍ መሰረት በመሆን ተመረጠዋል፡፡ ስለዚህ የንድፈ ሐሳቦቹን በያኔ ባጭር ባጭሩ አንደሚከተለዉ ለመግለፅ ተሞክሯል፡፡
[bookmark: _Toc526870520]2.2.1. ተግባራዊነት እና መዋቅራዊ ተግባራዊነት( functionalism and structural- functionalism).
ይህ የጥናት ፈለግ እ.ኤ.አ በ1930 ወቹ የተጀመረ ሲሆን፣ የፈለጉ ዋና አቀንቃኞች ወይም ተሟጋቾች የፈረንሳይና መዋቅራዊያን (structuralist) ናቸው፡፡ ይህ የጥናት ፈለግ በዋናነት ከስነ-ሰብ (Anthropology) እና ከስነ-ማህበረሰብ/sociology) የጥናት መሰኮች የፈለቀ (የተገኘ) ሲሆን፣ ይህ የጥናት ዘዴ በፎክሎር ጥናታቸው በተግባር ያዋሉት ቀደምት ተመራማሪዎች A.R.Radclitfe-Brown እና Bronislaw malinowsk ናቸዉ (sims and Stephen, 2005)::
ስያሜውን በተመለከተም፣ Barnard (2000፣61) ‹‹ በተግባራዊ እና በመዋቅራዊ ተግባራዊነት መካከል ያለዉ ድርበር ቋሚ አይደለም›› በማለት፣ ኋላ የተነሱ የዘርፉ ምሀራን የሰያሜ ለውጥ (መዋቅራዊ ተግባራዊነት) ቢያደረጉትም በጽንስ ሐሳብ ደረጃ ግን በዙም የተለየ ነገር እንደሌላ ያሰረዳሉ፡፡ 
[bookmark: _Toc526870521]2.2.1. የመዋቅራዊ ተግባራዊ የጥናትፈለግ ዓላማ
የዚህ ጥናት ፈለግ ዋና ዓላማ፣ ጠንካራ መሰረት ያላቸው ማህበራዊ፣ ፖለቲካዊ እና ባህላዊ ተቋማት ባሉበት ሁኔታ እንዲቀጥሉ የሚያስችሏቸዉን ሁኔታዎች ማጥናትና መተንተን ነዉ፡፡ በዚህ መሰረት፣ ዋና ትኩረቱ የአንድን ማህበረሰብ ስርዓተ- መዋቅርና ባህላዊ ተቋማቱ የሚሰጡትን አገልግሎት ወይም ተግባራዊ ፋይዳ (function) በመመርመር እና በመፈከር ላይ ያጠነጥናል፡፡ ከዚህ ሐሳብ ጋር በተያያዘ፣ barnard ( 2000፣63) ‹‹ ዝምድና››(kinship)፣ ምጣኔ ሀብት፣ ሃይማኖት፣ ‹‹ ማህበራዊ ህብረት›› (solidarity) እና ፖለቲካ የህብረተሰቡ ስርዓተ ማህበር የሚገነባባቸው እና ህብረተሰቡን እንደ ‹‹ ስርዓተ- አካላዊ መዋቅር›› (organic system) አስተሳስረው የሚያዩ ናቸዉ›› በማለት በህብረተሰቡና በባህላዊ ጉዳዮቹ መካከል ያለውን ጥብቅ ትስስር ያመለክታል፡፡ 
ይህ የጥናት ፈለግ የሚያካትታቸዉ ጽንስ- ሐሳቦች ሰፊ ሲሆኑ በባህልና ባህላዊ ተቋማት ወይም ድርጅቶች ለሚመለከተው/ታላማው/ ማህበራዊ ቡድን (tolk group) የሚሰጧቸውን የጥቅም  አገልግሎት አይነቶች ለማጥናትና ለመተንተን የሚያስችል ዋነኛ የጥናት ዘዴ ነዉ፡፡ መዋቅራዊ- ተግባራዊ የጥናት ፈለግ ከባህላዊ ጉዳዮች ጋራ የሚተሳሰርበት አዝማሚያም አለዉ፡፡ ይሁን እንጅ፣ባህል በራሱ ሰፊ (ዘረፈ-ብዙ) ጉዳዮችን ያቀፈ ሲሆን፣ ስነ-ጽሑፋዊ ስራዎች ከሚመረምሩባቸዉ በርካታ የሂስ አንፃሮች መካከልም አንዱ መሆኑን በጉዳዩ ዙሪያ ጥናት ያደረጉ የዘርፉ ምሁራን ያስረዳሉ/ለምሳሌ culler.1997:klare.1999 cavallo. 2007)::
ይህም ፈለግ ባህልን መሰረት አድርጎ ልዩ ልዩ ጽንሰ ሀሳቦችን ሲዳስስ ከሚያተኩርባቸዉ መሰረታዊ ነጥቦች መካከል ‹‹ ስርዓተ ማህበር›› (social system)፣ ‹‹ማንነት›› ( identify)፣ ‹‹የሀይል ትስስር›› (power relation) እና ‹‹እምነት››(belife) የተባሉት በቀዳሚነተ የሚጠቀሱት ናቸዉ፡፡ ይህ ማለት፣ ማህበረሰቡ ማንነቱን የገነባባቸዉ ሰነ ምግባረዊ እሴቶች ምን ምን እንደሆኑና የነዚህ ጉዳዮች መኖርም ምን ምን አይነት አስተዋፅኦ እንደሚያበረክት ይፈተሸበታል፡፡ ‹‹የሰዎች ማንነት›› የባህል ዉጤት መሆኑን አስመልክቶ Chris Barker የተባለ ተመራማሪ የሚከተለዉ ሐሳብ አስፍሯል፡፡ identity is a cultural construction because the discursive resources that form the material for identity formation are cultural in character (2004:93):: ስለዚህ ባሀላዊ እና ማህበራዊ ተቋማት የህብረተሰብ አንድነት የሚያጠናክሩና ልዩ ልዩ ልማዳዊ ክንዋኔዎችን ለመተግበር ማዕከል በመሆን አገልግሎት ስለሚሰጡ የጥናት ፈለጉ ጥበቃና እንክብካቤ እዲደረገላቸዉ ወደ ፊት የሚቀጥሉበትን መንገድ ያመቻቻል ማለት ነዉ፡፡
[bookmark: _Toc526870522]2.3. ጽንስ ሐሳብ ማዕቀፍ
ይህ የመዋቅራዊ- ተግባራዊ የጥራት ፈለግ ስነ-ቃልን ሲያጠና ስነ-ቃሉ ለማህበራዊ ተቋሙ ምን አይነት ፋይዳ እንዳለው እና ማህበረሰቡ እንደሚገለገሉበት ትኩረት ሰጥቶ ያጠናል፡፡ በሌላ አገላለፅ ይህ የጥናት ፈለግ ስነ-ቃላዊ ተግብራቸውን በዋናነት የሚሰባበው ለቅርፃዊና ለኪናዊ ዋጋቸዉ ሳይሆን ለማህበራዊ አገልግሎታቸዉ እንደሆነ (ፈቃደ፣1991) ያሰረዳሉ፡፡
በመሆኑም ይህ የጥናት ፈለግ የስነ-ቃልን ልዩ ልዩ ተግባራት (የመግለጥ፣ የማጣናከር) የመትከል፣ የማምለጥ፣ የማስተማር፣ የመቆጣጠር ወይም የመግታት እና ፖለቲካዊ ተግባራትን) መሰረት በማድርግ በማህበረሰቡና በስነ-ቃሉ መካከል ያለውን መዋቅራዊ ትስስርና ፋይዳ በማጥናት ላይ ስለሚያተኩር ከዚህ ጥናት ጋር የሰመረ ግንኙነት እንዲኖረዉ አድርጎታል፡፡
2.3.1. [bookmark: _Toc526870523]ቃል ግጥም
ቃል ግጥሞች በግጥም ቅርፅ የሚቀርቡ የስነ-ፁሁፍ አይነቶች ሲሆኑ የማህበረሰቡን ማህበራዊ ፣ ኢኮኖሚያዊ ፣ ፖለቲካዊ ፣ ታሪካዊና ስነ-ልቦናዊ ሁኔታዎች የሚያሳዩ ናቸው፡፡ ቃል ግጥም በሁሉም የማህበረሰብ ክፍል ማለትም በሰለጠነውም ሆነ በባልሰለጠነው ውስጥ የሚገኙ ሲሆኑ በድሮም ሆነ በአሁኑ ጊዜ የማህበረሰብ ማንነት በማየት ከፍተኛ አስተዋፅኦ የሚያበረክት የጥበብ ዓይነት ነው፡፡
ቃል-ግጥም የማህበረሰቡን ባህል መሰረት በማድረግ የተለያዩ ማህበራዊ አጋጣሚዎች ላይ በግለሰቡም ሆነ በቡድን የሚቀርብ ጥበብ ነው ፡፡ ማህበረሰቡን በእለት እለት ህይወት እንቅስቃሴ ወቅት የሚያስተውሏቸውን ገጠመኞች ያለውን ፍልስፍና ያስተላልፋበታል፡፡ በወቅቱ የተሰማውንም ስሜት ይገልፃል፡፡ በቃል-ግጥም ስር የሚመደቡ ነጥቦች በአብዛኛው በቃል - ተደርሰው በተለያዩ የአከዋወን ሥርዓቶች ታጅበው በቃል ተስተላልፎ በአጭር የግጥም ቅርፅ ከትውልድ ወደትዋልድ የሚተላለፏ ናቸው ፡፡
በዚህ ዘርፍ ስር የሚመደቡ በርካታ ናቸው ፡፡ እነዚህንም የቃል- ግጥም አይነቶች ከሚቀርቡት ማህበራዊና አውድ አጋጣሚዎች ጋር በማያያዝ የፍቅር ፣ የምርቃት፣ የሠርግ ፣ የልቅሶ ፣ የእንቁጣጣሽ ፣ የስራ ፣ የፋከራ ፣ የእሠጥ አገባ ፣ የቀረርቶ፣ የእረኛ ፣ የበገና ፣ የክብር በዓል ፣ የማሳ ፣ የአውሉ ፣ የጌጊርሳ ወዘተ ሊመደብ ይቻላል፡፡(ሰለሞን ተሾመ 2007÷ 129)

ቃል-ግጥሞች በአብዛኛው ማህበራዊ አጋጣሚዎችና ማህበራዊ አውድን መነሻ በማድረግ የሚቀርቡ እንጅ ያለ ምክንያት ወይም በዘፈቀደ በማንኛውም ጊዜ ቦታ የሚከወኑ አይደሉም ፡፡

ለምሳሌ ፡- የሙሾ ግጥምን ብንወስድ የሙሾ ግጥም የያደርገው ሰው ከዚህ ዓለም በሞት በተለየበት ወቅት ሲሆን ይህ የለቅሶ ማህበራዊ አውድ በሌሉበት ወቅት የሙሾ ግጥም ሊቀርብ አይችልም፡፡
በተመሳሳይየሠርግ ዘፈን ግጥም በአሸንዳ ወቅት የሚቀርቡ ናቸው፡፡ ስለሆነም በቃል የሚቀርቡ ግጥሞች ከማህበራዊ አውድ ጋር የተቆራኙ ናቸው ፡፡ (ሰለሞን ተሾመ 2007÷ 130)  
ቃል ግጥሞች ከሠው ልጅ ታሪክ ጋር የተቆራኘና ባህላዊ የመረጃና የእውቀት መግለጫ ዘዴ ሆኖ አገልግሏል፡፡ አንዳንዶች ቃል ግጥሞች ለዘመናት ከትውልድ ወደ ትውልድ በቅብብሎሽ የመጡሲሆን አንዳንዶች ደግሞ እንደ ወቅቱና ሁኔታው የሚፈጥሩና ይዘታቸውም ማህበራዊ፣ ኢኮኖሚያዊና ፖለቲካዊ ጉዳዬችን የሚዘረዝሩ ናቸው፡፡ በዚህ ምክንያት ቃል ግጥሞች ያንድን አካባቢ ወይም ማህበረሰብ የጋራ እሴቶች ተደርገው ይቆጠራል፡፡ (mestin messele 2000).
ቃል ግጥሞ በተለያየ አጋጣሚ በቀጥታ (Live) የሚከወን በመሆኑ ከዘፈን ጋር የሚመሳሰሉባቸው የጋራ ይዘት አላቸው፡፡ የቃል ግጥሞች በስልጣኔ የተማረ ማህበረሰብ ባላቸው አካባቢዎችም ሲከወን ይስተዋላል፡፡ ቃል ግጥሞች ቁጭት ፣ ሃዘንን፣ እና ደስታን ለመግለፅ ይጠቀማሉ ፡፡ ከዚህም ባለፈ ለመማሪያና እውቀትን እና ልምድን ለማካፈል ያገለግላሉ፡፡
 ቃል ግጥሞች በማኅበራዊ ጉዳዮች ላይ ያተኮሩ ሲሆን ዋናዋና ይዘታቸው <<ተሥፋ>>፣ <<ምኞት>>፣ <<ፍላጎት>>፣ <<ግጭቶች>>፣ <<ቤተሰባዊጉዳይ>>፣ <<ስለ ሠው ልጅ መከራና ችግር>>፣ <<ፍቅር̋>>፣ <<ሃዘን>>፣ <<ሥራና ትዳር>> ወዘተ ናቸው፡፡
በቃል ግጥሞች ጥናት ላይ የተሰማሩ ሙህራን ከግጥም ትንተና ይልቅ ግጥሞችን ለማስባሰብ የሚደረግ ጥረት ጎልቶ ይታያል፡፡ ነገር ግን ሁለቱንም እኩል ክብደት ተሠጥቷቸው ሊከወኑ የሚገቡናቸው፡፡ እያንዳንዱ ቃል ግጥሞች ለመረዳት ማብራሪያና ትርጉም መስራት በጣም አስፈላጊ ነው፡፡ እንደ ኢትዮጵያ ያሉ የብዙ ብሄረሰብ፣ ቋንቋና ባህል ባለቤት ህዝብ የራሳቸው የሆነ ታሪክ፣ ልምድ እና ባህላዊ እሴቶች አሏቸው፡፡ እነዚህ እሴቶች ለዘመናት ከትውልድ ወደ ትውልድ በቃላዊ ስነ - ፁሁፍ ሲሸጋገሩ የመጡ ናቸው፡፡
የቃል ስነ ፁሁፍ (oral literature) ጥቅምናአሥፈላጊ በአሁኑ ዘመን ጭምር ትልቅ ቦታ የሚሰጠው እና አስፈላጊ ነው ሰወች በእለት ተእለት መስተጋብራቸው ውስጥ ሀሳባቸውን የሚገልፁባቸው ድብቅ ስሜታቸውን የሚያስተጋቡበት መሳሪያ ነው፡፡ ቃላዊ ግጥሞች የዚህ አይነት ስነ-ፁሁፍ አንዳኛው ዘውግ (genre)ነው፡፡
ቃል ግጥሞች ከአውዳቸው አንፃርሊገደቡ ይችላሉ፡፡ ነገር ግን ከአውዳቸው ወጭ ግን ለገደብ ያልተጋጡ በመሆናቸው የገጣሚውን ቀልብ (ሰሜት፣ሀድራ) ሀዘን ተቃውሞ ሊንፀባረቅበት የሚችል አቅም አለው፡፡ ስለዚህ እነዚህ ቃል ግጥሞች ማሰባሰብ እና መተንተን የማህበረሰቡን እሴቶችና ታሪኮችን ከማወቅ ባሻገር የማኅበረሰቡን እይታና የኑሮ ሁኔታን ለማወቅ ይረዳል፡፡ 
እንደ ፈቃደ (1994÷10) አገላለፅ የአንድን ማህበረሰብ ታሪክ፣ ባህልና ልማድ በማወቅ ስነ ፁህፎችን እና ቃል ታሪኮችና ግጥሞች ማየትና መተንተን ያስፈልጋል፡፡
[bookmark: _Toc526870524]2.3.2.አውድ
አውድ ለአንድ ክዋኔ ድረሳ፣ ቅርፅና መዋቅር እንዲሁም የሚተላለፈው መልዕክት መሰረት ነው፡፡ ‘’Context is foundational concept in performance studies /Hufford 1995፣ 531/፡፡ አውድ ለክዋኔ ጥናት መሰረታዊ ፅንሰ ሀሳብ ሲሆን ክዋኔ ደግሞ ስሜትን የሚስብ የአውድ አካልነው፡፡ “Context refers to anything and everything that surrounds a text and performance.” /Sims and Stephen 2005፣137/፡፡ አውድ ማለት ቃል ግጥም በሚከወንበት ጊዜ የሚፈጠረውን አጠቃላይ ድባብ የሚያመለክት አንድ የማህበረሰብ
ቡድን ህዝባዊ ጥበቡን የሚለዋወጥበትና ግንኙነት የሚፈጥርበት ተፈጥሯዊ ቦታና ማህበራዊ ሁኔታ ነው፡፡ አውድ የከዋኙ ማንነት፣ የታዳሚው ፈጠራና ተሳትፎ፣ የሚከውነው ነገር፣ ጊዜና ቦታ፣ ቁሳቁሶች በቅንጅት በደንብ ተደራጅተው፣ ገላጭና ጥበባዊ በሆነ መንገድ  የሚቀርብበት፣ የእርስበርስ ግንኙነትና መስተጋብር የሚፈጠርበት ተፈጥሯዊ መቸትና ማህበራዊ አውድ ነው፡፡“The text, of course, is extremely important, but with out the context it remains life less.” /Bascom 1954፣ 335/፡፡ቃልግጥምያለአውድህይወት
የለውም፡፡ Bascom እንዳሉት ቃል ግጥም ህይወት ኖሮት ነፍስ የሚዘራው በአውድ ውስጥ ሲከወን ነው፡፡ ቃል ግጥሙን  ከአውድ ነጥሎ ማጥናት የሚቻል ቢሆንም እንኳን ለቃል ግጥሙ ትክክለኛ ትርጉም መስጠትና የቃል ግጥሙን አይነት መለየት የሚቻለው በአውድ ውስጥ ሲነገር፣ ሲዘመር፣ ሲፈከር፣ ሲያሳዝንና ሲያስለቅስ ስናገኘው ነው፡፡ ይህንም /Ben Amos 1993፣ 211-212/  “The meaning of a text is its meaning in context. A valid interpretation is an interpretation of a text in context.” ለይዘቱ ትክክለኛ ትርጉም መስጠት የሚቻለው በአወዱ ውስጥ ነው፡፡ የአውዱ ፋይዳም የፎክሎሩን ይዘት ለመተርጐም ነው ብለዋል፡፡ የሚከወነውን ቃል ግጥም መልዕክት ማወቅ፣ መተንተን፣ መተርጐምና ትክክለኛ ፍች መስጠት የሚቻለው በአውድ ውስጥ ነው፡፡ የአውዱን አጠቃላይ ድባብ በመመልከትና አዳምጦ በመገንዘብ መሆን አለበት የሚተረጐመው ነው፡፡ ምክንያቱም አንድ ቃል ግጥም የሚከወንበት አጋጣሚ ሠፊ ነውና፡፡ አንዲሁም አውዱን መመርመርይዘቱንከመተርጐምአልፎምበአውድውስጥያሉትንአጠቃላይጓዞችለመረዳትያስችላል፡፡/Bauman 1983፣ 367/ እንደገለፁት አንድ የፎክሎር መስክ ተመራማሪ መረጃ በሚሠበስበት ጊዜ መታየት ያለባቸው በአውድ ውስጥ የሚጠቃለሉ ስድስት ነገሮችን አስቀምጠዋል፡፡ የአውዱ ፍች /ትርጉም/፣ የማህበራዊ አውዱ የትነት፣ከሌላው የፎክሎር አይነት ያለው ዝምድና፣ የሚከውኑት ሰዎች ማህበራዊ ደረጃ፣ የግለሠብ አውድና ሁኔታዊ አውድ ናቸው፡፡ ከጥቅሱ መረዳት የሚቻለው በፎክሎር መስክ መረጃ ስብሰባ ወቅት ክዋኔው የሚደረግበትን ጊዜና ቦታ ማወቅ፣ ከሌሎች ዘውጐች የሚዛመድበትን መንገድ፣ ምንአይነት ሰዎች ይሉታል? በግለሰብና ማህበራዊ አውድ ውስጥ እንዴት ይተገበራል የሚለውን ማጥናት አለበት፡፡ አውድ ተጨባጭና ማህበራዊ አውድ ተብሎ በሁለት ይከፈላል፡፡ /Sims and Stephen 2005፣137/
“It is important to know where the performance takes place, both in terms of geography and the specific setting. The physical environment also includes who is present—performers and audience members as well as any observers (of course, that includes the folklorist )” / 2005፣138/
ተጨባጭ አውድ ክዋኔው የሚካሄድበትን ጊዜና ቦታ ለማወቅ ያስችላል፡፡ ጊዜ ሲባል ቃል ግጥሙ የሚከወንበትን ወራትና ስዓት ሲሆን ቦታ ደግሞ ክዋኔው የሚደረግበትን አካባቢ መልካ ምድራዊ ገፅታና ውስን መቸት ነው፡፡ ከዋኝና ተሳታፊን እንዲሁም ሌላ ተመልካቾችን ለመለየት ያስችላል፡፡ የከዋኙና ታዳሚው መስተጋበርም በዚሁ የሚታይ ነው፡፡ የከዋኙን የአከዋወን ስልት፣ ምት፣ የድምፅ አቀያየርና መለዋወጥ፣ እንቅስቃሴ፣ የታዳሚውን ምላሽ ያጠቃልላል፡፡ ይህ አውድ በክዋኔው ላይ ተገኝቶ በቴፕ በመቅዳትም ሆነ ማስታወሻ በመያዝ ትክክለኛ መረጃ ለመሰብሰብ የላቀ ሚና ይጫወታል፡፡
ማህበራዊ አውድ የክዋኔውን አጠቃላይ ድባብ፣ የከዋኞችን ማንነት ማህበራዊ ደረጃ፣ የታዲሚዎችን ሁኔታ /በእድሜ፣ በፆታ፣ በጐሳ፣ በመደብ፣ በሙያ፣ በሃይማኖትና በባህል ምክንያት የሚፈጠረውን ጠቅላላ አውድ ይመለከታል፡፡ ከዋኝ፣ ተሳታፊና መቸትም በክዋኔው ላይ ተፅዕኖ ያሳድራሉ፡፡
በሌላበኩል / Bascom/ እንዲህይላሉ፡-   
"The social context of folklore, including the time and place for the telling of specific forms; the identity of the narrators and the composition of the audience, as well as the relationship of the narrator to the text; the use of dramatic and rhetorical devices in performance; audience participation; folk classification of traditional genres and the people's attitudes toward them / 1954:334/. 
ማህበራዊ አውድ የታዳሚ ው ፈጠራ፣ የከዋኝና ይዘቱ ግንኙነት፣ የክዋኔውን ሁኔታ፣ የሚቀርበው ነገር፣ የሚቀርበበት ጊዜና ቦታ፣ የታዳሚውን ፈጠራ፣ ተሳትፎና አቋም ከከዋኝ ጋር ያለውን ግንኙነት የሚያጠቃልል መሆኑን ይገልፃሉ፡፡ ይህም የክዋኔውን ማህበራዊ አውድ መመልከቱ ማን፣ ምን፣ ለምን፣ ለማን፣ መቼ፣ የትና አንዴት እንደተከወነ ለመገንዘብ ይረዳናል፡፡ ከዚህ ቀጥሎ የቃል ግጥም አደራረስምን እንደሚመስል እንመለከታለን፡፡

ቃል ግጥም እንዴት ይደረሳል? ስንል ከገጣሚው ወይም ከከዋኙ አንደበት የሚፈጠርበትን ስልት ነው፡፡ ቃል ግጥም በቃል አጥንቶ በመሸምደድ፣ ከክዋኔ በፊት ከሰው የሰሙትን በማስታወስና በክዋኔው ላይ እዚያ ውበ መፍጠር ሊከወን ይችላል፡፡ በደረሳውም የቃል፣ የሀረግ፣ የስንኝ፣ የዓረፍተ ነገርና የሀሳብ ለውጥ ይፈጠራል /Finnegan 1970፣373-374፣ዘሪሁን 1992፣28/፡፡  Finneganና ዘሪሁን እንደገለፁት በደረሳ ወቅት የይዘትም ሆነ የቅርፅ ለውጥ የሚከሰተው የከዋኙ የአከዋወን ስልት፣ ድምፀት፣ የማስታወስ አቅም ልዩነት፣ የከዋኙና ታዳሚው እድሜ፣ ፆታ፣ የሚከወንበት ጊዜና  ቦታ የተለያዬ መሆን የተነሳ ሊሆን ይችላል፡፡ እንዲሁም በመርሳት፣ የራስን ሀሳብ በመጠቀም፣ በአዳዲስ ቃላት ከአውዱ ጋር ተስማሚ አድርጎ ለማቅረብ በሚደረግ ጥረት ይሆናል፡፡ የለውጡ መፈጠርም በራሱ ድረሳውን ሳቢ ያደርገዋል፡፡ ግጥሞች ከመፍጠር ይልቅ በማስታወስና ማሻሻያ በማድረግ ላይ ሲያተኩሩ በቡድን የሚከወኑት ግን በአብዛኛው በመፍጠር ላይ ያተኩራሉ፡፡ የፈጠራ ችሎታ የሚመነጨውም ብዙ ጊዜ በቡድን ክዋኔ ከዋኙ ስሜታዊ ሆኖ ሲሳተፍ ነው፡፡ አንድ ከዋኝ የራሱን ቃል ግጥም ሊፈጥር ሌላ ሰው ሊያስገጥመውና ከዚህ በፊት የነበረውን ቃል ግጥም አዳዲስ ቃላት ተጠቅሞ በማሻሻል ከአውዱ ጋር ተስማሚ አድርጐ ሊያቀርብ ይችላል፡፡ /Finnegan 1977፣53/ እንደሚያስረዱት ቃል ግጥሞች በክዋኔ ወቅት በሶስት መንገድ ሊደረሱ ይችላሉ፡፡ እነዚህም ሽምደዳ፣ እዚያው በዚያውና ተመስጦ ናቸው፡፡
በሽምደዳ አደራረስ ስልት ከዋኙ ቀድሞ ሲከወን የነበረውን ቃል ግጥም ይዘቱን ሳይለቅ ትውፊቱን ጠብቆ እንዳለ የሚያቀርብበት መንገድ ነው፡፡ የዚያው በዚያው አደራረስ ስልት ደግሞ ከዋኙ የክዋኔውን ድባብ ተመስርቶ የነበረውን ቃል ግጥም የራሱን አዳዲስ ቃላትና ሀሳቦች በመጨመር አሻሽሎ በማቅረብና እዚያው ላይ አውዱን መሰረት አድርጐ በመፍጠር የሚያቀርብበት ነው፡፡ ሌላው ተመስጦ አደራረስ ስልት ከዋኙ በተለያዩ ስሜት ቀስቃሽ ነገሮች ተነሳስቶ ሳያስበው የሚያዜማቸውንግጥሞችይመለከታል /Finnegan 1977፣ 52-87/፡፡ በመሆኑም ቃል ግጥም የተፃፈን አንብቦ ወይም ከሰው ሰምቶ በማጥናትና በመሽምደድ፣ እዚያው ላይ በመድረስ እና በአንዳንድ ድንገት ደራሽ ቀስቃሽ ነገሮች ምክንያት ሊደረስ ይችላል፡፡ በደረሳውም አውዱን መሰረት ያደረገ ሙሉ በሙሉ ወይም በከፊል ለውጥ ተደርጐበት ወይም እንዳለ ለውጥ ሳይደረግበት ሊቀርብ ይችላል፡፡
የቃል ግጥም ደረሳ የመደጋገም ባህሪ አለው፡፡ ከዋኔው ድግግሞሽን መሰረት ያደረገነው፡፡ ቃል ግጥሞች በሚከወኑበት ጊዜ የመደጋገም እድላቸው የሰፋ ነው፡፡ እናም በቃል ግጥም ደረሳ የድግግሞሽን መኖር ማወቅ የሚቻለው በክዋኔው ሲገኙ ነው፡፡ ድግግሞሹ ከክዋኔ ውጭ በሚነገሩ ቃል ግጥሞች ሊኖር ቢችልም ድግግሞሹን ነፍስ ዘርቶ የምናገኘው ግን ሲከወን ስናየው ነው፡፡ ድግግሞሹም በቃል፣ በሀረግ፣ በስንኝ ብሎም በይዘትና ቅርፅ ደረጃ ሊሆን ይችላል፡፡ የድግግሞሹንም ፋይዳ /Finnegan/  “Repetition has real point in such circumstance ;it makes it easier for the audience to grasp what has been said and gives the speaker/singer confidence that it has understood  the message he is trying to communicate.” /1977፣129/
የቃል ግጥም ድግግሞሽ ለከዋኙ በራስ መተማመን ስሜትን ለመፍጠር፣ ተሳታፊዎችም የከዋኙን መልዕክት በቀላሉ ለመያዝ፣ ለመረዳትና መልሰው በመሞከር መግባባትን ለመፍጠር ያስችላል፡፡ እንዲሁም በድረሳ ወቅት ክፍተት ሲፈጠር የግጥም መስመር ለመሙላት፣ ቃል ግጥሙ ስሜት እንዲኖረው ለማድረግ፣ ለግጥሞቹ መልዕክት አጽንኦት ለመስጠት፣ የተሳታፊዎችን ትኩረት ለመሳብና የመልዕክቱን አሳሳቢነት ለማረጋገጥ ሊሆን ይችላል፡፡ ድግግሞሽና ተለዋዋጭነትም በቃል ግጥም ደረሳ ወቅት የማይቀሩ ባህሪያቱ ናቸው፡፡ በዚህ ክፍል የቃል ግጥም ድረሳን ካየን ቃል ግጥሞቹ እንዴት እንደሚተላለፉ ደግሞ ቀጥሎ ይቀርባል፡፡

ተስተላልፎ ሲባል ቃል ግጥም በቃል ተደርሶ ከጊዜ ጊዜ፣ ከቦታ ቦታ፣ ከባህል ባህልና ከትውልድ ትውልድ ሊተላለፍ የሚችልበትን ዘዴ ይመለከታል፡፡ ቃል ግጥሞች ይህን ሽግግር ለማድረግ አጋጣሚዎችን ይሻሉ፡፡ ምክንያቱም ቃል ግጥሞች አውድን መሰረት አድርገው በመከወን እንደሚፈጠሩ ሁሉ የሚተላለፋትም በአውድ ላይ ሲከወኑ ነው፡፡ የመከወኛ አጋጣሚ ካላገኙ የመኖር ህልውናቸው ሊቀንስ ብሎም ሊያከትምይችላል፡፡ /Finnegan 1977፣ 135/ የቃልግጥምን ተስተላልፎ የቦታን ድንበር ሰባሪነት ገልፀዋል፡፡
በመሆኑም ቃል ግጥሞች በተለያዬ መልኩ ከቦታ ቦታና ከዘመን ዘመን ለውጥ እየተደረገባቸው ሊተላለፉ እንደሚችሉ ሁሉ በቅርጽ ሆነ በይዘት ለውጥ ሳይደረግባቸው ከቦታ ቦታ እና ከጊዜ ጊዜ የሚሸጋገሩ ናቸው፡፡ በቃል ግጥም ተስተላልፎ ወቅት በቃል፣ በሀረግ፣ በስንኝ፣ በዋና ሀሳብና በዓረፍተነገር ላይ ለውጥ ይከሰታል፡፡ ለቃል ግጥም ተስተላልፎ የከዋኙ የአከዋወን ስልትና የማስታወስ ችሎታም ወሳኝ ናቸው፡፡ ይህ ካልሆነ ቃላዊ ከመሆኑ የተነሳ “በቃል ያለ ይረሳል በጽሁፍ ያለ ይወረሳል” እንዲሉ የመረሳት እድሉ የሰፋ ነው፡፡ በቃል ግጥም ተስተላልፎ ጊዜ በመረሳት የሚከሰተውን ክፍተት ለመሙላት የደረሳ ተስተላልፎ ይፈጠራል፡፡ የቃል ግጥሞችን ሙሉ በሙሉ ማስታወስ እንደማይቻልም /Finnegan 1977፣144-145/ ይገልፃሉ፡፡ እናም የቃል ግጥም ተስተላልፎ ቀድሞ ይባል የነበረውን በመሸምደድ እና አስታውሶ በመከወን፣ እዚያው ላይ በመድረስ እና በመከወን ሊሆን ይችላል፡፡ ተስተላልፎውም የመግጠም ልዩ ችሎታ ባላቸው ሰዎች ሊሆን ይችላል፡፡

[bookmark: _Toc526870527]ምዕራፍሦስት
[bookmark: _Toc526870528]የጥናቱስነ-ዘዴ
በዚህ ክፍል የጥናቱ መሰረታዊ የአጠናን ዘዴ ይገለፃል፡፡ በውስጡም የመረጃ መሰብሰቢያ መሳሪያዎች፣ የመረጃ አሰባሰብ ዘዴና የመረጃ አተናተን ዘዴ የሚሉትን መሰረታዊ ነጥቦቹ አቅፎ ይዟል፡፡እያንዳዳቸውም በሚከተሉት ሦስት ርዕሶች እና በ6 ንኡሳን ርዕሶች ተከፋፍለው ቀርበዋል፡፡
[bookmark: _Toc526870529]3.1 የጥናቱቦታናተጠኝዎች
የጥናቱ አላማ ለማሳካት ይቻል ዘንድ ጨዋታው ከሚከናወንባቸዉ አካባቢዎች ለመስክ ምልከታና ለቃለ መጠይቅ ወካይ ናሙናን በዓይነትም ሆነ በመጠን ለማግኜት እንዲቻል አመች ሆነዉ የተገኙት የዉጫሌ ከተማና በዙሪያዋ የሚገኙ የማርየ ደብረ ማርያምና ቂለንሳ ማርያም ቀበሌዎች ትኩረት ተሰጥቶባቸዋል፡፡ ቀበሌዎቹ የተመረጡበት ምክንያቶች፡-
· የአሆላሌ ጨዋታ በነዚህ ቀበሌዎች ስለሚከወንና ከዋኞቹም ከተለያዩ አጎራባች መንደሮች በብዛት መጥተዉ ስለሚሳተፉ 
· ለውጫሌ ከተማ ካላቸዉ ቅርበትና የጥናቱ ርዕሰ ጉዳይ ለሆነዉ የአሆላሌ ጨዋታ ተፈላጊዉ ናሙና በዓይነትና በመጠን ለማግኘት በመቻሉ ነዉ 
የመረጃ ምንጮችንና ናሙናን በተመለከተ ከተመረጡት ቀበሌዎች የሚገኙ ልዩ ልዩ የህበረተሰብ ክፍሎችና መንግስታዊ ተቋማት እንዲካተቱ ተደርጓል፡፡ በዚሁ መሰረትም፡-
በውጫሌ ከተማ ከሚገኙ የወረዳ ጽ/ቤቶች አምባሰል ወረዳ 
· የመንግስት ኮሚኒኬሽን ጉዳዮች ጽ/ቤት እና
· የባህል ቱሪዝም ጽ/ቤት
ጥናቱ ይዞት ለተነሳዉ ርዕሰ ጉዳይ ቀረቤታ ስላላቸዉ በመረጃ ምንጭነት ተመርጠዋል፡፡ ከነዚህም በተጨማሪ በተመረጡ ቀበሌዎች ልዩ ልዩ መንደሮች(ጎጦች) ከሚኖሩ የእምነት አባቶች በእድሜ ከገፉ አዛዉንቶች ከአካባቢዉ ተወላጅ ሙህራንና ወጣት ወንዶችና ሴቶች ጋር ቃለ መጠይቅ በማድረግ በመረጃ ምንጭነት እንዲያገለግሉ ተደርጓል፡፡
[bookmark: _Toc526870530]3.2 የጥናቱ ዘዴና የናሙና አመራርጥ
ጥናቱ መሰረት ያደረገው የአይነታዊ የምርምር አካል የሆነውን ገላጭ የምርምር ዘዴ ነው፡፡ ስለ ባህላዊ ጨዋታው የተገኙትን መረጃዎች መሰረት አድርጎ የጨዋታውን የአከዋወን ስርዓት ያብራራ ለቃል ግጥሞቹ የይዘት ትንተና ፋይዳቸውን ይገልፃል፡፡
በመሆኑም አጥኝዋ ከሰበሰበቻቸው 61 ግጥሞችን ለርዕሰ -ጉዳይ ማለትም ለጥናቱ ይዘታቸውን ተስማሚ በሆነ መንገድ ተንትነዋል፡፡ ከጥናቱ ማዕቀፎች ከመዋቅራዊ ተግባራዊ ፋይዳ አንፃር የቃል-ግጥሞቹን የትንተና አደረጃጀት በተመለከተ ገሚሶቹ በሙገሳና ውደሳ ምድብ ስር ሌሎቹን ደግሞ በነቀፌታና የፍችር ግጥሞች ስር በመመደብ ለእያንዳንዳቸው በገለፃና ማብራሪያ ስር ተደርገው ተገልፀዋል፡፡ 
በመሆኑም በፍችር ቃል ግጥሞች በጥያቄ መልክ ቀርበው ምላሽ የሚፈለጉ በመሆናቸው ነው፡፡ በአጠቃላይ መረጃዎቹ በሦስት አባይት ርዕሶች ተከፋፍለው ቀርበዋል፡፡
[bookmark: _Toc526870531]3.2.1 የናሙና አመራረጥ፣
ጥናቱ ታላሚ የናሙና አመራረጥ ዘዴ መሰረት ያደረገ ሲሆን በአምባሰል ወረዳ ከሚገኙ 24 ቀበሌዎች መካከል ለጥናት የተመረጡት 4 ሲሆኑ እነርሱም ውጫሌ፣ ሮቢት፣ ጎልቦና ማርዬ ናቸው፡፡ እነዚህ ቀበሌዎች የሚመረጡበት ምክንያቶች 
ጥናቱ ታላሚ የናሙና አመራረጥ ዘዴን መሠረት ያደረገ ሲሆን በአምባሰል ወረዳ ከሚገኙ 24 ቀበሌዎች መካከል ለጥናት የተመረጡት 4 ቀብሌዎች ሲሆኑ እነርሱም ውጫሌ ፣ ሮቢት፣ ጐልቦና ማርዬ ናቸው፡፡ እነዚህ ቀበሌዎች የተመረጡበት ምክንያት የጨዋታውን በርካታ የቃል-ግጥሞች የሚያውቁ ሰዎች የሚገኙበት በመሆኑ ነው፡፡
ጨዋታው የሚከወኑባቸው ወቅቶች ጥር11፣ ጥር12 የጥምቀት፣ ጥር21 የአስተሮየ ማርያም ፣ በእንጨት ሰበራ እና በሰርግ ጊዜ ያሉት ጨዋታወች ተመርጠዋል፡፡ እነዚህን የመረጥኩበት ምክንያት በዚህ በዓል ላይ ጨዋታውን በድምቀት ስለሚጫወቱት በስሜትና በደስታ በርካታ የቃል -ግጥሞች የሚወጡበት በመሆኑ ነው፡፡ በእነዚህ ተጨዋቶች እና ገጣሚዎች ለጥናቱ ግብዓት በመሆን የቃል ግጥሞቹን አስገኝተውኛል፡፡

[bookmark: _Toc526870532]3.2.2የመረጃ አሰባሰብ ዘዴ
በዚህ ጥናት ቀዳማይና ካልዓል የመረጃ ምንጮች ተግባር ላይ ውለዋል፡፡ ቀዳማይ የመረጃ ምንጮች ስነ-ቃሉ በሚከወንባቸው ባህላዊና ማህበራዊ አውዶች ለክዋኔ በላይ የተሳተፉት ከዋኞችና ታዳሚዎች ለክዋኔው መንስኤ የሆኑት የክዋኔ አጋጣሚዎች ናቸው፡፡ ቀዳማይ መረጃዎቹም ወደ መስክ በመውጣት በአሆላሌ ጨዋታ ክዋኔ ወቅት ለአውዱየሚገኙትን ከዋኝና ታዳሚዎች በመመልከትና በመጠየቅ የጨዋታ ቃል-ግጥሞችን የተመለከተ መረጃዎች በተፈጥሯዊ መቼት ተሰብስበዋል፡፡ 
የአሆላሌ ጨዋታ ግጥም ወቅታዊ ስለሆነው ክዋኔውን ማግኘት ያልተቻለውንና የልጃገረዶቹን ማህበራዊ ህይወትና የዕለት ተዕለት ውሎ የተመለከተውን መረጃ ከክዋኔ ውጭ አርቴፊሻል መተትን እንደሁኔታው በመጠቀም በቃለ-መጠየቅ ሰብስብያለሁ፡፡
ርዕሰ ጉዳዩን የተመለከቱ ንድፈ ሀሳቦችና ፀንሰ ሀሳቦችን ከተለያዩ መፃሀፍቶች፣ መጠጥፎች፣ ከቤተ-መፃሀፍትና ኢንተርኔት እንዲሁም ከጥናቱ ጋር ተያያዥነት ያላቸውን ጥናቶች በካልዓይ የመረጃ ምንጭነት ተጠቀሜያለሁ፡፡ ይህ ጥናት የተነሳበት ዓላማ ግብ ይመታ ዘንድ ሁለቱንም የመረጃ መሰብሰቢያ ዘዴዎች ማለትም ምልከታና ቃለ-መጠየቅ በተግባር ላይ ውለዋል፡፡
3.2.3.1 ቃለ-መጠየቅ
ቃለ-መጠየቅ ማለት በቃል የማቀርብ ጥያቄ ሲሆን በተለይ ለአይነታዊ የምርምር ዘዴ ጥሩ የመረጃ መሰብሰቢያ ዘዴ በመሆን ያገለግላል (ያለው፣ 2006፣ 183) ቃለ መጠይቅ ለስነፅሁፍ መረጃ መሰብሰቢያ ዘዴ ጥቅም ላይ ሲውል ከተለያየ አቅጣጫ መሆን አለበት፡፡ አንድ መረጃ አቀባይ ስነ-ፅሁፉን እንደሚነግረን ከማድረግ አንስቶ የግል ህይወቱን፣ የፈጠራ ችሎታውን፣ የመከወን ብቃቱን፣ የስነ-ፅሁፍ ትርጉም ወይም ፍች እና ፋይዳ ወዘተ እስከሚመለከቱ መረጃዎችን ለማግኘት እስከመጠየቅ የሚደርስ ይሆናል፡፡ ባዶ ቴክስት (ግጥም፣ ተረት…) መሰብሰብ ብቻ በትንተና ወቅት የተሟላ ገለፃ እንዳይኖር ስለሚያደርግ በተቻለ መጠን፣ ስለሚሰበሰቡት የስነ-ፅሁፍ መረጃዎች የተሟላ ሀሳብ እየጠየቁ መሰብሰብ የመስከኛው ግዴታም ተግባርም ነው፡፡
በመስክ ላይ በቃል መጠየቅ ዘዴ መረጃ በሚሰበሰብበት ወቅት ሁለት ዓይነት መሰረታዊ የአጠያየቅ ዘዴዎች እንዳሉ (Macdonald/Indorson 1972፣ 420) Jakson (1987፣ 96) Goldstein 1964፣ 108-112) ይገልፃሉ፡፡ እነሱም ቀጥተኛና ቀጥተኛ ያልሆኑ ናቸው፡፡ በመረጃ አሰባሰብ ሂደት ላይ ሁለቱም እያፈራረቁ ወይም በተለያየ መንገድ እያቀረቡ መረጃ መሰብሰብ እንደሚቻል (Macbonald 420) ያስረዳሉ፡፡ በቀጥተኛ (Directiive) ዘዴ መስከኛው ልዩ የሆኑ ጥያቄዎችን ለመረጃ ሰጭው እያቀረበ መልስ የሚሰበስብበት ሲሆን ቀጥተኛ ያልሆነ (nondirective) ዘዴ ደግሞ ሙሉ በሙሉ ለመረጃ ሰጭው ክፍት የሆኑ ጥያቄዎችን በመጠየጥና መረጃ ተቀባዩም ደግሞ በንቃት የሚያዳምጥበትን ሁኔታ የሚፈጥር ነው (Jaksori 96) በቃል መጠየቅ ሂደት ወይም ወቅት አንዳንድ ጊዜ በቃል መግባባት በመቅረፅ ድምፅ ለመቅዳት የተጠየቁትን በቀላሉ ለመረዳት የማይችሉ ወይም ፈቃደኛ የማይሆኑ ሰዎች ሊገኙ ይችላሉ፡፡ በሌላ በኩል ብዙ የስነ-ፅሁፍ አይነቶች ሰብስበን ስለነሱ ያለውን መረጃ ወይም ገለፃ አነስተኛ የሚሆንበትም አጋጣሚ ሊፈጠር ይችላል፡፡ 
እንዲህ አይነት አጋጣሚ በሚፈጠርበት ጊዜ መፍትሄው ደግሞ ቃለ መጠየቅ ማድረግ እንደሆነ (Borland in Schoemaker፣ 1990፣ 187-190) ይመክራሉ አያይዘውም በቃል መጠይቅ አማካኝነት ጥሩ መረጃ ለመሰብሰብ የሚረዱና እና እንደ ልማድ መያዝ ያለባቸው ደንቦች (Rule of Tumb) የሚሏቸው አንደኛ በተቻለ መጠን ግልፅ ሆኖ መቅረብና አብሮ እንደሚሳተፉ፣ ሁለተኛ የቃል መጠይቁን ሁኔታ በተቻለ መጠን የተዝናና እና መደበኛ ያልሆነ ለማድረግ በመጣር ሰዎች በነፃነት እርሰ በርስ እንዲያወሩ ማድረግ እና ሦስተኛው መረጃ አቀባዮች በየትኛው የስነፀሁፍ አይነት እውቀት እንዳላቸው እና እንደሌላቸው መለየት ጠቃሚ ዘዴ እንደሆነ ያስረዳሉ፡፡ 
ስለሆነም ይህ የመረጃ መሰብሰቢያ ዘዴ በዚህ ጥናት ውስጥ ጥቅም ላይ የዋለው መደበኛ ባልሆነ ሁኔታ ማለትም ጥያቄዎች ተዘጋጅተው፣ ተጠያቂዎቹ ግለሰቦቹ እንዲያውቋቸውና እንዲዘጋጁባቸው ተደርጎ ሳይሆን የታሪክና የባህል እውቀትና ገጠመኝ ይኖራቸዋል ተብለው ከተመረጡት ሰዎች ጋር በመወያየት በተካሄደ መንገድ ነው፡፡ ዘዴው በተለይ ስለአንዳንድ ግጥሞች ይዘት ግለሰቦቹን ተጨማሪ ሀሳብ በመጠየቅ ለመያዝ እንዲቻል ረድቷል፡፡ በዚህ ዘዴ ውጫሌ ውስጥ በ13 መረጃ ሰጭዎች፣ ጎልቦ በ3፣ ሮቢት በ2 ሰዎች በድምሩ 21ግለሰቦችን በመጠየቅ የጥናቱን ከፍተኛ ቁጥር የሚሸፍነውን ግጥም መሰብሰብ ተችሏል፡፡ ግጥሙ ሲሰበሰብ የተወሰነውን በማስታወሻና በወረቀት በመፃፍ ሲሆን የተወሰነው ደግሞ በመቅረፀ ድምፅ በመቅዳት ነው፡፡ 
3.2.3.2 ምልከታ
በዚህ ጥናት ምልከታ እንደመረጃ መሰብሰቢያ ዘዴ ጥቅም ላይ ሲውል በክዋኔ ወቅት (በጭፈራ፣ በዘፈን፣ በቅርርቶ) እና ውይይት ወቅት ወይም በክዋኔ ላይ የሚያወርዳቸውን ቃል ግጥሞች እየሰበሰቡ ያለውን ሁኔታ በሚመለከት መረጃ መሰብሰብን የሚመለከት ይሆናል፡፡ ምልከታ ከውጭ ሆኖ የተመለከቱትን ብቻ መግለፅ ብቻ ሳይሆን በሁሉም የስሜት ህዋሳት አማካይነት የሚሰማውንና የሚታየውን እስከማካተት የሚደርስ መሆኑን (Goldstein፣ 1964፣77) ያመለክታሉ፡፡ 
ምልከታ መስክ ላይ እንደሚገኘው አጋጣሚና ምቹነት እየታየ የሚካሄድ የመስክ ተግባር ነው፡፡ በመሆኑም መስክ ላይ በነበርሁበት ጊዜ የተገኘሁባቸው አጋጣሚዎች የጥምቀት በአልና የአስተርዮ ማርያም ናቸው፡፡ በእነዚህ የክዋኔ አጋጣሚዎች በመገኙት ለዚህ ጥናት መረጃ የሚሆኑ ግጥሞች መሰብሰብ ተችሏል፡፡ በበአሉ ላይ የነበረው ጨዋታ በመቅረፀ ድምፅ መረጃ ተቀርፆል፡፡ በምልክታቸው ላይ እንደተስተዋለው በክዋኔው ሂደት አንዳንድ አስቸጋሪ ሁኔታዎች ቢፈጠሩም በተቻለ መጠን በጥራት በጥራት የሚደመጠውን ጨዋታ ለመቅዳት ጥረት ተደርጓል፡፡ በበአሉ ወርቅ ከሌላ አካባቢ የመጡ የተለያዩ ወጣቶች ስለነበሩ የጨዋታውን በዓል ባለማወቃቸው ድባቡን አስቸጋሪ አድርገውት ነበር ማለት ይቻላል፡፡ ሲጫወቱ አይደማመጡም ወይም አንዷ በአንዷ ላይ ትደረብ ነበር፡፡ 
እንደዚሁም በሌላ ቀበሌ በሄድሁበት አጋጣሚ ማርዬና ጎልቦ አካባቢዎች በዓሉን ለማክበር በቡድን በቡድን እየሆኑ ክብ ሰርተው ከሚጫወቱት ልጃገረዶች ድምፅን በመጠቀም ግጥሞቹን መቅዳት ችያለሁ፡፡  የተጫዋቾቹ ቡድኖች ወይም ክቦቹ  ብዛት ብዙ ስለነበር ከሁሉም ቡድን እየገቡ መቅዳት አስቸጋሪ ነበር፡፡ 


[bookmark: _Toc526870533]ምዕራፍአራት
[bookmark: _Toc526870534]4.1. ትንተና
በዚህ ምእራፍ የአሆላሌ ጨዋታ ቃል ግጥሞችን ከተግባራቸዉ አኳያ በሦስት ዓይነት  ማለትም የሙገሳ ቃል ግጥሞች ፣ የነቀፌታ ቃል ግጥሞችና የፍቅር ቃል ግጥሞች በሚል አብይ ርእስ ተመድበው እንደሚከተለው ቀርበዋል፡፡
[bookmark: _Toc526870535]4.1.1. የሙገሳናየውደሳቃል-ግጥሞች
እነዚህ የሙገሳና የውደሳ ቃል-ግጥሞች የማህበረሰቡን የመኖሪያ አካባቢወች፣ በማህበረሰቡ ዘንድ ቆንጆ የሚባሉትን ልጃገረዶችና ጎልማሶችን ተግባርና ውሎ እንዲሁም በአርሶ አደሩ ህይወት ውስጥ እንደትልቅ ፀጋና ሀብት የሚቆጠሩትን እንስሳት በማሞገስ፣ የማህበረሰቡን ህይወት፣ አስተሳሰብና ማህበራዊ ግንኙነትን ያሳዩ ናቸው፡፡ 
በተለይ ውጫሌ ዙሪያ ያሉትን የገጠር አካባቢዎች ከወጣቶች ጋር እያዛመዱ ማሞገስ፣ የተለመደ ይመስላል፡፡ ጎበዙን ጎረምሳ ከበሬው ጋር አዛምዶ ማሞገስ፣ ቆንጆዎችን፣ ጀግኖችን ወዘተ የኖሩባቸውን አካባቢዎች ሰዎችንና አካባቢውን እያነሱ ማወደስ በቃል-ግጥሞች ውስጥ ታይቷል፡፡ ከዚህ በተጨማሪ፡- የሙገሳ ቃል-ግጥሞች ሴቶችንና ወንዶችን በአንድ ወቅት በህይወት የነበሩና ብዙ ሰው በስም ለይቶ የማያውቃቸውን ሰዎች በማስታወስ የተገጠሙ ናቸው፡፡ በዚህ የሙገሳ ምድብ ውስጥ ወደስድስትያህል መንቶወችና አርኬወች ቀርበዋል፡፡ 
ማሞገስ አወንታዊ በሆነ መንገድ አንድን ነገር ከፍ ከፍ በማድረግ የዚያን ነገር መልካም ባህርይና ገፅታ አጉልቶ ማሳየት ነው፡፡ ማወደስም እንዲሁ የአንድን ነገር ጥሩ ገፅታና ባህሪ በቃላት አማካኝነት ማጉላት ነው፡፡
ስለዚህ፣ ማሞገስና ማወደስ ተመሳሳይነት ያላቸው ፀንሰ ሀሳቦች ናቸው፡፡ Okpe who /1992፣ 142/ እንደሚሉት "ሙገሳ በተወሰነ ደረጃ ቢሆንም ከመወደዱ ጋር ተመሳሳይ ነው፡፡ የሙገሳ መነሻው ከበጎ አስተያየትና ስሜት የሚመነጭ ሲሆን፣ ይህ በጎ አስተያየትና ስሜት መሰረት የሚያደርገው ለአንድ ሰው ወይም ለአንድ ሀገር ከሚኖረው አድናቆት የተነሳ ነው፡፡ ብዙ ጊዜ የሚታየው የሙገሳ አይነት ሌሎችን ከማሞገስ ጋር የተያያዘ ሆኖ፣ በተለይ ታዋቂና ዝነኛ የሆኑትን የማህበረሰብ አባላት በማሞገስና በማወደስ ላይ ያተኩራል” ይላሉ፡፡ በመሆኑም በዚህ ክፍል የምንተነትናቸው ቃል-ግጥሞች በተለያየ አጋጣሚና ሁኔታ፣ የአካባቢውን መልካምድራዊ ተፈጥሮ ከወጣት ወንዶች /ጎረምሶች/ ጋር በማነጻጸር የሚያሞግሱትንና የሚያወድሱትን ይሆናል፡፡ 
[bookmark: _Toc526870536]4.1.1.2. አካባቢንና ወጣቶችን /ጎልማሶችን/ የሚያሞግሱና የሚያወድሱ
በዚህ ክፍል የቀረቡት ግጥሞች ወጣት ጊረምሶችን የሚያወድሱ ሆነው፣ ሙገሳው በብዛት ያነጣጠረው የአካል ክፍሎችን በመጠቃቀስ ነው፡፡ የወጣቱን ማራኪ ገጽታ ያስሞገሱት የአካል ክፍሎች፣ ፀጉር፣ ዐይንና ከንፈር ናቸው፡፡ ተሞጋሹን በአፍቃሪዋ ልብ ውስጥ ያስተከለው ዋና ጉዳይ ከፀጉሩ አፍሮነቱና ችምችማቱ፣ ከዐይኑ አገላለጡ እንዲሁም ከከንፈሩ ደግሞ በሃዘኔታ ልቧን የነደፈው አጣጣሉ ነው፡፡ 
መንቶ 1፡- ሀረ ጎራው ላይ አይበቅልም ሰገድ፣
          ከጎፈሬው ላይ ዝሁርን ልስገድ፡፡

አርኬ 2፡- እንደ አንተ ያለ ልጅ እንደአንተ የሚያምር፣
እንኳን በሀገሩ ሞልቶ በሰፈር፣
ሌላመች አጥቸ ካንተ ጋር ልብረር፡፡

መንቶ 3፡- የቆላ ደረባ ይመረጋል በበት፣
          ጎፈሬው ይመስላል ንብ የሰፈረበት

መንቶ 4፡- ያይኑ አገላለጥ የጥርሰ ሃሩ፣
          በዶሮ ጩኸት ይላል ብረሩ፡፡

መንቶ 5፡-. አምባሰል ሆኜ ሀይቅን ልዝዘው፣ 
           ከንፈሩ እንደጤና የተንቆረዘዘው፡፡
በመንቶ 1 ላይ የቀረበው የግጥም አርኬ ክርክም ያለው ጎፈሬ ለመስገጃነት ከሚያገለግለውየእስልምና ሀይማኖት ተከታዮች ቁስ ጋር ተነጻጽሮ ቀርቧል፡፡ አፍሮው ችምችም ብሎ የሞላ መሆኑ ለመሥገጃነት እንደሚያሳጨው ተገልጿል፡፡ ለመስገጃ የሚሆን ቦታ ያማረና ንፁህ መሆን እንዳለበት ሁሉ ፀጉሩም ምንም አይነት እንከን እንደሌለው ተጠቁሟል፡፡ ቅረኛቸውንም የፀጉር ውበት ምን ያህል እንዳስደሰታቸው የገለፀበት ነው፡፡ በመቀጠልም ይህንኑ የጎፈሬ ማማርና ውበት ይበልጥ ለማሳየት ደግሞ በ3ኛው መንቶ ላይ 
የቆላ ደረባ ይመረጋል በበት፣
ጎፈሬው ይመስላል ንብ የሰፈረበት፡፡
በማለት በቆላ አካባቢ የሚኖሩ ሴቶች ቤታቸውን በእበት አሳምረው እንደሚለቀልቁ ሁሉ የወጣቱንም ጎፈሬ እንደዚሁ በቅቤ ወዝቶና አምሮ ሲታይ የሚያምርና ከጥቁረቱና ብዛቱ የተነሳም በላዩ ላይ ንቦች የሰፈሩበት መስሎ እንደሚታይ በቃል-ግጥሞቻቸው ተሞካሽቷል፡፡ 
በ4ኛው መንቶ ላይ ያላውን ግጥም ስንመለከት ደግሞ የወጣት /የጎረምሳው/ ውበት አገር አስለቅቆ እስከመሄድ የሚሰድ እንደሆነ በግጥሙ መልዕክት ላይ ይስተዋላል፡፡ ልጃገረዶቹ የወደዱት ጎረምሳ /ወጣት/ ጎላ ጎላ ያለ አይን ያለው ጥርሰ ፍንጭት እና የከንፈር ውበቱም የሚወዱትእንደሆነ በግጥሙ ላይ ተጠቁሟል፡፡ 
በቃላዊ-ግጥሞች ላይ እንደተጠቀሰው የአይኑ አገላለጥ ያማረ፣ ጥርሱ ፍንጭት ሳርና ቅጠሉ የያዘው ጤዛ ላይ የፀሀይ ብርሃን ሲያርፍበት ከሚሰጠው ውበት ጋር የተነፃፀረ ነው፡፡  ከንፈር፣ ናፍቆትና ፍቅሩ እንቅልፍ እንደሚያሳጣ ጭራሹንም መላዕክት ከበው እንደሚያጫውቱት እንኳንስ ሰው ይቅርና ፈጣሪ የሚቀርበው መሆኑን የገለፀበት ግጥም እንደሆነ እንገነዘባለን፡፡
[bookmark: _Toc526870537]4.1.1.3. ልጃገረዶች እርስበርሳቸው የሚሞጋገሱበት
በአሆላሌ ጨዋታ ልጃገረዶች ጎረምሶችን እንደሚያሞግሱና እንደሚንቁ ሁሉ ልጃገረዶችም እርስ በርሳቸው በቃል-ግጥም ይሞጋገሳሉ፡፡ቁንጅና እንደተመልካቹ ነው ይባላል፡፡ እንዲሁም ቁንጅናን ከውጭ ከሚታየው አካላዊ ሁኔታና መልክ ባሻገር ከውስጥ ከሚመነጭ አስተሳሰብ ጋር እንደሚያያዝ ይታወቃል፡፡ የውጭ አካላዊ ሁኔታ የተመልካችን እይታ በቀላሉ መያዝ የሚችል ነው፡፡ ውስጣዊ ቁንጅና ግን ለየት ያለ አስተውሎትና ልምድ የሚጠይቅ ይመስላል፡: በመሆኑም፣ በዚህ ምድብ ውስጥ አካላዊ ቁንጅናን ከራስ ፀጉር እስከ እግር ጥፍር ያለውን አካላዊ ሁኔታ ለማሳየት በሚያስችል ደረጃ የተገለጠው ቃል ግጥሞች ተደራጅተዋል፡፡ በተለይ የሴት ልጅ አካላዊ ክፍሎችና የመልክ አይነቶች በሚስብና በሚያስደንቅ ሁኔታ ተገልፀዋል ማለት ይቻላል፡፡ የሴቶች መልክ ንፅፅራዊ በሆነ ስልት በጥልቀት ተገልፆል፡፡ ቅላት፣ ጠይምነት፣ጥቁረት፣ የቀይ ዳማ መልኮች በየመንቶቹና በየአርኬወቹ በዘይቤ ታጅበው ቀርበዋል፡፡ የጨዋታው እለት ባለንጀራሞቹ አመቱን ጠብቀውና ቀኑን ቆጥረው መገናኛቸው የተለመደውን ያህል በአንዳች አጋጣሚ በጨዋታው ላይ የማይገኙም ሊኖሩ ይችላል፡፡ በዚህ ጊዜ በቀሩት ጓደኞቻቸውን ቅር የተሰኙ ይህንኑ ቅሬታቸውን በመግለፅ 
                    መንቶ 15፡ ድቤው እንቢ አለ አልነብም ብሎ፣
                               እገሌ አበሉ የለችም ብሎ፡፡

                    መንቶ 16፡ እገሌ አበሉ የሌለችበት፣
                               ምኑን ደስ ብሎኝ ልጫወትበት፡፡
በማለትበሆነ አጋጣሚ የተለየቻቸውን ጓደኛ ስም ያነሱ የልጅቱ መቅረት ጨዋታውን እንዳቀዘቀዘውና ደስ እንዳላላቸው ይገልፃሉ፡፡ የጓደኛቸውን መቅረት በውል ሊያረጋግጡም ልጃገረዲቱ በአካል ባትገኝም በመንፈስ ከነሱ ጋር በጨዋታው ቦታ እንደሆነች በማሰብ፡፡
                    መንቶ 17 እገሌ አበሉ ሎሚወስዳለች፣
                             ያንን መጣችሁ አንሱኝ ብላለች፡፡
እያሉ በመዝፈን በቦታው ባትገኝም በመንፈስ የጨዋታቸው ተካፋይ እንደሆነች በማስታወስ ይዘክሯታል፡፡ በድምጧ ማማርና በውበቷ የተነሳ ወጣቱን ሁሉ የምታማልለውን ባለንጀራቸውን ለማወደስ ሲፈልጉ ደግሞ 
መንቶ 18፡ በሁለት ጋሜዋ ወለባዋን ሽጣ፣
ህዝቡን ገደለችው ነሽጣ ነሽጣ፡፡ 
በማለት ለአቅመ ሄዋን ያልደረሰችውንና በአካባቢው አባባል ጋሜ የሆነችውን ትንሽ ልጅ በዚህ ለጋ ዕድሜዋ ወጣቱን ሁሉ በፍቅር እንደሳበችው በመግለፅ ያሞካሿቷል፡፡
[bookmark: _Toc526870538]4.1.1.4. ከተለያዩ የሰውነት መልኮች ጋር ተያይዘው የተገጠሙ
ሌላው በአካባቢው በመሰረታዊነት ለፍቅር ማዋደሻነት የሚመረጠው የገላ ቀለምና ክፍት ብሎ የሚታየው ገላ ነው፡፡ በዚህም ከሴቷ ወገን ከቀለም ቀይ ከገላ ደግሞ ደረት ስሜት እንደሚገዛ ተጠቁሟል፡፡
መንቶ 24. ነጫጭ ላም ያለው ቀይ ሴት ያገባ፣
	ይኖራል ዘላለም ጀነት እንደገባ፡፡

መንቶ 25. እንደተመታ ሰው ደም እንደጠለቀው፣
የገላዋ ቅላት /ጥራት/ ቀሚሷን ዘለቀው፡፡

መንቶ 26. በሳንቃው ቀዳዳ ቢታየኝ ደረቷ፣
         እኔስ ብየነበር ተቃጠለ ቤቷ፡፡

አርኬ 27. ራቴንም በላሁ በኑግ አጣብቄ፣
ምሳየንም በላሁ በኑግ አጣብቄ፣
ጥቁር መወደዱን እኔመች አውቄ፡፡

መንቶ 28 ያደረ እንጀራ እና ጥቁር ሰው አንድነው፣
          ለአይን አይመስልም እንጅ ለበላው ጤናነው፡፡

መንቶ 29 የጠይም አደራ አታኑሩብኝ፣
          እበላታለሁኝ ይሉኝታም የለኝ፡፡

መንቶ 30 የጠይም አደራ አኑረው ኸቤቴ፣
          ሲርበኝ በላኋት ሲታጠፍ አንጀቴ፡፡

መንቶ 31 ጠይም ተፈትፍቶ ሲበሉ ደርሸ፣
          ይበቃሀል አሉኝ አንዴ ጎርሸ፡፡
ከመንቶከ24-26  ባሉት ቃል-ግጥሞች እንደምናስተውለው ግጥሞቹ ስለቀይ ሴት መልክ የሚገልፁ ናቸው፡፡ ይች ሴት ቅላቷ ከልብሷ በላይ ጎልቶ የሚታይ ነው፡፡ የመጀመሪያው መንቶ <<ቀይ ሴት ማግባት የደስታ ምንጭ ናት>> ይላል፡፡ እሷን ያገባ ሰው እድሜ ልኩን በደስታ እንደሚኖር አድርጎ ነው የሚገልፀው፡፡ <<ጀነት>> ማለት ገነት ሲሆን፣ ፍችውም የደስታ፣ የሰላም፣ የፍቅር ወዘተ ህይወት ያለበት እንደ ማለት ነው፡፡ ከላሞች ነጫጭ መልክ ያላቸው ለአይን ደስ እንደሚሰኝ ሁሉ፣ ቀያይ ሴቶችም የደስታ ምንጭ ይሆናሉ ማለት ነው፡፡ መንቶ 25 ላይ የሴቷ ቅላት የተነፃፀረው በደም ከተነከረ ሰው ጋር ነው፡፡ የተመታ ሰው ብዙ ደም ሲፈሰው የልብሱ መልክ ተለውጦ እንደሚታይ ሁሉ፣ የሴትዩዋ የሰውነት ቅላት ወይም ጥራት ከቀሚሷ አልፎ ይታያል ማለት ነው፡፡ አገላለፁ ከፍተኛ ግነት ያለበት በመሆኑ አቀራረቡ ቅላቷን የሚያሳይ ነው፡፡ በ26ኛው መንቶ ቅላቷ ከእሳት ነበልባል ወይም ፍም ጋር ተያይዞ የተገለፅ ነው፡፡ 
አርኬ 27 እና መንቶ 29 ላይ ባሉት ቃል-ግጥሞች የተገለፀው የጥቁር ሰው ወይም ሴት መልክ ነው፡፡ በተለምዶ የጥቁር ሰው ቁንጅና ውበት ጎልቶ የሚታየው አይንና ጥርስ ላይ ነው ይባላል፡፡ ከጥቁር መልክ ላይ ነጭ ጥርስ፣ ትልልቅና አይነውሀ ነጭ አይን ተመልካችን ይስባል፡፡ ደምቀው ይታያሉ፡፡ ነገር ግን በሁለቱ ቃል-ግጥሞች ውስጥ የጥቁር ሰው መልክ ተመሳስሎ የቀረበው ከምግብ ጋር ነው፡፡ ኑግ፣ የቅባት እህል ሲሆን ተቆልቶና ተወቅቶለምግብ ማባያ በመሆን ያገለግላል፡፡ ጣዕሙም ተወዳጅ ነው፡፡ እንጀራ በአብዛኛው የሀገራችን ህዝብ ለምግብነት የሚያገለግል የዘወትር ምግብ ነው፡፡ እንጀራ በተጋገረበት እለት ሲነኩትና ሲበሉት ለስላሳ ስለሆነ ደስ ይላል፡፡ ውሎ ሲያድር ግን የመድረቅ ባህሪ ስለሚኖራቸው ልስላሴ የለውም፡፡ እንዲሁም ሆኖ ሁሉም ሰው ይመገበዋል፡፡ በግጥሞቹ ውስጥ ያደረ እንጀራና የኑግ እህል ለጥቁር ሰው መልክ ምሳሌ ሆነው ቀርበዋል፡፡ አመሳሰሉ አውንታዊ ነው ማለት ይቻላል፡፡ በመሆኑም ሁለቱም ሲያዩዋቸው አይንን በቀላሉ የመሳብ ሀይል ባይኖራቸውም ለምግብ ሲውሉ ግን ጥቅም አላቸው ማለት ነው፡፡ ከዚህ አንፃር ጥቁር መልክ ያላቸው ሰወች ጥቁረታቸውን አይንን የማይስብ ቢመስልም ለፍቅርና ለመውደድ ተመራጮች ናቸው እንደ ማለት ነው፡፡ 
ከዚህ ቀጥሎ ባሉት መንቶወች ስለጠይም ሴት ውበትና መልክ የገጠመውን እንመልከት፡፡ ጠይም የሚባለውን የመልክ አይነት በቀይና በጥቁር መካከል የሚሆን መልክ ነው፡፡ የመልክ አይነቱ ለወንድ ለሴት መግለጫ ሊሆን ቢችልም፣ ቀጥሎ ባሉት ግጥሞች ውስጥ ግን የሚገለፀው የጠይም ሴት መልክና ውበት ነው፡፡ 
<<አንች ያጭር ረጅም…>> የሚለውን ሀረግ የሴቷ ቁመና በአየዋ ዘይቤ የተገለፀበት ነው፡፡ ቁመቷ መካከለኛ የሚባል ሲሆን ሰውነቷ ለስላሳና ውፍረቷል መካከለኛ የሚባል ነው፡፡ <<ሲርበኝ በላኋት…እበላታለሁኝ…>> የሚሉትን ሀረጎች አገላለፃቸው የጠይምን ሴት የፍቅር ሀያልነት በእጅጉ ጎልቶ እንዲታይ ያደረጉ ናቸው፡፡ አፍቃሪዋ በፍቅሯ እጅግ ከመማረኩ የተነሳ ለሰወች ወቀሳ ወይም ይሉኝታ የሚባው ማህበራዊ ትችት እንደማያስጨንቀው የሚያመለክት ነው፡፡  ጠይም መልክ /ሰው/ የብዙ ሰው የፍቅር ምርጫ እንደሆነ <<ጠይም ተፈትፍቶ ሲበሉ ደርሸ >> የሚለው ስንኝ የሚያረጋግጥ ይመስላል፡፡ 
[bookmark: _Toc526870539]4.1.1.5.የፍቅር ስሜትንየሚገልፁቃል-ግጥሞች
ፍቅር ማለት ለረጅም ጊዜ የሚቆይ ሁኔታ ስለአንድ ሰው ወይም ነገር የሚሰማን ስሜት ሆኖ የሀገር የጀግና፣ የጎሳ ወይም የዘር ፍቅርን ይጨምራል፡፡… አፍሪካ ውስጥ በብዛት ከሚታወቁት የፍቅር አይነቶች አንዱ በሴትና በወንድ መካከል ያለው ፍቅር ነው፡፡ ይህም የሴቷን ወይም የወንዱን አካላዊ ቁንጅና በማድነቅ ላይ የተመሰረት ሆኖ የሁለቱን በፍቅር ግንኙነት የመፈላለግን ሁኔታ አመላካች ነዉ ይላሉ፡፡ Okpewho (1992፣ 138-139)
በዚህ ንኡስ ክፍል የምናያቸው ቃል-ግጥሞች የፍቅር ስሜትን፣ በናፍቆትና በፍቅር ከመማረክ ጋር በተያያዘ ሁኔታ የቀረቡትን ይሆናል፡፡ ቃል-ግጥሞቹ በማንኛውም ሁኔታ ሊቀርቡ የሚችሉ ናቸው፡፡ አላማቸው የፍቅርንና የናፍቆትን አስጨናቂነት ማሳየት ነው፡፡ 
መንቶ 32 እነጋ እነጋ ሲል ፍቅር አስለምዳኝ፣
በአባቷ እምላለሁ አባቴን አስከዳኝ፡፡

መንቶ 33 እህህ ነው እንጅ ያከሳው ደረቴን፣
መች ሳልበላ አድራለሁ አንድ እንጀራ እራቴን፡፡
መንቶ 34 ከሳሁ መነመንኩኝ ነጭ እንጨቴ ወጣ፣
 እንግዲህ ቢሸጡኝ ዋጋም አላወጣ፡፡
ተፋቃሪወቹ የሚገናኙበት ባልተለመደ ሰዓት ይመስላል፡፡ ብዙ ጊዜ የተለመደው የፍቅር ግንኙነት በቀንና በማታ ነው፡፡ የእነሱ ግን ሌሊቱ ሊነጋጋ /እነጋ እነጋ/ ሲል ነው፡፡ በዚህም የፍቅር ንግኙነት አፍቃሪ ማንነቱን እስከመተው ደርሷል፡፡ በባህሉ ብዙ ሰወች የተናገሩት ነገር እውነት መሆኑን ለማረጋገጥ ሲምሉ የሚወዱትን ሰው ስም /አባት፣ እናት ወዘተ/ ወይም የሚያምኑበትን አምላክ ወይም ታቦት እየጠሩ ነው፡፡ መንቶ 32 ግን ይህንን የሚያመለክት አይደለም፡፡ እጅግ ከማፍቀሩ የተነሳ ማንነቱን ለውጦ በእሷ ፍቅር ስር ወርቋል፡፡ <<በአባቷ እምላለሁ፣ አባቴን አስከዳኝ >> የሚለው  ስንኝ ይህንን ያረጋግጣል፡፡
መንቶ 33፡- እንዲሁ አፍቃሪው ወይም አፍቃሪዋ ዘወትር የሚታያቸው ያፈቀሩት ሰው ስለሆነ፣ ሌት ተቀን እሱን ወይም እሷን በማሰብ የሚውሉ ናቸው፡፡ <<እህህ ነው እንጅ…>> የሚለው ሀረግ ናፍቆትን፣ መጨነቅን፣ በሀሳብ መጠመድን፣ የሚያመለክት ነው፡፡ በናፍቆትና በሀሳብ የሚጨነቅ ሰው፣ የአካልና የመንፈስ ድካም ስለሚያጋጥመው ሰውነቱ ይከሳል፣ ይጎሳቆላል፣ ቢመገብም ወደ ሰውነቱ አይሄድም ተብሎ ይታሰባል፡፡ የፍቅርና የናፍቆት ርሀብ ከምግብ ርሀብ የበለጠ ሊጎዳ የሚችል መሆኑን ይጠቁማል፡፡ ይህንኑ ሁኔታ በሚያጠናክር መልኩ መንቶ 34 የናፍቆትን ጉዳት አጉልቶ ያሳያል፡፡ <<ከሳሁ መነመንኩኝ ነጭ እንጨቴ ወጣ>> የሚለው ስንኝ <<እህህ ነው እንጅ ያከሳው ደረቴን>> ከሚለው ጋር በሀሳብ ይመሳሰላሉ በውጤት ይያያዛሉ፡፡ መንቶ 33 የመንቶ 34 ውጤት ነው፡፡ ውጤቱም የሰውነት ከመጠን በላይ መክሳትና የቆዳ መገርጣት ወይም መድረቅ ናቸው፡፡ <<ከእንግዲህ ቢሸጡኝ ዋጋም አላወጣ>> የሚለው ስንኝ እንደገና ማፍቀር አለመቻልን የሚያመላክት ስለሆነ የተስፋ መቁረጥ ስሜት ተንፀባርቆበታል ማለት ነው፡፡ በፍቅር መማረክን ከሚያመለክቱ ቃል-ግጥሞች መካከል የሚከተሉትን እመለከታለሁ፣
መንቶ 35 አባቷ ይላሉ በላይሽ በላይነሽ፣
          እኔም እላታላሁ ከልቤላይ ተነሽ፡፡
መንቶ 36 ሰው ወድጀ አላውቅም አምላክ ከፈጠረኝ፣
           ልወድ ነው መሰል ልቤን ባርባር አለኝ፡፡
መንቶ 37እሷም ጠይም አሳምንጣፏ ጥቁር፣
           ያብሰከስከኛል እንደ ነፍሰጡር፡፡
መንቶወቹ ልብን እንደ ፍቅር ምርኮኛ አድርገው የሚቀርቡ ናቸው፡፡ ከልቤ ላይ ተነሽ፣ ልቤን /ሆዴን/ባርባር አለኝ፡፡ የሚሉት አገላለፆች ይህንን የሚያመለክቱ ናቸው፡፡ በተለምዶ እውነተኛ ፍቅር ከልብ የሚመነጭ ትክክለኛ ስሜት ይንፀባረቃል ከልብ ከወደዱ  ሁሉም ነገር ለወደዱት ይሆናል የሚል አስተሳሰብ ስላለ፣ መንቶወቹም ይህንን መሰረት አድርገው የተጠኑ ናቸው፡፡ መንቶ 35 ላይ የተጠቀሰችው ሴት /በላይነሽ/ ስሙ ሁለት ፍች ያለው ነው፡፡ አንደኛው በመጠሪያ የሚያገለግለው ስም ሲሆን፣ ሁለተኛው ደግሞ ከሁሉም በላይ ቆንጆነሽ ሁሉንም በውበት ትበልጫለሽ ከሁሉም በላይ ስለሆንሽ ልቤን ማርከሽዋል የሚል ነው፡፡ ሆዴን ልቤን ባር ባር አለኝ የሚለውም ለማፍቀር ከማሰብ ስሜት አንፃር ፍርሀት፣ ፍርሀት አለኝ የሚል ነው፡፡ ይኸው የፍርሀት ስሜት ያብሰከስከኛል… በሚለው ሀረግ ቀርቧል፡፡ ፍችውም መነጫነጭ፣ አለመረጋጋት ወዘተ ነው፡፡ የዚህ ስሜት መነሻው በፍቅር መሸነፍ ነው፡፡ ሀሳቡ የተነፃፀረው ከነፍሰጡር ሴት ጋር ነው፡፡ ነፍሰጡር /እርጉዝ/ ሴት ምግብ ፍላጎቷ የተለያየ ስለሆነ የሚቀርብላት ሁሉ ለመመገብ ትቸገራለች፣ ትብሰከሰካለች ማለት ሲሆን ያፈቀረ ሰውም እንዲሁ ነው ማለት ነው፡፡
በአጠቃላይ የቃል-ግጥሞቹ ሦስት ሁኔታወችን በቅደም ተከተል ያሳያሉ ማለት ይቻላል፡፡ አንደኛው፣ የፍቅር አመራረጥ ሁኔታ ሲሆን ሁለተኛው በፍቅር ላይ ሆኖ መደሰትን ያሳያል፡፡ የእነዚህ ድምር ውጤት የሆነው ሦስተኛው ሁኔታ በፍቅር ተሸንፎ መማረክን፣ መንገላታትን የሚያመለክተው ነው፡፡ 
[bookmark: _Toc526870540]4.1.1.6.የልጃገረዶቹ የጥርስ፣ የከንፈር፣ የአይን ተፈጥሮአዊ ውበት ጎልቶ የተገለፀባቸው፣
 ከዚህ በታች ባሉት ቃለ ግጥሞች የጥርስ፣ የከንፈር፣ እና የአይን ተፈጥሮአዊ ውበት ጎልቶ የተንፀባረቀባቸው ናቸው፡፡ ስለእያንዳንዳቸው የተገጠሙትን ቀጥለን እናመለክታለን፡፡ 
 መንቶ 43፡- አንችየ ጥርስሽን ምኑ ሞቶበታል፣
             ሀሩን አገልድሞ ንጣቱ ገሎታል፡፡

 አርኬ 44፡- በጩቤተወግቶ ይድን የለም ወይ ሰው፡-	
            በአንካሴ ተወግቶ ይድን የለም ወይ ሰው፤
            እንዴት በመሳቂያ በጥርስ ይሞታል ሰው፡፡

  መንቶ 45፡- ትላንትና ማታ ዛሬ ሌሊት በልሜ፤
             ከጥርሷ ውቅራት ከዘርፉ ላይ ቆሜ፣

  መንቶ 46፡- አይኗ ሙጫ ሙጫ በጣም አያስዋሽም፣
             ከተመለከተ ሳይገል አያመሽም፡፡

  መንቶ 47፡- ጉም አይጠነጠን ውሃ አይዘገን፣
             በአይኗ ገርፋኝ ኸደይ ሰንበር እንዳይሆን

  አርኬ 48፡- አሁን አይኗ መጣ ተልኳል መሰለኝ፣
            አሁን ጥርሷ መጣ ተልኳል መሰለኝ፣
             እስቲ ግባ በሉት መልክቱን ይንገረኝ፡፡

  አርኬ 49፡- አይኗ የሚመስለው የንጋት አጥቢያት፣ 
            ጥርሷ የሚመስለው የጊደር ወተት፤
             ከሷ ጋር አድሬ ሲነጋ ልሙት፡፡

  አርኬ 50፡- ከንፈሯን ሲስሙት ጉንጯ ይላል ስርቡቅ፤
            አደረች ሌሊቱን እኔ እውጥ፣ እኔ እውጥ፣
              አደርን ሌሊቱን እኔ ውጥ እኔ ውጥ፡፡

  አርኬ 51፡- ትርንጎም እንዳትይ ትርንጎ ገላ አለሽ፣
             ሎሚም እንዳትይ ሎሚ ከንፈር አለሽ፣
             ለምን ሰኞ ሰኞ ጎልቦ ትመጫለሸሽ፡፡
መንቶ 43 ላይ የተጠቀሰው የጥርስ ንጣትና ውበት ነው፡፡ ገጣሚው የጥርሷን ውበት ያነፀረው ከሀዘንተኛ ሰው አለባበስ ጋር ነው፡፡ “ሀሩን አገልድሞ” ማለት በንቅሳት አምሮና ተውቦ አንደማለት ነው፡፡ 
በብዙ የሀገራችን ባህል ዘመድ የሞተበት ሰው ጥቁር መልክ ያለው የሀዘን ልብስ ይለብሳል፡፡ በዚህም የቅርብ ዘመድ ሞቶበት እንደሆነ ይታወቃል፡፡ በባህሉ ሀዘንተኛ ሰው ሰውነቱን አይጠብቅም ተብሎ ይታመናል፡፡ በሀዘን ወቅት ፀጉር ቅቤ ወይም ቅባት አይቀባም ተብሎ ይታመናል፡፡ ሀዘን ወቅት ፀጉር ቅቤ ወይም ቅባት አይቀባም እጅና እግር አንሶስላ የሚባለውን ባህላዊ መዋቢያ አይሞቅም፡፡ ስለዚህ ሀዘንተኛ የሆነ ሰው ቆዳው /ሰውነቱ / ይነጣል፣ ይገረጣል፡፡ በመሆኑም የጥርሷ ውቅራት /የድድ ጥቁረት/ ከጥቁር የሀዘን ልብስ ጋር፣ ንጣቱ ደግሞ የሰውነት ንጣት ጋር ተነፃፅሮ ተገልጧል አቀራረቡ በማዋየት በማስተዛዘን መልክ የቀረበ ነው፡፡
በማዋየት መልክ የተገለፀው የጥርስ ንጣትና ውበት አርኬ 44 ላይ ለመሞት እንደምክኒያት ሆኖ ቀርቧል፡፡ “ሞት” በዚህ አግባብ ፈፅሞ መማረክ፣ ተሸናፊ መሆንን መመስከር ነው፡፡ የአርኬው ሀሳብ ስለት ባላቸው ነገሮች ብንወጋም መዳን እንችላለን፣ የጥርሷ ውበት እጅግ ከማማሩ የተነሳ ሲያዩት የድንጋጤ ስሜት ይፈጥርና ለሞት ያደርሳል የሚል ነው፡፡ በባህሉ ጥርስ ውበት እንዲኖረው ከማስዋቢያ መንገድ አንዱ ንቅሳት /ውቅራት/ ነው፡፡ ንቅሳት ቀዩን ድድ ስለሚያጠቁረው፣ ከተስተካከለ ነጭ ጥርስ ጋር ለተመልካች ያምራል፡፡ መንቶ 45የሚያረጋግጠው ይህንኑ ነው፡፡ ንቅሳት ከነዘርፉ ማለት ከጥርስና ከጥርስ ማሀል ያለው ጥቁር ድድር ነው፡፡
መንቶ 46 እና መንቶ 47 ላይ የተገለፀው የአይደን ውበት ከአስተያየት ጋር ተያይዞ ነው፡፡ ከአስተያየት አይን ተገልጦ በሚያይበት ጊዜ ያለውን ሁኔታ የሚመለከት ስለሆነ ከአንድ ሰው አስተያየት በመነሳት ሁኔታው የጥላቻ፣ የፍቅር፣ የሀዘኔታ፣ ወዘተ መሆኑን መረዳት ይቻላል፡፡ መንቶ 45 ላይ የተጠቀሰችው ቆንጆ ብዙ ጊዜ እንደሚባለው አይኗ ትልልቅ አይደለም፡፡ ሙጫ ማለት ትንሽ ማለት ነው፡፡ የእሷ አይኖች ትንንሽ ናቸው፡፡ ነገር ግን በአስተያየቷ ሰውን መሳብና መማረክ የምትችል ናት፡፡ እንዲሁም ጉምና ውሃ ይታያሉ እንጅ አይጨበጡም ሰው በአርጩማ ወይም በአለንጋ ሲገረፍ የተመታው የሰውነት ክፍል ቆስሎ ምልክት /ሰንበር/ ያሳያል፡፡ በመሆኑም ሁለቱም መንቶዎች የተገለፀው የአይን ውበት፣ በአስተያየት ብቻ ሰውን መሳብና መማረክ የሚችል ነው፡፡ አርኬ 48 ከትዝታ /ከትውስታ/ ጋር ተያይዞ ነው የአይንና የጥርስ ውበት የተገለፀው፡፡ የአይንና ጥርስ ሰዋዊ በሆነ አቀራረብ የተላኩትን መልእክት አድራሽ ተደርገዋል፡፡ መልዕክት ተቀባዩም በአይነ ህሊና የሚታዩት አይኖቿና ጥርሶቿ እየታወሱት መልዕክቱን ለማሰማት ጓጉቶ እየጠበቀ ነው፡፡ በአጠቃላይ መንቶዎቹና አርኬዎቹ የአይን ውበት የጥርስ ንጣት ጎልቶ የተንፀባረቀባቸው ናቸው፡፡
  አርኬ 49 -51 ባሉት ቃለ ግጥሞች የአይን፣ የጥርስና የከናፍር ውበቶች ጎልተው እንዲታዩ ከማድረግ በተጨማሪ ሌሎች የውበት ገፅታዎችም ተጠቁመዋል፡፡ የገላ /የሰውነት/ እና የትንፋሽ ጠረን በአንዳንዶቹ ውስጥ ተገልጧል፡፡ በመጀመሪያው አርኬ የተገለፀው የአይኗ ውበት ንጣቱና ትልቅነቱ ሲሆን የተነፃፀረውም ከንጋት አጥቢያ ጋር ነው፡፡ የንጋት አጥቢያ /የአጥቢያ ኮከብ/ የሚባለው ከሌሊቱ አስራ አንድ ሰዓት አካባቢ ጀምሮ በምስራቅ በኩል የሚታይ ኮከብ ነው፡፡ በአይን ሲታይ ከሌሎቹ ከዋክብት በመጠኑ ትልቅና በብርሀኑ ደማቅ ነው፡፡ የጥርሷ ንጣት /ነጭነት/ ከወተት ጋር ተነፃፅረዋል፡፡ እንደሚታወቀው ወተት ነጭ መልክ ያለው ነው፡፡ በተለምዶ እንደሚባለው ወደ ቢጫ፣ የሚጠጋ መልክ ያለው ወተት ብዙ ቅቤ ይወጣዋል ተብሎ ይታሰባል፡፡ እንዲህ አይነት መልክ መታየት የሚጀምረው ላሞቹ ሁለተኛና ሶስተኛ ከወለዱ በኋላ ነው፡፡ በግጥሙ ውስጥ የተጠቀሰው ወተት መጀመሪያ ጊዜ ከወለደች ጊደር የተገኘ ነው፡፡ የጊደር ወተት ደጋግመው ከወለዱት ጋር ሲነፃፀር ነጭነቱ ከፍተኛ ነው፡፡ በመሆኑም የጥርሷ ንጣት ደረጃ ከጊደር ወተት ጋር በማነፃፀሩ ንጣቱን አጉልቶ ለማሳየት አስችሏል ማለት ነው፡፡
  በፍቅር ግንኙነት ወቅት ሁለት ተፋቃሪዎች የፍቅር ስሜታቸውን ከሚጋሩበት መንገድ አንዱ መሳሳም ነው፡፡ ብዙ ጊዜ የሚሳመው የአካል ክፍል ከንፈር ነው፡፡ በአርኬ 50 የመጀመሪያው ስንኝ ውስጥ “ስርቡቅ” የሚል ቃል አለ፡፡ ስርቡቅ ማት እርጎ ሲጠጣ የሚሰማው የአፍ ድምፅ የሚመለከት ነው፡፡ በሁለተኛው ስንኝ የተገለፀው የአፏ /የትንፋሽ/ ጠረን ነው፡፡ የትንፋሸ ጠረን የሚያስደስት በመሆኑ ሁለቱ ፍቅረኞች በተደጋጋሚ መሳሳማቸውን ለማመልከት “አድረን ሌሊቱን እኔ እውጥ እኔ እውጥ” በሚለው ስንኝ ተገልፃል፡፡ በመጨረሻ አርኬ 51 የተገለፁት የሰውነት ክፍሎች ሰውነት /ገላ/ እና ከንፈር ናቸው፡፡ የገላዋ ውፍረትና ጠረን ከትርንጎ ሽታ ጋር፣ ከንፈሯ ደግሞ ከሎሚና ከትርንጎ ጋር ተመሳስለው ቀርበዋል፡፡
  በአጠቃላይ ከላይ በቀረቡት ቃለ ግጥሞች እንደታየው ከሴቶች አካላዊ ውበቶች መካከል የሰውነት ልስላሴና ጠረን ጎልተው የተገለፀባቸው የጥርስ ንጣትና ውበት፣ የአይን ትልቅነት፣ ማራኪነት ወዘተ በዘይቤ የቀረቡ ስለሆነ አገላለፃቸው፣ ቋንቋቸው፣ ንፅፅራቸው፣ ተገላጮጩን የሰውነት ክፍሎች በተጨባጭ መታየት እንዲችሉ አድርገዋል ማለት ይቻላል፡፡ 
  የሚከተለው የቃል ግጥም የአንገትን ውበት የሚገልፅ ነው፡፡ አንገት እንደ አካላዊ ቁንጅና ሲገለፅ ብዙ ጊዜ ተጋኖ የሚቀርበው ርዝመቱ ነው፡፡ “አንገተ ብርሌ” ሲባል በአድማጭ ወይም በአንባቢ አይነ ህሊና የሚታየው ርዝመቱና ቅጥነቱ ነው፡፡
   አርኬ 52፡- አስራ ሁለት ነው ያንገቷ ቅርድ፣
ማሽላም አትበላ ጤፉንም የግድ፣
ጠላም አትጠጣ ጠጁንም የግድ፡፡
አርኬ 52 በሁለተኛውና ሶስተኛው ስንኞች የምግብና መጠጥ ተጠቅሰው ቀርበዋል፡፡ ሰብሎቹ ማሽላና ጤፍ ሲሆኑ፣ በአገባባቸው የማሽላ እንጀራ፣ የጤፍ እንጀራ ማለት ነው፡፡ የማሽላ እንጀራ ካላጋጠመ በስተቀር ለምግብ አይሆንም፡፡ በማህበረሰቡ አመለካከት የማሽላ እንጀራ የሚያዘወትረው በድሃው የህብረተሰብ ክፍል ነው፡፡ ጠላም እንዲሁ ከሀብትና ከደረጃ ጋር የሚያያዝ ነው፡፡ የጤፍ እንጀራ መመገብና የማር ጠጅ መጠጣት በሰዎች ዘንድ እንደ ትልቅ የህይወት አኗኗር ተደርጎ የሚወሰድ ነው፡፡ በዚህ አርኬ ላይ የተገለፀችው ቆንጆ የተገለፀችው ቆንጆ አንገቷ ረጅም ከመሆኑ በተጨማሪ ሲያዪት የሚያምር ቅርፅ /ቅርድ/ ያለው ነው፡፡ ቅርድ በአንገት የፊት ለፊት ክፍል የሚታዩ ቀጫጭን መስመሮችን የሚመለከት ነው፡፡ በአንገት ዙሪያ እንደ ክብ ሆነው የሚታዩ ናቸው፡፡ የመስመሮቹ ብዛት አስራ ሁለት መሆኑ የአንገቷን ርዝመት አጉልተው ያሳያሉ፡፡ እጅግ ያማረች ስለሆነች ያገኘችውን የምትበላና የምትጠጣ አይደለችም፡፡ ኩሩ ነች መርጣ ትመገባለች መርጣ ትጠጣለች እንደማለት ነው፡፡ በዚህ ግጥም የተገለፀችው ወጣት /ሴት/ የአንገቷ ውበት ተጋንኖ የቀረበ በመሆኑ አገላለፁ በአይነ ህሊና እንዲታይ አስችሏል ማለት ነው፡፡ 
  አካላዊ ቁንጅናን ከሚያመለክቱ ቃለ ግጥሞች መካከል የሚከተሉት ደግሞ ስለ ጡት እና ስለደረት የተገጠሙ ናቸው፡፡ የደረት ስፋት እና የሴት ልጅ ጡት የተመልካች አይን የመሳብ ሀይል አላቸው፡፡ እነዚህ የሰውነት ክፍሎች በሚከተለው መንገድ ተገልፀው ይገኛሉ፡፡
     መንቶ 53፡- አይኗም እንኳን እንኳን ጥርሷም እንኳን እንኳን፣
               መከዳው ደረቷ ያስተካክላል ድንኳን፡፡

     መንቶ 54፡- የቁልቁለት መንገድ ለጅብ አይመችም፣
                ጡቷ ከደረቷ ያለው  ግችም ግችም፡፡

     መንቶ 55፡- ሳንቃው ደረቷ ነው የጣለው ሰውን፣
                እስቲ ሸሸግ አርጉት ያጡት እንደሆነ፡፡
በመጀመሪያው መንቶ የተገለፀው የደረቷ ስፋትና ቅላት ነው፡፡ “መከዳ” ማለት መልኩ ቀይ የሆነ ለምንጣፍ የሚያገለግል ነው፡፡ የደረቷ ስፋት “ድንኳን ያስተካክላል”፡፡ በማለት በተጋነነ ሁኔታ ተገልፃል፡፡ ከደረት ስፋት በተጨማሪ የሰውነት ቅላት “መከዳው ደረቷ” በሚለው ሀረግ አብሮ ተጠቁሟል፡፡ መንቶ 54 ላይ የተገለፀው የጡቷ ሁኔታ በተለየ አቀራረብ የተገለፀ ነው፡፡ በመንቶው ውስጥ ያሉት ሁለት ስንኞች የሀሳብ ዝምድና ያላቸው አይመስልም፡፡ የጅብ አንደኛው የኋላ እግር አጭር ስለሆነ ቁልቁለት በሚወርድበት ጊዜ ወደፊት እየተደፋ ይቸገራል፡፡ እንደልቡ ቁልቁለቱን መውረድ አይችልም እየተባለ ይነገራል፡፡ ሁለተኛው ስንኝ የጡቷን አቀማመጥ የሚያመለክት ነው፡፡
“ግችም ግችም” የሚለው ሀረግ “ቁጭ ቁጭ” ማለት ነው፡፡ ይህ አገላለፅ ጡቷ ያልወደቀ መሆኑን አጣምሮ የሚያሳይ ነው፡፡ ሁለቱን ስንኞች ሊያስተሳስር የሚችል ሀሳብ የቁልቁለቱ ሁኔታ ነው፡፡ ለጅብ የማይመቸው የቁልቁለት መንገድ እሷ ስትሄድበት አረማመዷ የተለየ ስለሚሆን የጡቶቿ እንቅስቃሴ ከአረማመዷ ጋር “ዘለል፣ ዘለል” እያሉ የሚታዩ መሆኑን ያሳያል ማለት ነው፡፡
  መንቶ 55 ደግሞ ቅኔያዊ በሆነ መንገድ የደረቷ ስፋትና የጡቶቿ ሁኔታ ተገልጻል፡፡ የደረቷ ስፋት ከቤት በር /ሳንቃ/ ጋር ተነፃፅሮ ቀርቧል፡፡ ንፅፅሩ ሙሉ በሙሉ ስለሆነ ተለዋጭ ዘይቤ የሚባለው ነው፡፡ የሳንቃው ስፋት የደረቷን መጠን ወክሎ የቀረበ ነው፡፡ ሚስጥሩ /ቅኔው/ በደረቷ ስፋት አማካኝነት የጡቷ ሁኔታ የተገለፀበት ነው፡፡ ዋናው ሀሳብ የደረቷ ስፋት ሳይሆን የጡቶቻ ሁኔታ ውበት ነው፡፡ የሰውን አይን የማረከው ማለት ነው፡፡ ይኸውም “ያ ጡት እንደሆን” በሚለው ቅኔያዊ አገላለፅ ሀሳቡ ተላልፏል፡፡
  ከዚህ ቀጥሎ ባሉት ቃለ ግጥሞች ስለወገብ የሰውነት ክፍል የተገጠሙት እንመለከታለን፡፡ ይህ ሰውነት ክፍል ቀጠን፣ ረዘም ብሎ ሲታይ አይን ይማርካል፡፡ በዚህም አንደ አንድ የቁንጅና መለኪያ ተደርጎ ሊወሰድ ይችላል ማለት ነው፡፡ ቃለ ግጥሞቹን እንመልከት፡-
   መንቶ 56፡- በዋ ንጉስ ጋሌ ስንደዶ ማለፊያ፣
              ወገቧ ቀጭን ነው እንደ አሳ ማጥለፊያ፡፡

መንቶ 57፡- ባቷ ተረከዟ ስጋው ተነባብሮ፣
 ወገቧ ቀጭን ነው አልበላም ወይ አብሮ፡፡

መንቶ 58፡- ወገቧ እንደጭራ የመነመነው፣
ይበጠሳል ብየ እኔም አላምነው፡፡
በመጀመሪያው መንቶ የወገቧ ቅጥነት ከአሳ መጥለፊያ /ከመንጠቆ ክር/ ጋር ተነፃፅሮ ነው የቀረበው፡፡ በዚህ መንገድ የተገለፀችው ቆንጆ የምትገኘው በዋና እና ንጉስ ጋሌ በሚባሉት የገጠር አካባቢዎች ነው፡፡ ቀደም ባለው ጊዜ በነዚህ አካባቢዎች የሚኖረው ማህበረሰብ ከእርሻ ስራ ጋር ከብት የማርባት ልማድ ስለነበረው ወተትና ቅቤ እንደልብ የሚገኝበት አካባቢ ነው፡፡ ወተት ሰውነትን ያጠነክራል እንጅ አያወፍርም ተብሎ ይታሰባል፡፡ ስለዚህ የወገቧ ቅጥነት ከጠጣችው ወተት ጋር የተያያዘ መሆኑን የሚያመለክት መንቶ ነው፡፡መንቶ 57 ላይ የወገብ ቁንጅና /ውበት/ ከሌላው የሰውነት ክፍል ጋር ተያይዞ የቀረበ ነው፡፡ የሴት ልጅ የእግር ቅርፅ እንደ አካላዊ ውበት ይቆጠራል፡፡ በጣም ወፍራም ከሆነ መሰደቢያ ይሆናል፡፡ በጣም ቀጭን ከሆነም እንዲሁ ይሰደባል፡፡ ወፍራሙን “ዘነዘና እግር” ቀጭኑን “ጭራሮ እግር” ያስብላሉ፡፡ በመሆኑም የባቷና የተረከዟ ውፍረት ከወገቧ ጋር ሲነፃፀር ወገቧ ከባቷ ያነሰ በመሆኑ፣ ቅጥነቱን አጉልቶ አሳይቷል ማት ነው፡፡
  እስከ አሁን ያየናቸው ቃለ ግጥሞች አካላዊ ቁንጅናን በተጨባጭ ለማሳየት የሚችሉ እንደሆነ ከገለፃውና ከትንተናው መረዳት ይቻላል፡፡ ከዚህ በታች ባሉት ቃለ ግጥም እንደውበት /ቁንጅና/ መለኪያ ሆኖ የቀረበው አካላዊ ቁንጅና ሳይሆን አረማመድና መልክ ናቸው፡፡ በአብዛኛው የማህበረሰባችን አስተያየት ተለይጠው የሚታወቁት ቀይ፣ ጥቁር፣ ጠይም እና የቀይ ዳማ የሚባሉት መልኮች ናቸው፡፡ አረማመድ የሚከተሉትን አስቀድመን መመልከት እንችላለን፡፡
   መንቶ 59፡- ስትሄድ ደንቦል ደንቦል ስተኛ ወርድ የላት፣
እንደ ደጋ እንጆሪ መጠገቢያም የላት፡፡

   መንቶ 60፡- እንኳን አርግዛና ሽል ይዛ በሆዷ፣
ደንቦል ደንቦል ነው ወትሮም አካሄዷ፡፡
የመጀመሪያው መንቶ የተገላጫን ቁመትና ውፍረት ከማሳየቱ ተጨማሪ ቁንጅናዋን ያመለክታል፡፡ “ደንቦል ደንቦል” የሚለው ሀረግ ውፍረቷንና የእግር አጣጣሏን /አረማመዷን/ ያሳያል፡፡ “ወርድ የላት ” ማለት ሰፊ የመኝታ ቦታ /ስፍራ/ አትፈጅም የሚል ፍች ያለው ነው፡፡ እንዲሁም ውበትና ቁንጅናዋ ከደጋ እንጆሪ ጋር ተመሳስሎ የቀረበ ነው፡፡ የደጋ እንጆሪ ሲበሉት ይጣፍጣል አይጠገብም ይባላል፡፡ የሷ ፍቅርም እንዲሁ እንደማለት ነው፡፡ ብዙ ሴቶች እርግዝና ላይ ሲሆኑ ሰውነታቸው ወፍራም መስሎ ይታያል፡፡ “ሽል” ማለት ፅንስ ማለት ነው፡፡ የፅንሱ በሆዱ ውስጥ መሆን ውፍረቷን ጨምሮ አረማመዷን ይበልጥ አሳምሮታል ማለት ነው፡፡ “ወትሮም” ማለት ከማርገዟ በፊት ማለት ነው፡፡ እንኳን አሁን ሰውነቷ ጨምሮ ይቅርና ፊትም ቢሆን አረማመዷ ማራኪ ነበር የሚል ነው፡፡
[bookmark: _Toc526870541]4.1.2. የነቀፌታ ቃል ግጥሞች
ልጃገረዶቹ ጎረምሶችን ለማንቋሸሽ በበአሉ /በጨዋታው/ የሚዘፍኗቸው የቃላት ግጥሞች፡- ማፍቀር እንዳለ ሁሉ መጥላትም መኖሩ ይታወቃል፡፡ በአሆላሌ ጨዋታ ወቅት ልጃገረዶቹም ቀልባቸውን የሳበውንና ውበቱን ያደነቁለትን ወጣት በዘፈን እንደሚያወድሱ ሁሉ ልባቸው ያልፈቀደውንና ያላማራቸውን በግጥማቸው ከፍ ዝቅ አድርገው መስደባቸው የተለመደ ነው፡፡ በዚህ ጊዜ አብዛሀኛዎቹ ወንዶች በሰው ፊት ዝቅ ሲደረጉና ሲሰደቡ ስነ-ልቦናዊ ተፅኖ ይደርስባቸዋል፡፡ በባህሉ ወቅት የሚሰሙት ቃል-ግጥሞችን በአብዛህኛው የሚያተኩረው በፈሪና ሰነፍ ጎረምሳ ላይ ነው፡፡ ይሁን እና በመልክና በሰውነት አቅም  ላይ ተመስርተውም በጨዋታው ላይ ይቀርባሉ፡፡
[bookmark: _Toc526870542]4.1.2.1 ወንዶችን ብቻ የሚተቹ
በአካባቢው ባህል መሰረት በጨዋታው ላይ ናትራና ሎሚ ለሚወዳት ማቀበል የቆየ ወግ ነው፡፡ በመሆኑም ልጃገረዶች ያልፈለጉትንና ያልፈቀዱትንወጣት ሊያቀብለቸው ሲሞክር አለመፈለጋቸውን ለማሳወቅ፡-
መንቶ 6፡- ከብት እረኛው ልጅ ሲያቀብልሽ፣
          በይው በጥፊ በግራ እጅሽ፡፡
 በማለት ከማይሆን ወንድ መቀበል እንደማይገባት ንቀታቸውን በማሳየት እንደዚህ አይነቱን ወንድ በሌላ ሳይሆን በግራ እጅ ጥፊ እንኳን ቢያጣፍሩት የማይመክት ደካማና ልፍስፍስ ለማፍቀርም የማይበቃ መሆኑ በዘፈናቸው ያሳስባሉ፡፡ 
አርኬ 7፡- ይኼ ምን ይላል አንጉሊሊቴ፣
         ወይ እንደ እናቱ ጥጥ አይባዝቴ፣
         ወይ እንደአባቱ እርፍ አይጎትቴ፡፡ 
እያሉ ቆላና ደጋ ወጥቶ ነጭ ከጥቁር ያመረተ ጀግና ሲባል ይህን ያላደረገ ደግሞ ሰነፍ ነው፡፡ እንዲህ ያለውን ወጣት በአሆለሌ ጨዋታ ላይ በግጥም ማንቋሸሽ ደግሞ አይቀሬ ነው፡፡ በአስተራረሱ ሙያ አንዱንም ያልያዘ የመንደር አውደልዳይ መሆኑን በገሀድ ያወጡበታል፡፡
አርኬ 8፡- ይሄ ምን ይላል ጎፈሬው ዋሾ፣
         ሲሸሽ አየነው ጌሾ ለጌሾ፡፡
ይሄ ምን ይላል ጎፈሬው እንቅብ፣
         ሲሸሽ አየነው ቅብቅብ ለቅብቅብ፡፡
ጎፈሬውን አሳድጎና ቁመናውን አሳምሮ የሚጎማለል ነገር ግን የወንድነት ወኔ የጎደለውን ወጣት ፈርሃት ለመግለፅ ሲፈልጉ እንደዚህ እያሉ በቃል ግጥሞቻቸው ይገጥሙበታል፡፡ ጎፈሬውን ነቅሶ አቋሙን አሳምሮ ቢታይም ጥል ሲፈጠር እንደወንዶቹ ቆሞ በጀግንነት መፋለም ሲገባው እግር አውጭኝ ብሎ እንደሚፈረጥጥ ይገልፃሉ፡፡ ፈሪነቱን በአደባባይ ይፋ ያወጡታል፣ ያንቋሽሹታል፡፡ አያይዘውም እንደዚህ ያለውን ያረባ ወጣት እንኳን በወዳጅነት ለመያዝ ቀርቶ አይናቸው ማየት እንደማይፈልጉና ከአጠገባቸው እንዲሸሹ ሲያስቡ፡፡ 
መንቶ 9፡- አጤ ዝርጥርጥ ወግድ ከፊቴ፣
አቅለሸለሽኝ መጣ ትፍቴ 
እያሉ በመዝፈን ጥላቻቸውን ይገልፃሉ፡፡ የወንድነቱን ወኔ የአባቶችን ጀግንነት የከዳውን ፈሪ ብቻ ሳይሆን በመልክና በቁመናው አለማማር ልባቸው ያልፈቀደውን ጎረምሳ በመጫወት ላይ በባአሉ ወቅት እየዘፈኑ ማጣጣል የተለመደ ነው፡፡ 
መንቶ 10፡- እንኳን ላንተ እና ለደጋን ወገብ፣
           ለነጉብልም አንበረከክ /አንገበገብ/፡፡ 
በማለት በቁመናው አለማማርና በጎባጣነቱ ይሳለቁበታል፡፡ 
መንቶ 11፡- ምን ታየኛለህ አሸቅበህ፣
እሳት የበላው ጎማ መስለህ፡፡
የቁመቱን ማጠርና የመልኩን ጥቁረትም አስመልክቶ ጎረምሳውን ለማጣጣል ሲፈልጉየጠየቃቸውን ወጣት አንድም ባጭርነቱ የጥቁረቱን ነገር ሌላም ያለደረጃው፣ ያለኩያው መመኘቱ እንዳላስደሰታቸው በመግለፅ በእሳት ተበልቶ ከተለበለበ የዛፍ ጉቶ ጋር እያነፃፀሩ ያንቋሽሹታል፡፡ 
ይኸውየተንጓጠጠ ወጣት ምን እንዳለ በውል ባልተሰማ ድምፅ አጉመትምቶ ከስፍራው ዘወር ቢልም እንኳን ልጃገረዶች በግጥም መስደባቸው አይቀርም፡፡ 
መንቶ 12፡- እንጨትስ መሰበር የደቦብሻ፣
          ምን ብሎሽ ሄደ ያጥቁር ውሻ፡፡
መንቶ 13፡- እንጨትስ መስበር የጋም የጋም፣
          ምን ብሎሽ ሄደ ያልጋጋም፡፡
እያሉ ጎረምሳውን ከአካባቢው ዘወር ሲል ተናግሮ የሄደውን ለማወቅ ያደረባቸውን ጉጉት ለመግለፅ የስድብ ውረጅብኝ ያዘንብበታል፡፡
መንቶ 14፡- ጀግና የጀግና ፈሪ የአዛብ ነው፣
ሰርቀው ቢስሙት ልጋጉ እዳ ነው፡፡ 
በማለት መሳም እንኳን እንደማያውቅ በመግለፅ ወዳጅነቱን ያጣጥሉበታል፡፡ 
[bookmark: _Toc526870543]4.1.2.2. ልጃገረዶቹ እርስበርሳቸው የሚነቃቀፉበት
በተለምዶ ቁንጅና እንደተመልካቹ ነው ይባላል፡፡ የአንዱ ቆንጆ ለሌላው ቆንጆ ላይሆን ይችላል፡፡ ቁንጅና ውጫዊና ውስጣዊ ተብሎ ሊከፋፈል ይችላል፡፡ ውስጣዊ ቁንጅና ከአስተሳሰብ፣ ከአመለካከት፣ ከእምነት ወዘተ ጋር የተያያዘ ሆኖ በንግግር ወይም በተግባር የሚገለፅ ይሆናል፡፡ ውስጣዊ ቁንጅና የሰው ልጅ ረቂቅ ባህርያት በተግባር የሚታዩበት ነው፡፡ ውጫዊ ቁንጅና የሚባለው ከሚታየው አካላዊ ገፅታና መልክ ጋር ተያይዞ በተጨባጭ የሚታየውን ውጫዊ አለባበስና ተክለ ሰውነት ነው፡፡ ፍቅር ከውስጥ የሚሰማንና ከውጭ የሚታየን ተጨባጭ ነገር ጋር የተያያዘ ነው፡፡ የውስጥ የሚሰማን ስሜት ለምናየው ነገር ካለን አስተሳሰብ የሚመነጭ ይሆናል፡፡ ከውስጥ የሚሰማን ስሜት የሚመነጨው በምናየው ነገር ከመደሰት ፣ ከመማረክ ፣ ከመሳብ ወዘተ ጋር ተያይዞ ነው፡፡  
አካላዊ ቁንጅና ማለት የሚታየው ነገር ውጫዊ ውበት ሆኖ ለተመልካች የተለየ ስሜት የሚፈጥርበት እይታውን ማርኮ የመያዝ ሀይል ያለው የሰው ልጅ ተፈጥሮአዊ የሰውነት ገፅታና መልክ ነው፡፡ ይህ ተፈጥሮአዊ የሆነው የሰው ልጅ መልክና ገፅታ በሰው ልጆች አመለካከት ዘንድ የተለያየ እይታ ሊፈጥር ይችላል፡፡ አንዱ የፀጉር ውበትን ሲያደንቅ ሌላው ጥርስና ከናፍር ይሆናል፡፡ አንዱ ቀይ ሌላው ጥቁር፣ አንዱ አጭር ሌላው ረጅም፣ አንዱ ወፍራም ሌላው ቀጭን በመምረጥ ለምርጫው ያለውን አድናቆት በተለያ መንገድ ይገልፃል፡፡ 
በጨዋታው ላይ የተለያዩ ቃላዊ ግጥሞችን በማዜም ልጃገረዶቹ እርስ በራሳቸው እንደሚሞጋገሱት ሁሉ መነቃቀፍም አለ፡፡ በልጃገረዶቹ መካከል በመልካቸው፣ በጨዋታቸው፣ በችሎታቸው፣ በከንፈር ወዳጆቻቸው መቀናናትና መናናቅ የሚከሰትበት አጋጣሚ በርካታ ነው፡፡ ከመሀከላቸው በመልኳ የተሻለች ሆና ነገር ግን በጨዋታው በወጉ የማትሳተፍ ልጅ ካለች ልጃገረዶቹ ይህንኑ ለመግለፅ ይመስላል፡፡
               አርኬ 19፣ ምንድን ያደርጋል ጆፌ ቢበዛ፣
                         ካልወዘወዙት የለውም ለዛ፣
                         ያንችንስ ራስ ለኔ ቢሰጠኝ፣
                         ያንችንስ ዳሌ ለኔ ቢሰጠኝ፣
                         አሳይሽ ነበር ሲወጠውጡኝ፡፡
በማለት የዳሌ ማማርና የፀጉር መርዘም በጭፈራ ወቅት ካልታየ ውበት እንደሌለው በመግለፅ በጨዋታው በንቃት አለመሳተፏን ሰበብ አድርገው ውበቷን ያጣጥሉታል፡፡
በሌላ በኩል ከልጃገረዶቹ አንዷ የሌላይቱን ከንፈር ወዳጅ ለራሷ የምትፈልገው ሆኖ ከተገኘ፡-
   መንቶ 20፡- አንቺ ልጅዪ ልቀቂላት፣
             እሷም እንዳንቺ ሱስ አለባት፡፡ 
እያሉ በመዝፈን የተያዘውን ጎረምሳ ሌላዋ ጓደኛቸው እንደምትፈልገው ይነግሯታል፡፡ በዚህ የተበሳጨችውና ለምን ተደፈርኩ ባይዋ ልጃገረድም፡-
   አርኬ 21፡- እንደ ባጅኝ ጎመን የተንሰረፈፍሽው፣
             እንደ ገንቦ ጠላ የተንከረፈፍሽው፣
             አንቺ የኔን ወዳጅ እንዴት ተመኘሽው፡፡
 ብላ በመዝፈንና የቁመቷን መንቀዋለልና የፀባይዋን ብልሹነት ወይም ሞኝነቷንና ቀርፋፋነቷን እየጠቀሰች ታጣጥላታለች፡፡ ይህም የአሆላሌ ጨዋታውን ሞቅ ደመቅ ያደርገዋል፡፡ ካልሆነ ግን የጨዋታውን ማራኪነት ጎልቶ አይታይም፡፡ ከልጃገረዶቹ መካከል አንዳንዶቹ በንቃት ላይሳተፉ ይችላሉ፡፡ በመሆኑም፡-
    አርኬ 22፡- ሳዱላ ሁላ ተገትረሽሽ፣
ከቁንጮጮሽ ላይ ወፍ አራብሽ፣
ጎንበስ በይና ልበስልሽ፡፡ 
እያሉ በመዝፈንም ሆነ በድልቂያው በንቃት እንዲሳተፉ ያሳስቧቸዋል፡፡ ከመካከላቸውም ቆም ገተር የሚሉና በሚዘፍኑበት ጊዜ ፡-
     አርኬ 23፡- እነዚህ ልጆች አንቀላፋቸው፣
                ጥሬ በስጋ አቅርቡላቸው፣ 
                 እየተንጓጓ እንዲያነቃቸው፡፡ 
በማለት ወጣቶች ለመብሉ እንጅ ለጭፈራውና ለድልቂያው ደንታ የሌላቸው መሆኑን በመግለፅ ለጨዋታው በሙሉ ስሜትና ፍላጎት እንዲነሳሱ በማሳሰብ ፈዛነታቸውን እየጠቆሙ ይሳለቁባቸዋል፡፡
አካላዊ ቁንጅና ከመልክ ጋር ተስማምቶ በአንድ አካል ላይ ሲገኝ የተመልካችን እይታ ሊማርክ የሚችልበት አጋጣሚ ሰፊ ይሆናል፡፡ ቅላት፣ ጠይምነት፣ ጥቁረት፣ ቀይዳማነት፣ በሚከተሉት ቃል-ግጥሞች በተለያየ መንገድ ተንፀባርቋል፡፡ እነዚህን መልኮች ያሏቸው ሰወች ከሚያምር ተክለ ሰውነት ጋር ተዋህደው ሲታይ ተመልካችን ይስባሉ፡፡ እንደ ባህሉም ቃል-ግጥሞች እየተፈጠሩ ይዘፈንላቸዋል፡፡ ለፍቅር ይመረጣሉ፣ ይወደዳሉ ማለት ነው፡፡ ከዚህ ቀጥሎ የምናያቸው ቃል-ግጥሞች 

የፋችር ቃላዊ ግጥሞች አቀራረባቸው ጥያቄና መልሳዊ የሆኑና ቅኔያዊ ወይም እንቆቅልሻዊ አካሄድ ያላቸው ናቸው፡፡ የሚከወኑትም ከአሆላሌ ጨዋታ ፍፃሜ በኋላ ወደየቤታቸው በሚወስደው መንገድ በተመረጠ ቦታ ላይ ሆኖ በሴቷና በወንዱ ሆኖ በምልልስ ነው፡፡ የጨዋታው አላማ ወንዱ ሴቷን የከንፈር ወዳጅ እንድትይዝ ዘግቶ ለማስቀም ሲሆን እሷም ብትሆን ከምትወደው ወዳጇ በፋችር ምክኒያት ተዘግታ እንድትለያይ ስትል ነው፡፡
የፋችር ግጥሞች ይዘት በተለያዩ ርዕሰ ጉዳዮች ላይ ያተኮሩ ናቸው፡፡ ከነዚህ ውስጥ የተወሰኑትን እንመለከታለን፡፡አንዲት በፋችር የተዘጋች ልጃገረድ ከዘጊው ጎረምሳ ለማምለጥ ስታስብ እንዲህ ብላ ትጠይቀዋለች፡፡
    አርኬ 38፡- ሶስት አፈከፋታ ሁለት አፈ ለምለም፣
              የዚህን አፈታት የሚችለው የለም፣
ይህንን ካልፈታህ፣
ጥፋልኝ ከፊቴ ብልሀትም የለህ፡፡ 
ጎረምሳው ቀድሞውንም በፍችር የዘጋት የራሱ ለማድረግ ነውና አሁንም የሱው እንደሆነች ለማቆየት ይችል ዘንድ የተጠየቀውን ፍችር መመለስ ይጠበቅበታል፡፡ በመሆኑም፡-
    አርኬ 39፡- ሶስት አፈከፋታ የወንዶች ሱሪ ነው፣
              ሁለት አፈ ለምለም ሀምሌ ነሀሴ ነው፣
              ይህንን ፈታሁኝ ብጫውትሽ ምነው ፡፡
በማለት ይመልስላታል፡፡
የፋችር ቃል ግጥሞች ተምሳሌታዊ በሆነ መልኩ ከውበትና ከአካል ክፍሎችም ጋር ተያይዘው ይቀርባሉ፡፡ ጠያቂዎቹ ሴቷ ወይም ወንዱ ሊሆኑ ይችላሉ፡፡ ከዚህ ጋር በተያያዘ፡-
     አርኬ 40፡- የቀይ ላም ወተት ሸወቴ ሸወቴ፣
     ሴቷ፡-      የጥቁር ላም ወተት ሸወቴ ሸወቴ ፣
	
               የነጭ ላም ወተት ሸወቴ ሸወቴ፣ 
               ይህንን ካልፈታህ ገለል በል ከፊቴ ብላ ስትጠይቅ

    ወንዱ፡- የቀይ ላም ወተት ማሩ ከንፈርሽ ነው፣
           የጥቁር ላም ወተት ያ ዞማ ፀጉርሽ ነው፣
           የነጭ ላም ወተት በረዶው ጥርስሽ ነው፣
           ይኸው ፈታሁልሽ መጣሁ ልጫወትሽ ነው፡፡ 
ብሎ መመለስ ይጠበቅበታል፡፡
ፋችር የመጠየቁ ሂደት የሴቷ ብቻ ሳይሆን የወንዱም ጭምር መሆኑ ቀደም ሲል ተገልፆል፡፡ በመሆኑም ከፍቅረኛው ለመለየት የሚፈልግ ወጣት የከንፈር ወዳጁን /ፍቅረኛውን/ ፋችር እንድትፈታለት የሚጠይቅበት አጋጣሚም አለ፡፡ ይህንን አስመልክቶ፡- 
ወንዱ    መንቶ 41፡- የበርበሬ ጠላ የበላው ሸሆቴ፣
ይህንን ካልፈታሽ ልለይሽ ነው እቴ፡፡
ብሎ በመዝፈን እንድትነግረው ካልሆነ ግን ፍቅረኛነቱን እንደሚያቋርጥ በመግለፅ ይጠይቃል፡፡ልጃገረዲቱም የከንፈር ወዳጇን ላለማጣትና የፋችር እውቀት ችሎታዋን ለማስመስከር ስትል ምላሽን መስጠት ይጠበቅባታልና፡-
መንቶ42፡- የበርበሬ ጠላ የጋሜቹ ደም ነው፣
የበላው ሸሆቴ የጦሩ ጥምጥም ነው፡፡ 
ይህንን ፈትቸ ብጫወትህ ምነው፡፡ በማለት መልሳ ፍቅረኛዋ ከሷ ተለይቶ እንዳይሄድ ታግባባዋለች፡፡የአሆላሌ ጨዋታንም እጅግ ተወዳጅ አስገራሚና ማራኪ ከሚያደርጉት አንዱ ይኸው የፋችር ግጥም ነው፡፡ አቀራረቡም የጨዋታውን ጥበባዊነት የበለጠ ያጎላዋል፡፡

ይህ ጥናት በአምባሰል ወረዳ ባሉት ቆላማ አካባቢዎች በሚኖረው ማህበረሰብ ላይ የተደረገ የአሆላሌ ጨዋታ ቃላዊ ግጥሞች ጥናት ነው፡፡ በተደረገው ጥናትም ሶስት ፋይዳወች ያሏቸው የአሆላሌ ጨዋታ ቃል-ግጥሞች የተሰኙ ሲሆን በዚሁ መሰረት የእነዚህ ቃል-ግጥሞች ታሪካዊ፣ ባህላዊ፣ ስነ-ልቦናዊ መልዕክቶቻቸውን በትንተናው ውስጥ ለማሳየት ተሞክሯል፡፡ በመሆኑም የጥናቱ ማጠቃለያ እንደሚከተለው ቀርቧል፡፡
ይህ ጥናት በአሆላሌ ጨዋታ ቃል-ግጥም ላይ የተደረገ አይነታዊና ትንተናዊ ጥናት ነው፡፡ በመግቢያው ላይ እንደተገለፀው፣ ጥናቱ አንድ አብይ አላማና ሌሎች ንኡስ አላማወች ያሉት ሲሆን አብይ አላማውም የአሆላሌ ጨዋታ ቃላዊ ግጥሞችን መሰብሰብ፣ መመደብና ከተግባራዊ መዋቅራዊ አንፃር ትንተና ማድረግ ላይ ያተኮረ ነው፡፡ በዚህ መሰረት ከ61 በላይ የሚሆኑ፣ በልዩ ልዩ ጉዳዮች ላይ የተገጠሙ ቃል-ግጥሞችን መስክ ላይ መሰብሰብ ተችሏል፡፡ እነዚህ ቃል-ግጥሞች በውስጣቸው ካለው መረጃ በመነሳት በ3 ምድቦች በመመደብ እያንዳንዱን ምድብ በማብራራት ገለፃ ተደርጓል፡፡ የመጀመሪያው ምድብ የሙገሳና የውዳሴ ሀሳቦችን የማንፀባረቅ ፋይዳ ያላቸው ቃል-ግጥሞች የተደራጁበት ነው፡፡ 
እነዚህ የሙገና የውዳሴ ቃል-ግጥሞች በተለያዩ ነገሮች ላይ የተመሰረቱ ሆነው አንዳንዶቹ በጥናት የተከለሉትን አካባቢወችና በአካባቢው ይኖሩ የነበሩ ግለሰቦች ጋር ተያይዘው የተፈጠሩ ማሞገሻወችና ማወደሻወች ናቸው፡፡ 
እነዚህ ሰወች በአካባቢው በህይወት የነበሩ፣ በማህበረሰቡ ዘንድ ዝናቸው ይታወቅ የነበሩ ሲሆን፣ በተለይ በጉብዝናቸውና በቁንጅናቸው ይታወቁ የነበሩ ናቸው፡፡ ለዚህ አይነት ተግባር የሚውሉ ቃል-ግጥሞች በስነ-ፀሁፍ ተመራማሪወች ዘንድ የሚነሳ ግጥሞች Praise poems/ ይባላሉ፡፡ ለምሳሌ okpewho <<የሙገሳ ግጥሞች በአንድ አገር ወይም በአንድ ሰው አድናቆት ላይ የተመሰረቱ ሆነው፣ በተለይ በማህበረሰቡ አባላት መካከል የተለየ ክብር ያላቸው ሰወች የሚመለከቱ ናቸው፡፡ /1992፣ 142/ ብለዋል፡፡ የመሞገሰና የማወደሻ አጋጣሚወቹም ባህላዊ፣ አጋጣሚወች ማለትም ሰርግ፣ የስራ አካባቢወችና አመት በአላት ናቸው፡፡ 
ስንፋናን የመተቸት ፋይዳ ያላቸው ቃል-ግጥሞች ሁለቱም የማህበረሰብ ክፍሎች ማለትም ሴቶችንና ወንዶችን የሚተቹ ሆነው ታይተዋል፡፡ ሴቶችን የሚተቹት ግጥሞች ትኩረታቸው ከሴትነት ሙያ ጋር የተያያዙና ብኩንነትን ወይም ቁጠባ አለማድረግን የሚያመለክቱ ናቸው፡፡ ወንዶችን የሚመለከቱት ትችታዊ ቃል-ግጥሞች ደግሞ ትኩረታቸው ከግብርና ስራ ጋረ ተያይዞ /ከወንዳወንድነት፣ ከጉብዝና/ ጋር ተያይዞ የሚታየውንም ድክመት የሚያንፀባርቁ ናቸው፡፡ እነዚህ ግጥሞች በዚህ ሳቢያ የሚታዩትን ሴሰኝነትን፣ ጣልቃ ገብነትን፣ ጠባቂነትን ወዘተ የማተት አላማ ያላቸው ሆነው ተገኝተዋል፡፡
እንደነዚህ አይነት ቃል-ግጥሞች በማህበራዊ ትችት ላይ ያነጣጠሩ ስለሆነ ባንድ በኩል ለተናጋሪው የመተንፈሻ አጋጣሚ የሚፈጥሩ ሲሆን ለአድማጩ ደግሞ የማስጠንቀቂያ መልዕክት የተላለፈባቸው ናቸው፡፡ በመሆኑም በዚህ ምድብ ውስጥ ያሉ ቃል-ግጥሞች የማህበረሰቡ አባላቶች መልካም ባህሪያትን እንዲላበሱ፣ መልካም ያልሆኑትን እንዲያስወግዱ የሚያስተምሩና የሚያስጠነቅቁ ናቸው፡፡  
ከጀግንነትና ከፈሪነት ጋር ተያይዘው የተገጠሙት  ቃል-ግጥሞች ሁሉም ማለት በሚችል ሁኔታ ወንዶች ላይ ብቻ ያተኮሩ ናቸው፡፡ ይህም የአካባቢውን ማህበረሰብ የሚጠቁሙ መሰረታዊ ጉዳይ የተንፀባረቀበት ነው፡፡ ማህበረሰቡ በወንዳዊ አስተሳሰብ የተገነባ የወንድና የሴት ተግባር ምን መሆን እንዳለበት በህይወት ልምዱ ያዳበረው አስተሳሰብ እንደሆነ መረዳት ይቻላል፡፡ ማህበረሰቡን ይጋጥሙት በነበረት ልዩ ልዩ ግጭቶች ሳቢያ አባላቱ በዚህ አስተሳሰብ እንዲታነፁ ያደረጋቸው ይመስላል፡፡ ጥቃትን መከላከል የወንድ ድርሻ ነው፡፡ ቤተሰብን፣ ጓደኛን በአጠቃላይ አካባቢያዊ ችግሮችን የመከላከል ማህበራዊ ግዴታ የተሰጠው ለወንድ ነው ማለት ይቻላል፡፡ ፈሪነትን የሚተቹትም እንዲሁ ወንዶች ላይ ያተኮሩ ናቸው፡፡ አካባቢ፣ ከቤተሰብ፣ ከጓደኛ ወዘተጋር ተያይዞ ለሚያጋጥሙት ችግሮች እንደ ማህበረሰብ አባልነቱ የራሱ ድርሻ የማይወጣ ሆኖ ሲገኝ በቃል-ግጥሞች ይሰደባል፣ ይተቻል፡፡ በመሆኑም ከጀግንነትና ከፈሪነት ጋር የተያያዙትን ቃል-ግጥሞች የሚያረጋግጡት ይህንን ማህበራዊ ልማድና እውነት ነው፡፡ 
ፍቅር ለአንድ ነገር ያለን አወንታዊ ስሜት ሲሆን መገለጫውንም ስለነገሩ መልካም ማሰብን ማድነቅ፣ የመሳሰሉትን የሚያካትት ይሆናል፡፡ 
አካላዊ ቁንጅናንና ፍቅርን የሚያሳዩት ቃል-ግጥሞች ሁሉም የሴትን ልጅ ውጫዊ ገፅታ አጉልተው የሚያሳዩ ሆነው ተገኝተዋል፡፡ የሴትን ልጅ የሰውነት ክፍሎች ከራስ ፀጉር ጀምሮ በዘይቤያዊ ቋንቋ ይገልፃሉ፡፡ ዘይቤወቹም አካላዊ ቁንጅናን ውበትን አጉልተው በማሳየት ቁንጅናና ውበት ተጨባጭነት እንዲኖረው አድርገዋል፡፡ 
በየመንቶወቹና በየአርኬወቹ ውስጥ የታዩት የጥላቻና የማንኳሰስ ሀሳቦች የተንፀባረቁባቸው ቃል-ግጥሞች በሴቶችና በወንዶች ላይ የተሰሩ ናቸው፡፡    
በአጠቃላይ በዚህ ጥናት ውስጥ እንደታየው   የአሆላሌ ጨዋታ ቃል-ግጥም የሚከተሉት ዋና ዋና ፋይዳወች እንዳሉት ለመረዳት ተችሏላ፡፡
1. መልካም ባህሪያትን፣ ተግባራትን፣ ጀግንነትን፣ የማበረታታትና እንዲሁም ልዩ ልዩ አካባቢወችን የማወደስና የማሞገስ ጥቅም አለው፡፡
2. ጥሩ ያልሆኑ ተግባራትን ማለትም ፍርሀትን፣ ስንፍናን፣ ሴሰኝነትን የመሳሰሉትን ማህበራዊ ችግሮች የመንቀፍና የመተቸት፡፡
3. አካላዊ ቁንጅና ውበት፣ እንዲሁም ፍቅርን በመግለፅ አጉልቶ የማሳየት፣
4. ቆየት ያሉ ታሪኮችን በመመዝገብ ታሪካዊ ሁኔታወችን ለማስታወስና ለትውልድ ለማስተላለፍ ይረዳል፣
5. ማህበረሰቡ ያጋጠሙትን ተፈጥሮአዊና ሰው ሰራሽ አጋጣሚወችን ሰብአዊ እና ስነ-ልቦናዊ ጉዳዩችን ለማሳየት ይጠቅማል፡፡
6. በየጊዜው የሰው ልጅ የሚፈታተኑትን ወቅታዊ ማህበራዊ ችግሮችን ለመመዝገብና ለመግለፅ ይረዳል፡፡
በአጠቃላይ የአሆላሌ ጨዋታ ቃል-ግጥም አንድ ማህበረሰብ ያለፈበትን ማህበረ-ባህላዊ፣ ስነ-ልቦናዊና ታሪካዊ ገጠመኞችን ዘግቦ የመያዝ ጠቀሜታ ያለው ነው፡፡


[bookmark: _Toc526870548]5.2.የይሁንታ አስተያየት
በአሆላሌ ጨዋታ አካማይነት ወጣቶች ተቀራርበውና በህብረት ሆነው በመጫወት የሚዝናኑበት፣ የፍቅር ጓደኝነት የሚመሰረቱበትና ስለ ዘመኑ ያላቸውን ስሜት የሚያንፀባርቁበት ነው፡፡ ይህ አይነቱን የህዝብና በተለይም ደግሞ የወጣቱን ክፍል ስሜትና ፍላጎት የሚያንፀባርቅ የስነ-ፀሁፍ ዘውግ ለህብረተሰቡ ከሚሰጠው ጥቅም አንፃር ለትውልድ ይተላለፍ ዘንድ ሰብስቦና መዝግቦ ማቆየት ተገቢ ነው፡፡ 
ምክንያቱም ስነ-ፅሁፍ ከትውድል ወደ ትውልድ በሚተላለፉበት ወቅት በማህበረሰቡ ዘንድ ሊከሰት በሚችለው የአኗኗር ለውጥ የዘመኑ ሳይንሰና ቴክኖሎጅ የሚያሳድረው ተፅኖ በመርሳት፣ በመዘንጋት ወዘተ ሊለወጥና ሊጠፍ ስለሚችል ነው፡፡ በመሆኑም የሚመለከታቸው አካሎች በተለይም ደግሞ ባህልና ቱሪዝም ሚኒስቴር የቋንቋወች አካዳሚና በዘርፉ የተሰማሩ ባለሙያዎች ስነ-ፀሁፍን ሰብስቦና መዝግቦ ለትውልድ ለማቆየት የሚደረጉ ጥናቶች ተጠናክረው እንዲቀጥሉ የየድርሻቸውን ቢወጡ የተሻለ ይሆናል፡፡ 

ማሞ ተፈራ <<በመኸርወቅት የሚፈፀሙ ሀገረ ሰባዊ እምነቶች ፋይዳና ቃል ግጥሞች ይዘት ትንተና በዳንግላ ወረዳና አካባቢ>>አዲስ አበባ ዩኒቨርሲቲ የኢትዮጵያ ቋንቋዎች ስነ ጽሑፍና ፎክሎር ትምህርት ክፍል፣ 2002 ዓ.ም፡፡















[bookmark: _Toc526870550]አባሪ1. የሙገሳና የውደሳ ቃል-ግጥሞች
[bookmark: _Toc525365362][bookmark: _Toc526870551]1.1. አካባቢንና ወጣቶችን /ጎልማሶችን/ የሚያሞግሱና የሚያወድሱ
መንቶ 1፡- ሀረ ጎራው ላይ አይበቅልም ሰገድ፣
          ከጎፈሬው ላይ ዝሁርን ልስገድ፡፡
አርኬ 2፡- እንደ አንተ ያለ ልጅ እንደአንተ የሚያምር፣
እንኳን በሀገሩ ሞልቶ በሰፈር፣
ሌላመች አጥቸ ካንተ ጋር ልብረር፡፡
መንቶ 3፡- የቆላ ደረባ ይመረጋል በበት፣
          ጎፈሬው ይመስላል ንብ የሰፈረበት
መንቶ 4፡- ያይኑ አገላለጥ የጥርሰ ሃሩ፣
          በዶሮ ጩኸት ይላል ብረሩ፡፡
መንቶ 5፡-. አምባሰል ሆኜ ሀይቅን ልዝዘው፣ 
           ከንፈሩ እንደጤና የተንቆረዘዘው፡፡
የቆላ ደረባ ይመረጋል በበት፣
ጎፈሬው ይመስላል ንብ የሰፈረበት፡፡
[bookmark: _Toc525365363][bookmark: _Toc526870552]1.2. ልጃገረዶች እርስ በርሳቸው የሚሞጋገሱበት
                    መንቶ 6፡ ድቤው እንቢ አለ አልነብም ብሎ፣
                               እገሌ አበሉ የለችም ብሎ፡፡

                    መንቶ 7፡ እገሌ አበሉ የሌለችበት፣
                               ምኑን ደስ ብሎኝ ልጫወትበት፡፡
                    መንቶ 8፡ እገሌ አበሉ ሎሚወስዳለች፣
                             ያንን መጣችሁ አንሱኝ ብላለች፡፡
መንቶ 9፡ በሁለት ጋሜዋ ወለባዋን ሽጣ፣
ህዝቡን ገደለችው ነሽጣ ነሽጣ፡፡ 
[bookmark: _Toc525365364][bookmark: _Toc526870553]1.3. ከተለያዩ የሰውነት መልኮች ጋር ተያይዘው የተገጠሙ
መንቶ 10. ነጫጭ ላም ያለው ቀይ ሴት ያገባ፣
	ይኖራል ዘላለም ጀነት እንደገባ፡፡

መንቶ 11. እንደተመታ ሰው ደም እንደጠለቀው፣
የገላዋ ቅላት /ጥራት/ ቀሚሷን ዘለቀው፡፡

መንቶ 12. በሳንቃው ቀዳዳ ቢታየኝ ደረቷ፣
         እኔስ ብየነበር ተቃጠለ ቤቷ፡፡

አርኬ 13. ራቴንም በላሁ በኑግ አጣብቄ፣
ምሳየንም በላሁ በኑግ አጣብቄ፣
ጥቁር መወደዱን እኔመች አውቄ፡፡

መንቶ 14 ያደረ እንጀራ እና ጥቁር ሰው አንድነው፣
          ለአይን አይመስልም እንጅ ለበላው ጤናነው፡፡

መንቶ 15 የጠይም አደራ አታኑሩብኝ፣
          እበላታለሁኝ ይሉኝታም የለኝ፡፡

መንቶ 16 የጠይም አደራ አኑረው ኸቤቴ፣
          ሲርበኝ በላኋት ሲታጠፍ አንጀቴ፡፡

መንቶ 17 ጠይም ተፈትፍቶ ሲበሉ ደርሸ፣
          ይበቃሀል አሉኝ አንዴ ጎርሸ፡፡

[bookmark: _Toc525365365][bookmark: _Toc526870554]1.4. የፍቅር ስሜትን የሚገልፁ ቃል-ግጥሞች
መንቶ 18 እነጋ እነጋ ሲል ፍቅር አስለምዳኝ፣
በአባቷ እምላለሁ አባቴን አስከዳኝ፡፡

መንቶ 19 እህህ ነው እንጅ ያከሳው ደረቴን፣
መች ሳልበላ አድራለሁ አንድ እንጀራ እራቴን፡፡

መንቶ 20 ከሳሁ መነመንኩኝ ነጭ እንጨቴ ወጣ፣
 እንግዲህ ቢሸጡኝ ዋጋም አላወጣ፡፡

መንቶ 21 አባቷ ይላሉ በላይሽ በላይነሽ፣
          እኔም እላታላሁ ከልቤላይ ተነሽ፡፡

መንቶ 22 ሰው ወድጀ አላውቅም አምላክ ከፈጠረኝ፣
           ልወድ ነው መሰል ልቤን ባርባር አለኝ፡፡

መንቶ 23 እሷም ጠይም አሳምንጣፏ ጥቁር፣
           ያብሰከስከኛል እንደ ነፍሰጡር፡፡

[bookmark: _Toc525365366][bookmark: _Toc526870555]1.5. የልጃገረዶቹ የጥርስ፣ የከንፈር፣ የአይን ተፈጥሮአዊ ውበት ጎልቶ የተገለፀባቸው፣
  መንቶ 24፡- አንችየ ጥርስሽን ምኑ ሞቶበታል፣
             ሀሩን አገልድሞ ንጣቱ ገሎታል፡፡
 አርኬ 25፡- በጩቤተወግቶ ይድን የለም ወይ ሰው፡-	
            በአንካሴ ተወግቶ ይድን የለም ወይ ሰው፤
            እንዴት በመሳቂያ በጥርስ ይሞታል ሰው፡፡

  መንቶ 26፡- ትላንትና ማታ ዛሬ ሌሊት በልሜ፤
             ከጥርሷ ውቅራት ከዘርፉ ላይ ቆሜ፣

  መንቶ 27፡- አይኗ ሙጫ ሙጫ በጣም አያስዋሽም፣
             ከተመለከተ ሳይገል አያመሽም፡፡

  መንቶ 28፡- ጉም አይጠነጠን ውሃ አይዘገን፣
             በአይኗ ገርፋኝ ኸደይ ሰንበር እንዳይሆን

  አርኬ 29፡- አሁን አይኗ መጣ ተልኳል መሰለኝ፣
            አሁን ጥርሷ መጣ ተልኳል መሰለኝ፣
             እስቲ ግባ በሉት መልክቱን ይንገረኝ፡፡

  አርኬ 30፡- አይኗ የሚመስለው የንጋት አጥቢያት፣ 
            ጥርሷ የሚመስለው የጊደር ወተት፤
             ከሷ ጋር አድሬ ሲነጋ ልሙት፡፡

  አርኬ 31፡- ከንፈሯን ሲስሙት ጉንጯ ይላል ስርቡቅ፤
            አደረች ሌሊቱን እኔ እውጥ፣ እኔ እውጥ፣
              አደርን ሌሊቱን እኔ ውጥ እኔ ውጥ፡፡

  አርኬ 32፡- ትርንጎም እንዳትይ ትርንጎ ገላ አለሽ፣
             ሎሚም እንዳትይ ሎሚ ከንፈር አለሽ፣
             ለምን ሰኞ ሰኞ ጎልቦ ትመጫለሸሽ፡፡

   አርኬ 33፡- አስራ ሁለት ነው ያንገቷ ቅርድ፣
ማሽላም አትበላ ጤፉንም የግድ፣
ጠላም አትጠጣ ጠጁንም የግድ፡፡

 መንቶ 34፡- አይኗም እንኳን እንኳን ጥርሷም እንኳን እንኳን፣
               መከዳው ደረቷ ያስተካክላል ድንኳን፡፡

     መንቶ 35፡- የቁልቁለት መንገድ ለጅብ አይመችም፣
                ጡቷ ከደረቷ ያለው  ግችም ግችም፡፡

     መንቶ 36፡- ሳንቃው ደረቷ ነው የጣለው ሰውን፣
                እስቲ ሸሸግ አርጉት ያጡት እንደሆነ፡፡

   መንቶ 37፡- በዋ ንጉስ ጋሌ ስንደዶ ማለፊያ፣
              ወገቧ ቀጭን ነው እንደ አሳ ማጥለፊያ፡፡

መንቶ 38፡- ባቷ ተረከዟ ስጋው ተነባብሮ፣
 ወገቧ ቀጭን ነው አልበላም ወይ አብሮ፡፡

መንቶ 39፡- ወገቧ እንደጭራ የመነመነው፣
ይበጠሳል ብየ እኔም አላምነው፡፡
መንቶ 40፡- ስትሄድ ደንቦል ደንቦል ስተኛ ወርድ የላት፣
እንደ ደጋ እንጆሪ መጠገቢያም የላት፡፡

   መንቶ 41፡- እንኳን አርግዛና ሽል ይዛ በሆዷ፣
ደንቦል ደንቦል ነው ወትሮም አካሄዷ፡፡
[bookmark: _Toc525365367][bookmark: _Toc526870556]2. የነቀፌታ ቃል ግጥሞች
[bookmark: _Toc525365368][bookmark: _Toc526870557]2.1. ወንዶችን ብቻ የሚተቹ
መንቶ 1፡- ከብት እረኛው ልጅ ሲያቀብልሽ፣
          በይው በጥፊ በግራ እጅሽ፡፡

አርኬ 2፡- ይኼ ምን ይላል አንጉሊሊቴ፣
         ወይ እንደ እናቱ ጥጥ አይባዝቴ፣
         ወይ እንደአባቱ እርፍ አይጎትቴ፡፡ 

አርኬ 3፡- ይሄ ምን ይላል ጎፈሬው ዋሾ፣
         ሲሸሽ አየነው ጌሾ ለጌሾ፡፡
ይሄ ምን ይላል ጎፈሬው እንቅብ፣
         ሲሸሽ አየነው ቅብቅብ ለቅብቅብ፡፡

መንቶ 4፡- አጤ ዝርጥርጥ ወግድ ከፊቴ፣
አቅለሸለሽኝ መጣ ትፍቴ 

መንቶ 5፡- እንኳን ላንተ እና ለደጋን ወገብ፣
           ለነጉብልም አንበረከክ /አንገበገብ/፡፡ 

መንቶ 6፡- ምን ታየኛለህ አሸቅበህ፣
እሳት የበላው ጎማ መስለህ፡፡

መንቶ 7፡- እንጨትስ መሰበር የደቦብሻ፣
          ምን ብሎሽ ሄደ ያጥቁር ውሻ፡፡

መንቶ 8፡- እንጨትስ መስበር የጋም የጋም፣
          ምን ብሎሽ ሄደ ያልጋጋም፡፡

መንቶ 9፡- ጀግና የጀግና ፈሪ የአዛብ ነው፣
ሰርቀው ቢስሙት ልጋጉ እዳ ነው፡፡ 

2.2. [bookmark: _Toc525365369][bookmark: _Toc526870558]ልጃገረዶቹእርስበርሳቸውየሚነቃቀፉበት
               አርኬ 10፣ ምንድን ያደርጋል ጆፌ ቢበዛ፣
                         ካልወዘወዙት የለውም ለዛ፣
                         ያንችንስ ራስ ለኔ ቢሰጠኝ፣
                         ያንችንስ ዳሌ ለኔ ቢሰጠኝ፣
                         አሳይሽ ነበር ሲወጠውጡኝ፡፡
   መንቶ 11፡- አንቺ ልጅዪ ልቀቂላት፣
             እሷም እንዳንቺ ሱስ አለባት፡፡ 

   አርኬ 12፡- እንደ ባጅኝ ጎመን የተንሰረፈፍሽው፣
             እንደ ገንቦ ጠላ የተንከረፈፍሽው፣
             አንቺ የኔን ወዳጅ እንዴት ተመኘሽው፡፡

    አርኬ 13፡- ሳዱላ ሁላ ተገትረሽሽ፣
ከቁንጮጮሽ ላይ ወፍ አራብሽ፣
ጎንበስ በይና ልበስልሽ፡፡ 

     አርኬ 14፡- እነዚህ ልጆች አንቀላፋቸው፣
                ጥሬ በስጋ አቅርቡላቸው፣ 
                 እየተንጓጓ እንዲያነቃቸው፡፡ 
3. [bookmark: _Toc525365370][bookmark: _Toc526870559]የፍችርቃልግጥሞች
    አርኬ 1፡- ሶስት አፈከፋታ ሁለት አፈ ለምለም፣
              የዚህን አፈታት የሚችለው የለም፣
ይህንን ካልፈታህ፣
ጥፋልኝ ከፊቴ ብልሀትም የለህ፡፡ 

    አርኬ 2፡- ሶስት አፈከፋታ የወንዶች ሱሪ ነው፣
              ሁለት አፈ ለምለም ሀምሌ ነሀሴ ነው፣
              ይህንን ፈታሁኝ ብጫውትሽ ምነው ፡፡

     አርኬ 3፡- የቀይ ላም ወተት ሸወቴ ሸወቴ፣

     ሴቷ፡-      የጥቁር ላም ወተት ሸወቴ ሸወቴ ፣
	
               የነጭ ላም ወተት ሸወቴ ሸወቴ፣ 
               ይህንን ካልፈታህ ገለል በል ከፊቴ ብላ ስትጠይቅ

    ወንዱ፡- የቀይ ላም ወተት ማሩ ከንፈርሽ ነው፣
           የጥቁር ላም ወተት ያ ዞማ ፀጉርሽ ነው፣
           የነጭ ላም ወተት በረዶው ጥርስሽ ነው፣
           ይኸው ፈታሁልሽ መጣሁ ልጫወትሽ ነው፡፡ 

ወንዱ    መንቶ 4፡- የበርበሬ ጠላ የበላው ሸሆቴ፣
ይህንን ካልፈታሽ ልለይሽ ነው እቴ፡፡

መንቶ5፡- የበርበሬ ጠላ የጋሜቹ ደም ነው፣
የበላው ሸሆቴ የጦሩ ጥምጥም ነው፡፡ 









[bookmark: _Toc526870560]
አባሪ 2፡. የእንግሊዘኛና የአማረኛ ሙልያ ቃላት፣
ከእንግሊዘኛ የተተረጎሙ ቃላት፣
· ማህበራዊ					= Social
· ገፅታዎች					= Features
· አካባቢያዊ ስያሜዎች (ስሞች)		= Local Names
· ስነ-ዘዴዎች					= Methdologies
· መንቶ						= Couplet
· ክለሳ ድርሰት				= Review lstevature
· ንድፈ-ሃሳብ					= Theories
· ስነ-ልቦና ትንተና				= Psychoandytic
· የስራ ተግባር					= Laboring Acrivity
· ታሪካዊ ጠቀሜታ				= Historical usage
· እይታ						= Persperctive
· ዋጋ (ጥቅም) ያለው				= Valuable
· ታሪካዊ መረጃ				= Historical data
· የቃል ባህል					= Oral Tradition
· የቃል ግጥም ቅርፆች (አይነቶች) 	= Forms Of Oral Poetly	
· ምደባ						= Classification
· ትንተናና ትርጎማ				= Andlysis nad Interetaion
· ብያኔ						= Definition
· ቃል ግጥም					= Oralpoetry



[bookmark: _Toc526870561]አባሪ 3፡ለቃለ መጠየቅ የቀረቡ ጥያቄዎች
1. የአሆላሌ ጨዋታ ጥንት አመጣጡ እንዴት ነበር?
2. የዚህ ጨዋታ የመከሰቻ አጋጣሚውስ መቸ ነው?
3. የአሆላሌ ተጫዋች አለባበስና አጋጊያጥ ምን ይመስላል?
4. ጨዋታውን ለማካሄድ የሚያስፈልጉ ቁሳቁሶች ምን ምን ናቸው?
5. የጨዋታው የአከዋወን ስርዓት ምን ይመስልላ? በተጓዳኝ የሚከናወኑትስ?
6. የአሆላሌ ጨዋታ ግጥሞች በምን በምን ዙሪያ ላይ ያጠነጥናሉ?
7. በዚህ ጨዋታ ላይ ከሚነገሩ ግጥሞች የሚያስታውሷቸውን ሊናገሩ ይችላሉ?
8. ስለ ውጫሌ ከተማ አመሰራረትና አሁን ስለምትገኝበት አጠቃላይ ሁኔታ ቢያብራሩልኝ?
9. በውጫሌና አካባቢዋ ቀበሌዎች ስለሚዘወተሩ ባህላዊና ልማዳዊ ክንውኖች የሚያውቁትን ቢነግሩኝ?











[bookmark: _Toc526870562]አባሪ፡- 4፡ ቃለ-መጠይቅ የተደረገላቸው ሰዎች ስም ዝርዝር

	ተ/ቁ
	የተጠያቂው ስም
	ፆታ
	ዕድሜ
	በቀሌ
	ስራ

	1
	መቆያ ዘሊቅ
	ሴ
	68
	ማርዬ
	የቤት እመቤት

	2
	አሚናት አውለው
	ሴ
	60
	ውጫሌ
	የቤት እመቤት

	3
	አንዳርጌ አበይ
	ወ
	50
	ውጫሌ
	መምህር የአካባቢ ተወላጅ

	4
	መ/ር ፍቅረ ዩሃንስ ገብረ ህይወት
	ወ
	58
	ውጫሌ
	የደብር አስተዳዳሪ

	5
	አባ ወልደ ሰንበት ገብረ ማሪያም
	ወ
	46
	ጎልቦ
	የካህናት መምህር

	6
	ሸህ ኡመር ዘይኑ
	ወ
	72
	ሮቢት
	የአካባቢ ተወላጅና የቀበሌ ቃዲ

	7
	መሰረት አጎናፍር
	ሴ
	38
	ሮቢት
	የመንግስት ሰራተኛ

	8
	አብዱ ሰይድ 
	ወ
	29
	ጎልቦ
	ገበሬ

	9
	ወንድየ አክሊሉ
	ወ
	30
	ጎልቦ
	ገበሬና ነጋዴ

	10
	ሀይሌ ይመር
	ወ
	38
	ውጫሌ
	የመዘጋጃ ቤት ሰራተኛ

	11
	ወንዶሰን አህመድ
	ወ
	45
	ውጫሌ
	ወረዳ ትምህርት ጽ/ቤት

	12
	አራጋው ይመር
	ወ
	48
	ውጫሌ
	ወረዳ ባህል ቱሪዝም ጽ/ቤት

	13
	ሰለሞን ዘውዱ
	ወ
	40
	ውጫሌ
	የግል ተዳዳሪ

	14
	ሸህ ሙሄ ዳውድ
	ወ
	51
	ማርዬ
	ቁራአን ማቅራት

	15
	ሉባባ ሰይድ
	ሴ
	26
	ማርዬ
	ስራ ፈላጊ

	16
	ዘሪቱ መኮንን
	ሴ
	30
	ዳውቻ
	ስራ ፈላጊ

	17
	ሙደሲር ሰይድ
	ወ
	24
	ቁንጥሮ
	ገበሬ

	18
	ዘነበች አረጋ
	ሴ
	30
	አብሎጊያ
	የግል ተዳዳሪ

	19
	የሱፍ እንድሪስ
	ወ
	32
	አባጅበን
	የአማረኛ መምህርና የአካባቢ ተወላጅ

	20
	ደመቀ በየነ
	ወ
	43
	ውጫሌ
	የወረዳ መንግስት ኮሙኒኬሽን ጽ/ቤት 

	21
	ብስራት አሰፋ
	ሴ
	29
	ውጫሌ
	የአማረኛ መምህርና የአካባቢ ተወላጅ












[bookmark: _Toc526870563]አባሪ፡- 5የግጥምና ወይም የአርኬ (አንጓ) ስሞች (መጠሪያ ቃላት)

	አማረኛ
	English
	ትርጉም

	መንቶ
	Conplet
	ባለ 2 ስንኝ አንጓ ወይም ግጥም

	ሦስቶ
	Tercet (Triplet)
	ባለ 3 ስንኝ አንጓ ወይም ግጥም 

	አራቶ
	Quatrain
	ባለ 4 ስንኝ አንጓ ወይም ግጥም 

	አምስቶ
	Pentastich
	ባለ 5ስንኝ አንጓ ወይም ግጥም 

	ስድስቶ
	Sestet (sextet)
	ባለ 6 ስንኝ አንጓ ወይም ግጥም 

	ሰባቶ
	heptastich
	ባለ 7 ስንኝ አንጓ ወይም ግጥም 

	ስምንቶ
	Octave (octet)
	ባለ 8 ስንኝ አንጓ ወይም ግጥም 

	
	Sonnet
	ባለ 14 ስንኝ ግጥም

	
	Villanelle
	ባለ 19 ግጥም ሆኖ ስንኞቹ ወደ 6 አንጓዎች ይከፋፈላሉ (5 ሦስቶዎችና 1 አራቶ)

	
	Sestina
	ባለ 39 ስንኝ ግጥም ሲሆን ስንኞቹም ወደ 6 ባለ 6 ስንኝ አንጓዎች  (ስድስቶዎች) እና 1 ሦስቶ ይከፋፈላሉ)

